**پەیوەندی دانیشتنەکانی پەرلەمان بە ئاسایشی کۆمەڵایەتی و دەروونیەوە**

**توێژینەوەیەکی مەیدانیە لە شاری هەولێر**

**پێشەکی**

**دەروازەی یەکەم: لایەنی تیۆری توێژینەوەکە**

**بەشی یەکەم: ڕەهەندەکانی توێژینەوەکە و دیاریکردنی چەمکەکان**

**باسی یەکەم/ ڕەهەندەکانی توێژینەوەکە**

یه‌كه‌م: گرفتی توێژینەوەکە

دووه‌م: گرنگی توێژینەوەکە

سێیه‌م: ئامانجی توێژینەوەکە

**باسی دووەم / پێناسەی چەمکەکان**

یه‌كه‌م: په‌رله‌مان

دووه‌م: ئاسایشی كۆمه‌ڵایه‌تی

سێیه‌م: ئاسایشی دەروونی

چواره‌م: سیسته‌می په‌رله‌مانی

پێنجه‌م: ئۆپۆزسیۆن

**به‌شی دووه‌م: توێژینه‌وه‌كانی پیشوترو تاوتوێكردنیان**

**باسی یه‌كه‌م: توێژینه‌وه‌كانی پیشووتر :**

**یه‌كه‌م: توێژینه‌وه‌ كوردستانیه‌كان**

**دووه‌م: توێژینه‌وه‌ عه‌ره‌بیه‌كان**

**سێیه‌م توێژینه‌وه‌ بیانیه‌كان**

**باسی دووه‌م: تاوتوێكردنی توێژینه‌وه‌كانی پیشووتر**

**به‌شی سێیه‌م: كورته‌یه‌كی میژوویی په‌رله‌مان و سیسته‌می په‌رله‌مانی له‌ هه‌رێمی كوردستان**

**باسی یه‌كه‌م: كورته‌یه‌كی میژوویی په‌رله‌مان و سیسته‌می په‌رله‌مانی**

* **مێژووی دروستبوونی په‌ڕله‌مان له‌ جیهان**

**باسی دووه‌م: هه‌ڵبژرادن و سیسته‌می په‌رله‌مانی له‌ هه‌رێمی كوردستان**

**هه‌ڵبژاردنه‌كانی هه‌رێمی كوردستان**

**كورته‌یه‌كی میژوویی سیسته‌می په‌رله‌مانی**

**ئه‌ركه‌كانی په‌رله‌مانی كوردستان**

**كورته‌یه‌كی مێژوویی له‌سه‌ر په‌رله‌مانی كوردستان.**

**به‌شی چواره‌م: باگراوندی تیۆری ئاسایشی كۆمه‌لایه‌تی و ده‌رونی:**

**باسی یه‌كه‌م: باگراوندی تیۆری ئاسایشی كۆمه‌لایه‌تی**

**باسی دووه‌م: باگراوندی تیۆری ئاسایشی ده‌رونی**

**بەشی پێنجه‌م: چوارچێوەی تیۆری كارڕاییه‌ مه‌یدانییه‌كانی توێژینه‌وه‌كه‌**

**یەکەم: كۆمه‌ڵگای توێژینه‌وه‌كه‌ و هه‌ڵبژاردنی نموونه‌**

1. **كۆمه‌ڵگای توێژینه‌وه‌كه‌**
2. **هه‌ڵبژاردنی نموونه‌**

**دووەم: میتۆدی توێژینەوەکە و بواره‌كانی**

1. **میتۆدی توێژینەوەکە**
2. **بواره‌كانی توێژینه‌وه‌كه‌**

**سێیه‌م**: **ئامرازه‌كانی كۆكردنه‌وه‌ی زانیاری و كه‌ره‌سته‌ ئاماریه‌ به‌كارهاتوه‌كان**

1. **ئامرازه‌كانی توێژینه‌وه‌كه‌**
2. **كه‌ره‌سته‌ ئامارییه‌كانی توێژینه‌وه‌كه‌**

**بەشی شه‌شه‌‌م: خستنه‌رو و شیكردنه‌وه‌ی زانیاریه‌كان**

**باسی یەکەم : خستنەڕوو شیكردنه‌وه‌ی زانیارییه‌ گشتیه‌كان**

**باسی دووەم: : خستنەڕوو شیكردنه‌وه‌ی زانیارییه‌ تایبه‌تییه‌كان**

كۆتایی

1. ئه‌نجام و ده‌رئه‌نجامه‌كانی توێژینه‌وه‌كه‌
2. پێشنیار و ڕاسپارده‌كانی توێژینه‌وه‌كه‌

**دەروازەی یەکەم: لایەنی تیۆری توێژینەوەکە**

**بەشی یەکەم: ڕەهەندەکانی توێژینەوەکە و دیاریکردنی چەمکەکان**

**باسی یەکەم/ ڕەهەندەکانی توێژینەوەکە**

1. **گرفتی توێژینەوەكه‌**

خاڵی ده‌ستپێك له‌ هه‌ر توێژینه‌وه‌یه‌كدا بریتیه‌ له‌ دروستبوونی پرسیارێك له‌ هزرو زه‌ینی توێژه‌ردا، دواتر له‌ ناوه‌ڕۆكی ئه‌م پرسیاره‌وه‌ گریمانه‌ی وه‌ڵامه‌كانی داده‌ڕێژێت و به‌دوای وه‌ڵامی ئه‌م پرسیاره‌ ده‌گه‌ڕێت(سلیمان، 1973: 101).گرفتی توێژینەوەكە بەشێوەیەكی گشتی بر‌یتییه‌ لە زانین و هەوڵی بەدەرخستنی ئەوەی تا چ ئاستێك دانیشتنەكانی پەرلەمان كاریگەریان هەبووە لەسەر دروستكردنی ئاسایشی كۆمەڵایەتی و دەروونی لای هاوڵاتیان و گەیشتن بە ئەو كاریگەری و ئەنجامانەی كە پەرلەمان لەسەر هاووڵاتیانی هەرێمی كوردستان هەیبووە.

هەرێمی كوردستان بە درێژایی مێژووە سیاسییەكەی بە بارودۆخێكی ناسەقامگیردا تێپەڕیوە هەر ئەمەش بۆتە هۆكار بۆ كەمی توێژینەوەی زانستی و ئەكادیمی ونەبوونی سەرچاوە ی پێویست لەسەر پەرلەمان ، لەهەمان كاتدا ئەو پێگە گرنگەی كە پەرلەمان و ئەو رۆڵە سەرەكییەی كە ئەندام پەرلەمان خاوەندارەتیان دەكەن نەتوانراوە وەك پێویست بەكاربهێنرێت وئاستی ناڕەزایەتی و كاردانەوەكانی شەقام لەم چەند ساڵەی دوایی ئەم ڕاستیانەن و دەرخەری ناڕەزایی بوونی هاووڵاتییە لەبەرامبەر پەرلەمان و پەرلەمانتاران. بەوپێیەی پەرلەمان یەكەمین دەسەڵاتی دەركردنی بڕیاردانە و ڕاستەوخۆ كاریگەری بەسەر ژیانی كۆمەڵایەتی و دەروونی هاووڵاتیانەوە هەیە و دەنگەكانی گەلەو لە پەرلەمانەوە هەنگاوەكانی پەرەپێدانی كۆمەڵگا سەرچاوە دەگرێت كە پەرلەمان خاوەنی پانتایەكی كاركردنی فراوانەو هەموو كار و پڕۆژە و یاساكان لەوێوە سەرچاوە دەگرن و سەڕەڕای بوونی پارتی سیاسی جیاواز و ئۆپۆزسیۆن و كەمانەتەوەییەكان كارەكانی زیاتر ئاڵۆز و قوڕستر كردووە.

پرسی سه‌ره‌كی ئه‌م توێژینه‌وه‌یه‌ ئه‌وه‌یه‌ ئایا دانیشتنه‌كانی په‌رله‌مان بوونه‌ته‌ هۆی تێكدانی ئاسایشی كۆمه‌لایه‌تی و ده‌رونی ؟

1. **گرنگی توێژینەوەكه‌**

له‌م قۆناغه‌ی ئێستادا له‌ هه‌رێمى كوردستان، به‌هۆى هه‌بوونى چه‌ندین قه‌یرانى جیاوازه‌وه‌، بابه‌تی ئاسایشی كۆمه‌ڵایه‌تی و ده‌روونی سه‌ڕه‌ڕای پێویستی به‌ڵام نه‌بۆته‌ جێگه‌ی بایه‌خ و گرنگی پێدانی ناوه‌نده‌ ئه‌كادیمییه‌كان و دامه‌زراوه‌ زانستیه‌كان، به‌پێچه‌وانه‌وه‌ كه‌ له‌ زۆربه‌ی وڵاتانی جیهاندا توێژه‌ران پێوه‌ی سه‌رقاڵن، به‌پێی ئه‌وه‌ی تێكچوونى ئاسایشى كۆمه‌ڵایه‌تى و ده‌رونی به‌ هه‌ڕه‌شه‌یه‌كی گه‌وره‌و مه‌ترسی له‌سه‌ر ئارامى و سه‌قامگیرى له‌ هه‌موو ڕوویه‌كه‌وه‌ ده‌بینرێت، ئه‌مه‌ش له‌ ده‌رئه‌نجامی كۆمه‌ڵێك قه‌یرانی سیاسی و ئابوورى و یاسایی و كۆمه‌ڵایه‌تییه. به‌گشتی گرنگی توێژنەوە کۆمەڵناسییەکان لە هەردوو ئاستی تیۆری و پراکتیکیدا دەردەکەوێت.

گرنگی ئەم توێژینەوەیە لەوەدایە کەوا یەکێك لە بابەتە نوێیەکان لە کۆمەڵگەی کوردیدا دەخاتە بەر توێژینەوە کە ئەویش بریتیە لە دامەزراوەی پەرلەمان، بەپێی زانیاری و گەڕان و بەدواداچوونەکانی (توێژه‌ر) کەمترین توێژینەوە لە چوارچێوەی زانکۆکانی هەرێمی کوردستان و عێراقدا لەسەر ئەم بابەتە ئەنجامدراوە، تا ئێستا هیچ توێژینەوەیەك لەسەر گرێدانی هەردوو چەمکی پەرلەمان و ئاسایشی کۆمەڵایەتی و دەروونی لە زانکۆکانی کوردستان و عێراقدا نەکراوە ئەمەش خۆی لە خۆیدا یەکێکە لە گرنگیەکانی ئەم توێژینەوەیە بۆیە دەکرێ ئەم توێژینەوەیە ببێتە سەرەتایەکی زانستی بۆ توێژینەوەی زیاتر لەسەر ئەم دامەزراوە گرنگەی کۆمەڵگە.

پەرلەمان وەك یەکێك لە گرنگترین دامەزراوە فەرمیەکانی سیستەمی فەرمانڕەوایی وڵات پێگەیەكی گرنگ و بەرچاوی لە ئاستی ناوخۆیی و نێودەوڵەتیدا هەیە له‌ سیسته‌می په‌رله‌مانیدا سەرجەم حكومەتەکان متمانە لە پەرلەمانەوە وەردەگرن، لە بەرامبەردا پەرلەمان بەرپرسیارە و مافی لێپرسینەوە تاکو هەڵوەشاندنەوەو لێسەندنەوەی متمانەی لە حکومەت هەیە. واتە پەرلەمان ئۆرگانێكی گرنگەو شوێنی چەسپاندنی بریارەكان و یاسادانان و چاودێری كردن و بەدواداچوون و دواتریش لێپرسینەوەیە لە كارەكانی حكومەت.

لە ڕووی کرداریەوە ئەم توێژینەوەیە بە شێوەیەك لە شێوەکان مامەڵە لەگەڵ دانیشتنەکانی پەرلەمانی کوردستان دەکات وچەند کاریگەریان لەسەر کۆی کایەکانی ژیانی هاوڵاتیان هەیە لە ڕووی ئاسایشی کۆمەڵایەتی و دەروونییەوە، واتە تا چەند پەرلەمان توانیویەتی ڕۆڵی خۆی بگێڕێت لە پەسەندکردنی پرۆژە یاسای تایبەت بە ژیانی هاوڵاتیان ولەم نیوەندەدا تا چەند بارودۆخی هاوڵاتیان و کۆمەڵگەی لەبەرچاو گرتووە.

هەر لە چوارچێوەی گرنگی کردارییەوە دەکرێ ئەم جۆرە توێژینەوانە بایەخداربن بۆ خودی دامەزراوەی پەرلەمان و پارتە سیاسییەکان بۆ دووبارە ڕێکخستنەوەی کاری پەرلەمانی و پەسەندکردنی پرۆژە یاسای سوودمەند لە بەرژەوەندی هاوڵاتیان.

1. **ئامانجه‌كانی توێژینه‌وه‌كه‌**

مه‌به‌ست له‌ ئامانجه‌كانی توێژینه‌وه‌ ئه‌و خواست و ویستانه‌ ده‌گرێته‌وه‌، كه‌ توێژه‌ر له‌ ڕێگه‌ی توێژینه‌وه‌كه‌یه‌وه‌ ده‌یه‌وێت به‌ده‌ستیان بهێنێت(نوره‌یی، 30: 2021).ئامانجی ئه‌م توێژینه‌وه‌ش بریتین له‌م خاڵانه‌ی خواره‌وه‌:

1. ئایا هاووڵاتیان ڕازین له‌ ده‌ركردنی بڕیاره‌كانی په‌رله‌مانی هه‌رێمی كوردستان؟
2. ئایا ‌ ده‌ركردنی پڕۆژه‌ یاسایه‌كانی په‌رله‌مانی كوردستان كاریگه‌ری كۆمه‌ڵایه‌تی و ده‌روونی له‌سه‌ر هاوڵاتیان هه‌یه‌؟

ج-ئایا دانیشتنه‌كانی په‌رله‌مان له‌ باره‌ی هه‌ندێك پرۆژه‌ یاساوه‌ جۆریك له‌ ترس و دله‌راوكی لای هاوڵاتیان دروست ده‌كات؟

د—ئایا هاوڵاتیان بایه‌خ به‌ بریاره‌كانی په‌رله‌مان ده‌ده‌ن له‌و روانگه‌ی كاریگه‌ری هه‌بیت له‌سه‌ر ئاینده‌یان؟

**باسی دووەم / پێناسەی چەمکەکان**

له‌ توێژینه‌وه‌ زانستی و كۆمه‌ڵایه‌تییه‌كاندا ده‌ستنیشانكردنی زاراوه‌ زانستییه‌كان و چه‌مكه‌كان به‌كارێكی پێویست و ‌به‌شێكی گرنگی تیۆری كۆمه‌ڵایه‌تی داده‌نرێت به‌پێی ئه‌وه‌ی له‌ كۆمه‌ڵێك بیرۆكه‌ی به‌یه‌كه‌وه‌ به‌ستراو له‌ ڕووی لۆژیك و دیالێكتیك پێكهاتووه‌(زێباری،2018: 131).

**1- په‌رله‌مان:**

له‌ رووی زمانه‌وانیه‌وه‌ په‌رله‌مان وشه‌یه‌كی ئینگلیزیه‌ ، به‌ مانای ئه‌نجومه‌نی گه‌ل یان ئه‌نحومه‌نی نیشتیمانی دێت، هه‌رچه‌نده‌ سه‌رچاوه‌ی وشه‌ی په‌رله‌مان ده‌گه‌ڕێته‌وه‌ بۆ زمانی فه‌ره‌نسی به‌مانای كۆبوونه‌وه‌ی گروپێك یان ده‌سته‌یه‌ك له‌ پێناو گفتۆگۆ و بیروڕاگۆڕینه‌وه دێت‌. سه‌ره‌تای به‌كارهێنانی ئه‌م چه‌مكه‌ بۆ یه‌كه‌م جار ‌ بۆ سه‌ده‌ی سێزده‌یه‌م‌ ده‌گه‌ڕێته‌وه ، كه‌ به‌نوێنه‌رانی شاری پاریسیان ده‌وت(مه‌حمود، 2021: 21). وه‌كو زاراوه‌ش له‌ هه‌ردوو زمانی فه‌ره‌نسی و ئینگلیزیدا په‌رله‌مان ئاماژه‌یه‌ به‌ هه‌ر كۆبونه‌وه‌یه‌ك بۆ گفتوگۆیه‌ك له‌ شونێكی دیاریكراودا ئه‌نجام ده‌درێت( الكيالي، 1990 :51) واته‌ وشه‌ی په‌رله‌مان(Parliament) وه‌ر گیراوه‌ له‌ هه‌ردوو ووشه‌ی (parler، parlament) فه‌ڕه‌نسی كه‌ به‌ واتایی قسه‌و گفتوگۆدێت، به‌ ئینگلیزیش به‌ واتایی ئەنجومەنی نوێنەران، ئەنجومەنی نیشتمانی، دەستەی نوێنەران و ئەندامانی ئەنجومەنی پیران یاخود ئەنجومەنی شورا دێت.( سعیفان، 2008: 290)

له‌لایه‌كی تره‌وه‌ په‌رله‌مان چه‌ندین ناوی جیاوازی هه‌یه‌ له‌وانه‌ كۆنگرێس له‌ وڵاته‌ یه‌كگرتووه‌كانی ئه‌مریكا، كه‌ هه‌ریه‌ك له‌ (ئه‌نجومه‌نی پیران و ئه‌نجومه‌نی نوێنه‌ران ده‌گرێته‌وه‌)، له‌ وڵاتی پۆڵه‌ندا(دۆما) به‌كارده‌هێنرێت و له‌ هه‌ریه‌ك وڵاتانی میسر و سوریا(ئه‌نجومه‌نی گه‌ل) به‌كاردێنن.( مه‌حمود، 2021: 21). هه‌روه‌ها له‌ یابان (دیت) و پۆڵۆنیا(كورتس) و له‌ ئیسپانیا(دیل) و ئیرلندا(دوما) و ئەنجومەنی نوێنەران لەلوبنان و عێراق و ئەنجومەنی گەل له‌ سوریادا(العماوي، 2009: 250).

له‌ ڕووی ده‌سته‌واژه‌وه‌ په‌رله‌مان به‌مانای ئه‌و ئه‌نجومه‌نه‌ دێت كه‌ هه‌ڵده‌بژێردرێت له‌لایه‌ن خه‌ڵكه‌وه‌ به‌مه‌به‌ستی دانانی یاساكان و دیاریكردنی به‌رپرسه‌ باڵاكانی ده‌وڵه‌ت و هه‌روه‌ها چاودێری كاره‌كانی ده‌وڵه‌ت بكه‌ن هه‌رچه‌نده‌ په‌رله‌مان له‌ زۆربه‌ی وڵاتاندا پێكهاتووه‌ له‌ دوو ئه‌نجومه‌ن و به‌ڵام له‌ به‌شێكی تری وڵاتان له‌یه‌ك ئه‌نجوومه‌ن پێكهاتووه‌(رۆستایی،2017: 6).

په‌رله‌مان دامه‌زراوه‌یه‌كی سیاسییه‌ له‌ ئه‌نجومه‌ن یان چه‌ند ئه‌نجومه‌نێك پێكدێت هه‌ریه‌كێك له‌و ئه‌نجوومه‌نانه‌ ده‌سه‌ڵاتیان هه‌یه‌، كه‌ له‌ ژماره‌یه‌كی زۆر ئه‌ندام پێكدێت كه‌ ده‌توانن بڕیاری گرنگ بده‌ن هه‌ریه‌ك له‌ ئه‌نجوومه‌نی نوێنه‌ران ئه‌نجوومه‌نی گه‌ل ئه‌نجوومه‌نی شورا پێكهاته‌یه‌كی یاسادانانه‌، هه‌روها‌ په‌رله‌مان پێكدێت له‌ كۆمه‌ڵێك كه‌س كه‌ به‌ نوێنه‌ری گه‌ل ناوده‌برێ به‌ ڕێگه‌ی ئامرازه‌كی دیموكراسی یان به‌ ده‌نگدانی نهێنی ڕاسته‌وخۆ ده‌بێت (التوجیری، 2005: 18)

یان به‌ مانایه‌كی تر، په‌رله‌مان چه‌قی ئه‌و ده‌سه‌ڵاته‌ یاسایی و مه‌عنه‌وییه‌ كه‌ گوڕ ده‌داته‌ دامه‌زراوه‌كانی دیكه‌ی حكومڕانی. مینبه‌ره‌ سروشتیه‌كه‌ی سه‌ركرده‌ باڵاكانی حیزبه‌ سیاسیه‌كان تا به‌رده‌وام دیبه‌یتی ستراتیژی درێژخایه‌ن بۆ دیاریكردنی ڕێڕه‌وی وڵاته‌كه‌ و چاره‌سه‌ری ناكۆكی و قه‌یرانی ناوه‌كیه‌كانی تێدا ئه‌نجام بده‌ن(عه‌لائه‌ددین، 2018: 8).

له‌لایه‌كی تره‌وه‌، په‌رله‌مان ئه‌و كۆڕو ناوه‌نده‌ ڕسمیانه‌ی‌ كه‌ توانای ده‌ركردنی بڕیارێكیان هه‌بێ و، ئه‌ركی سه‌ره‌كیان تاوتوێكردن و په‌سندكردنی یاسا و بوودجه‌یه‌. یاخود به‌واتای ئه‌نجوومه‌نه‌(محه‌مه‌دی و حاجی زاده‌، 2006: 128)

له‌ ڕاستیدا، له‌ كۆمه‌ڵگاكاندا په‌رله‌مان به‌ به‌شێك له‌ ژیانی تاكه‌كه‌سه‌كان داده‌نرێت له‌ به‌ڕێوه‌بردن و شێوازی دابینكردنی پێداویستیی‌ كۆمه‌ڵایه‌تی و ئاسایش و ئابووری و سیاسییه‌كان له‌گه‌ڵ به‌شداریكردن و ده‌سته‌‌به‌ركردنی سیسته‌می حكومڕانی، بۆیه‌ هه‌ر ئه‌مه‌ش واده‌كات هیچ په‌رله‌مانێك له‌ كۆمه‌ڵگاكاندا له‌ هیچ په‌رله‌مانێكی تر نه‌چێت ، چونكه‌ هه‌ر په‌رله‌مانێك ڕه‌نگدانه‌وه‌ی ڕاسته‌وخۆی كه‌لتور و پێكهاته‌ی كۆمه‌ڵایه‌تی كۆمه‌ڵگاكه‌یه‌تی (عزیز،2020: 19).

**له‌به‌ر رۆشنایی هه‌موو ئه‌و پێناسانه‌ی سه‌ره‌وه‌دا ، له‌م توێژینه‌وه‌یه‌ مه‌به‌ست له‌ په‌رله‌مان**

دامه‌زراوه‌یه‌كی سیاسی گرنگی یاسادانانه‌ و چاودێری كاره‌كانی حكومه‌ت ده‌كات و شوێنێكیشه‌ بۆ گفتوگۆكردنی قه‌یران و كێشه‌كانی نێو كۆمه‌ڵگا و ڕه‌چاوی به‌رژه‌وه‌ندی گشتی هاوڵاتیان ده‌كات.

**2- ئاسایش**

ئاسایش (الأمن-Security)له‌ زاراوه‌ى لاتينى(Security-Securitas)وه‌رگیراوه‌. چه‌مك و مانای ئاسایش به‌شێوه‌یه‌كی گشتی بریتییه‌ له‌ پارێزگاری كردن له‌ ژیانی گشت تاكه‌كان به‌بێ جیاوازی ئه‌وه‌ی كه‌ سپییه‌ یاخود ڕه‌ش؟ ژنه‌ یاخود پیاو ؟ خوێنده‌واره‌ یاخود نه‌خوێنده‌وار؟ جا له‌ هه‌ر ئایین و مه‌زهه‌ب و نه‌ته‌وه‌یه‌ك بێت. بۆیه‌ چه‌مكی ئاسایش به‌ مانای نه‌بوونی هه‌ڕه‌شه‌و مه‌ترسی و بوونی ئاسووده‌یی و متمانه‌و دڵنیایی دێت. ئاسایش پێش ئه‌وه‌ی كه‌ چه‌مكێكی مادی یاخود دیاریكراو بێت دیاریده‌یه‌كی هه‌سته‌كی و ئیدراكییه‌، به‌م واتایه‌ كه‌ پێویسته‌ دڵنیایی له‌ هزری خه‌ڵك، ده‌سه‌ڵاتداران و بڕیاروه‌رگران دروست ده‌بێت كه‌ بۆ ژیان به‌بێ دڵه‌ڕوكێ ئاسایشیان هه‌یه‌(قادر، 2020: 20)

به‌شێوه‌یه‌كی گشتی زۆرێك له‌ توێژه‌ران و پسپۆڕانی ئه‌م بواره‌ جه‌ختیان له‌وه‌ كردۆته‌وه‌، كه‌ چه‌مكی ئاسایش چه‌مكێكی دینامیكی گۆڕاوه‌ و په‌یوه‌سته‌ به‌ بارودۆخی ناوه‌خۆیی و ده‌ره‌كی و هۆكاره‌ هه‌رێمی و نێوده‌وڵه‌تییه‌كان. (الحربی، 2008: 10) چونكه‌ یەکێک لەتایبەتمەندییەکانی چەمکی "ئاسایش" خه‌سڵه‌تی گۆڕانە، ڕه‌وشێكه‌ کە بەپێی هەلومەرجی کات و بۆشایی، بەپێی ڕەچاوی ناوخۆیی و دەرەکی دەگۆڕێت(محمد، 2013: 8) له‌ زمانه‌وانیدا ئاسایش پێچه‌وانه‌ی ترسه‌، حاڵه‌تێكه‌ له‌ مرۆڤدایه‌ ئاماژه‌ به‌پاڵنه‌ری غه‌ریزه‌ ده‌كات بۆ به‌رگریكردن یان راكردن یان ده‌سدرێژی. ئه‌م حاڵه‌ته‌ هه‌روه‌ك له‌ تاكدا هه‌یه‌، به‌م شێوه‌یه‌ش له‌ كۆمه‌ڵ دا هه‌یه‌. به‌و پێیه‌ی چه‌ندین پاڵنه‌ر هه‌ن ژیانی مرۆڤ ده‌بزوێنن و ئاراسته‌ی ڕێڕه‌وی ره‌فتاره‌كه‌ی ده‌كات جا یاخود پاڵنه‌ری بایلۆجی ئه‌ندامییه‌ وه‌ك برسێتی و تێنوێتی و نوستن و هه‌ناسه‌دان، یان پاڵنه‌ری ده‌روونییه‌(قدور، 2009: 9)

چه‌مكی ئاسایش به‌وه‌ پێناسه‌ كراوه‌، كه‌ بریتیه‌ له‌ ڕه‌تكردنه‌وه‌ی ترس و پێشبینیی نه‌كردنی ڕوودانی هیچ خراپه‌یه‌ك له‌ ئاینده‌دا، هه‌روه‌ها هه‌ستكردن به‌ دڵنیایی له‌ ناخی تاكه‌كانی كۆمه‌ڵگه‌و دامه‌زراوه‌ جیاوازه‌كاندا، كه‌ كاریگه‌ری له‌سه‌ر هه‌موو چاكه‌وخراپه‌یه‌كی كۆمه‌ڵگاوه‌ ده‌بێت(اللحام و ئه‌وانی تر، 2015: 43).

ئاسایشی کۆمەڵایەتی بەو مانایەش دێت کە لایەنی هەستی نەتەوەیی پەیوەندییە کۆمەڵایەتی و ماددی و مەعنەوییەکان، لە نێوان به‌ش و گروپ و پێکهاتە جیاوازەکانی کۆمەڵگەدا، بۆ گەیشتن بە دۆخی هاوسۆزی کۆمەڵایەتی کە توندوتیژی و توندڕەویی دووردەخاتەوە و دڵنیای دەکاتەوە کە گرووپە کۆمەڵایەتیە جیاوازەکان بەبێ پەنابردن بۆ توندوتیژی و یاساشکێنیەکانیان مافی خۆیانیان دەست دەکەوێت(إسماعيل, 2008: 133).

هه‌روه‌ها ئاسایشی كۆمه‌ڵایه‌تی بریتییه‌ له‌وه‌ی تاك دڵنیابی له‌ سه‌لامه‌تی خۆی ماڵ و سه‌روه‌ت و سامانی و له‌هه‌مانكاتدا هه‌ست به‌ ئازادی له‌ ژیانی ده‌كات به‌بێ هه‌بوونی ترس و دڵه‌ڕاوكێ، له‌گه‌ڵ ئه‌وه‌ی حكومه‌ت دانپێداده‌نێت به‌ پێگه‌و شوێنی له‌ كۆمه‌ڵگادا(الهیتی، 2007: 4).

به‌ پێی ئه‌و پیناسانه‌ی سه‌ره‌وه‌ ده‌توانین له‌ پێناسه‌یه‌كدا بۆ ئاسایشی كۆمه‌ڵایه‌تی بڵێین: به‌پێی ئه‌مه‌ ئاسایشی كۆمه‌ڵایه‌تی چه‌ترێكه‌ سنوره‌كانی دڵنیایی كۆمه‌ڵایه‌تی تێده‌په‌ڕێنێت و ئاماژه‌یه‌كی گشتگیر ده‌گه‌یه‌نێت له‌ پارێزگاریكردنی تاك له‌ مه‌ترسیه‌كانی برسییه‌تی و تاوان و ململانێی كۆمه‌ڵایه‌تی و چه‌وساندنه‌وه‌ی سیاسی و كاره‌ساته‌كانی ژینگه‌ی و دابینكردنی ئاسایش و پێداویستیه‌ سه‌ره‌كییه‌كانی ژیان و ره‌خساندی هه‌لی كارو پیشه‌و و شوێنی نیشته‌جێبوون.

1. **ئاسایشی ده‌روونی: Emotional Security**

ئاسایشی ده‌روونی بریتییه‌ له‌و باره‌ی تاك هه‌ست به‌ سه‌لامه‌تی و ئاسایش بكات و به‌ده‌ربێت له‌ ترس و دڵه‌ڕاوكێ و پێداویستییه‌كانی ژیانی و ڕه‌زامه‌ندی فه‌راهه‌م كرابێت، ئه‌م ئاڕاسته‌یه‌ واده‌كات تاك هه‌ست به‌ دڵنیابوون بكات و متمانه‌ی به‌خۆی ده‌بێت و به‌شدار ده‌بێت له‌ چوارچێوه‌ی گروپه‌ مرۆییه‌ به‌هاداره‌كان له میانه‌ی گۆڕه‌پانی كۆمه‌ڵگادا(دسوقي، 1990: 129) هەروەها دەوترێت ئاسایشی دەروونی "ئاسایشی سۆزداری"، "ئاسایشی تاکەکەسی"، "ئاسایشی تایبەت" و "ئاشتی تاکەکەسی ده‌گرێته‌وه‌ و به‌ مانایه‌كی تر‌ ئه‌گه‌ر ئاسیشی ده‌روونی داماڵینی ترس بێت واته‌ جۆرێكه‌ له‌ دڵنیایی و دۆخێكه‌ تێیدا تێربوونی پێداویستیه‌كانی تاك مسۆگه‌ره‌ و ئاینده‌ی له‌ مه‌ترسیدا نیه‌ ، ئه‌م دۆخه‌ش بزوێنه‌ری تاكه‌ بۆ گه‌یشتن به‌ ئاسایشی ده‌رونی و په‌یوه‌سته‌ به‌ یه‌كێك له‌ خۆزا(غه‌ریزه‌) ره‌شه‌نه‌كانی مرۆڤه‌وه‌ ئه‌ویش خۆزای مانه‌وه‌یه‌(زه‌هران، 1989، 296).

هه‌ندێك له‌ تویژه‌رانی ده‌رونزانی به‌و جۆره‌ پێناسه‌ی ئاسایشی ده‌رونی ده‌كه‌ن: كه‌هه‌ستكردنی تاكه‌ به‌ جێگیربوونی ده‌روونی و داماڵینه‌ له‌ ترس و دڵه‌ڕاوكێ و به‌دیهاتنی پێداویستیه‌كانی ژیان و مافه‌ڕه‌واكانی و ببێته‌ هۆی به‌ده‌رخستنی تواناكان و خۆشگوزه‌رانی(الجميلي، 2001: 70).

چەمکی ئاسایشی دەروونی چەمکێکی ئاڵۆزە لە دەروونناسیدا نیشانەکانی لەگەڵ چەمکەکانی تر تێکەڵن وەک دڵنیایی سۆزداری، خۆپاراستن، خۆگونجاندن، سەرلێشاوی خود چەمکی پۆزەتیڤ، هاوسەنگی سۆزداری. هتد، ئاستی خوێندنی دەروونی لەگەڵ چەمکەکانی (دڵەڕاوکێ، ناکۆکی، هەستکردن بە بێمتمانەیی، پێشبینی مەترسی، هەستێکی پەستان، هەستکردن بە گۆشەگیری هتد) تا ئەو شوێنەی کە زەحمەتە سنورەکانی ڕوون بکەینەوە.(سعد،1999: 15)

پێگه‌ی ئاسایشی ده‌روونی به‌ یه‌كێك له‌و پێگانه‌ گرێدراوه‌، زانسته‌كانی ده‌روونی و ئاسایش و هه‌روه‌ها گرێدراوه‌ به‌ چه‌ندین پێگه‌ی تر له‌وانه‌(ئارامی ده‌روونی ، سه‌قامگیری هه‌ڵسوكه‌وت، ئاسایشی كه‌سی ، هاوسه‌نگی و هه‌ستیاری و ئاسایشی كه‌سه‌كان(الجاجان، 2015: 30)

ئاسایشی ده‌رونی دۆخێكه‌ له‌ ئه‌نجامی كۆمه‌ڵیك فاكته‌ری ده‌ره‌كی بۆ تاك دروست ده‌بێ، یه‌كێك له‌وانه‌ بریاره‌كانی كۆمه‌ڵگایه‌، دوواتر ده‌بێته‌ پاڵه‌نه‌رێك بۆیه‌ هه‌موودەروونناسان گرنگییەکی زۆریان بەبابەتی پێداویستییە جەستەیی و دەروونییەکان داوە، هەروەک بەبەڵگە لەخوێندنەکانی دەروونناسیی گەشەپێدان بۆ داواکارییە گەشەپێدراوەکان و پێداویستییە دەروونییەکان کەڕۆڵی سەرەکی دەبینن لەپێکهێنانی بارودۆخێکی سایکۆلۆجی لەڕێگەیەوە تاک هەست بەئاسایش و ئارامی و هاوسەنگی دەکات لەنێوان هێزە ناوخۆییەکانی خۆی یان لەنێوان ئاشتەوایی تاکایەتی و بەرژەوەندیی کۆمەڵگەدا (مرسي، 1996: 81 .(

ماسلۆ پێیوایه‌ ئاسایشی ده‌روونی هه‌ستكردنی تاكه‌ به‌وه‌ی خۆشه‌ویسته‌ و قبوڵكراوه‌ له‌لایه‌ن ئه‌وانی تره‌وه‌ و پێگه‌یه‌كی كۆمه‌ڵایه‌تی به‌هێزی هه‌یه، دڵنیایه‌ له‌وه‌ی ژینگه‌ی ده‌وروبه‌ره‌كه‌ی ئومێدبه‌خشه‌ و هیچ مه‌تریه‌كی له‌سه‌ر دروست ناكه‌ن(حسین، 1987: 103)‌.

له‌لایه‌كی تره‌وه‌ ئینجله‌ر ده‌ڵێت ئاسایشی ده‌روونی بارێكه‌ له‌ به‌خته‌وه‌ری و شادی و گه‌شبینی و متمانه‌ بوون به‌خود، كه‌ چۆن تێدا هیچ جۆرێك له‌ هه‌ڵچوون و هه‌ستی ئازار به‌خش له‌ مرۆڤ به‌دیناكرێت(انجلر، 1991: 47).

له‌م تویژینه‌وه‌یه‌دا ئاسایشی ده‌روونی پاڵنه‌رێكه‌ بۆ هه‌موو ئه‌و ڕه‌فتارانه‌ی كه‌ مرۆڤ له‌ چوارچێوه‌ی ژیانی كۆمه‌ڵایه‌تی و له‌ هه‌موو بواره‌كاندا ئه‌نجامی ده‌دات، له‌لایه‌كی تره‌وه‌ فاكته‌رێكه‌ بۆ ئه‌وه‌ی تاك له‌ ناخه‌وه‌ هه‌ست به‌ ئارامی و دڵنیای بكات و دووربێت له‌ مه‌ترسی و دڵه‌ڕاوكێ ئه‌مه‌ش واده‌كات تاك هه‌ست به‌ ده‌روونێكی ته‌ندروست بكات.

4- **سیسته‌می په‌رله‌مان:**

مەبەست لە سیستەمی پەرلەمانی بریتییە لە دەستەی یاسادانان کە لە دەوڵەتێکی دەستووریدا بوونی هه‌یه‌ بۆ ئەوەی نوێنەرایەتی دەسەڵاتی یاسادانانی لێهاتووی تێدا بکات و ئەویش بنەمای جیاکردنەوەی دەسەڵاتەکانە بۆ کۆنترۆڵکردنی کارەکانی حکومەت و نوێنەرایەتی كردنی خەڵک(جمال، 2005: 254). سیسته‌م: بریتییه‌ له‌ شێوه‌یه‌ك له‌ كرده‌ی كۆمه‌ڵایه‌تی ڕێكخراو جێگیرو ئامانجدار، بۆ به‌ده‌ستهێنانی ئامانجێكی دیاریكراو، له‌سه‌ر بنه‌مای ئه‌وه‌ی هه‌ر شێوه‌یه‌كی ڕه‌فتار ئامانجێكی دیاریكراوی خۆی هه‌یه‌(أبو مصلح: 2015، 477).له‌لایه‌كی تره‌وه‌ چەمکی سیستمی پەرلەمانی، ئەو سیسته‌مەیه‌ كه‌ پشت بەپرەنسیپی جیاکردنەوەی دەسەڵاتەکان و هاوکاری و کۆنترۆڵی هاوبەش لەنێوان لقەکانی یاسادانان و جێبەجێکردند دەبەستێت(ذنيبات، 2003: 147)

سیسته‌می په‌رله‌مانی: بریتییه‌ له‌ سیسته‌می حكومڕانی بناغه‌یه‌كی یه‌كسان له‌ نێوان هه‌ردوو ده‌سه‌ڵاتی یاسادانان و جێبه‌جێكردن، داده‌نیت، به‌مه‌رجێك هه‌ر یه‌كه‌یان له‌ ده‌سه‌ڵاتی حكومڕانی سیاسی وه‌ربگرێت له‌ وڵاتدا له‌ ڕێگه‌ی هه‌ماهه‌نگی نێوان په‌رله‌مان و سه‌رۆكی وڵات به‌سه‌رپه‌رشتی ئه‌ندامانی په‌رله‌مان.(الجوف، 2003: 37). یان شێوه‌یه‌كه‌ له‌ شێوه‌كانی سیسته‌می نوێنه‌رایه‌تی، كه‌ به‌نمونه‌ی په‌یڕه‌وكردنی دروستی بنه‌مای جیاكردنه‌وه‌ له‌ نێوان ده‌سه‌ڵاته‌كان داده‌نرێت، واته‌ ئه‌و جیاكردنه‌وه‌ی به‌رپاده‌بێت له‌سه‌ر هاوكاری و هاوسه‌نگی نێوان ده‌سه‌ڵاته‌كان و به‌تایبه‌تی هه‌ردوو ده‌سه‌ڵاتی یاسادانان و جێبه‌جێكردن(خالد، 2020: 149).

هه‌ندێك له‌ تویژه‌ران سیسته‌می په‌رله‌مانی به‌ سیسته‌مێكی حوكمرانی داده‌نیین و پێیانوایه‌ ‌ سیسته‌می په‌رله‌مانی سیسته‌مێكی حوكومڕانییه‌ كه‌ له‌سه‌ر بنه‌مای یه‌كساتی نێوان هه‌ردوو ده‌سه‌ڵاتی ڕاپه‌ڕاندن و یاسادانان وه‌ستاوه‌، به‌شێوه‌یه‌ك كه‌ فرمانی ئاڕاسته‌كردنی سیاسی بۆ كاروباری گشتی ده‌وڵه‌ت به‌هۆی هاریكاری ته‌واوی نێوان په‌رله‌مان و سه‌رۆكی ده‌وڵه‌ت له‌ڕێگه‌ی ئه‌نجومه‌نێكی وه‌زیرانی به‌رپرسیار له‌به‌رده‌م نوێنه‌رانی گه‌لدا ئه‌نجام ده‌درێت(وه‌یسی، 2015: 15)

له‌ میانی ئه‌و پێناسانه‌وه‌ ده‌توانی پێناسه‌ی سیسته‌می په‌رله‌مانی یبه‌وه‌ بكه‌ین كه‌ سیسته‌مێكه‌ تیایدا هاوسه‌نگی نێوان ده‌سه‌ڵاته‌كان، یاسادانان و جێبه‌جێكردن و دادو‌ری راده‌گیرێت و هه‌ر یه‌كێكیان كاری یاسایی و ده‌ستوری خۆیان ده‌كه‌ن به‌بێ ده‌ستێوه‌ردان بوونی هیچ هه‌ره‌شه‌و ئاسته‌نگیگی ده‌ره‌كی.

1. **ئۆپۆزسیۆن:**

چه‌مكی ئۆپۆزسیۆن ئه‌م چه‌مكه‌ له‌ بنه‌ڕه‌تدا ده‌گه‌ڕێته‌وه‌ بۆ (Oppostio)ی لاتینی، به‌ واتای ڕووبه‌ڕووبونه‌وه‌ و به‌رامبه‌ریه‌ك وه‌ستان، رای پێچه‌وانه‌ دێت، له‌ زمانی ئینگلیزی دا چه‌مكی ئۆپۆزسیۆن(Opposıtıon) به‌ واتای به‌رخودان و رووبه‌رووبونه‌وه‌ یان ناڕه‌زای بوون به‌كاردێت، وه‌هه‌روه‌ها له‌ زۆربه‌ی وڵاتانی ئه‌وڕوپادا ئه‌م چه‌مكه‌ هه‌ر به‌م مانایه‌ به‌كاردێت. ( ساڵح، 2009: 34-33). سه‌ره‌تا ئۆپۆزسیۆن له‌ بواری ئه‌ستێره‌ناسی به‌كارده‌هات، به‌ڵام دواتر هاته‌ ناو بواره‌كانی تر و به‌تایبه‌ت بواری سیاسی، هه‌رچه‌نده‌ له‌ زمانی فه‌ڕه‌نسیش به‌واتای ڕه‌خنه‌گرتن یاخود ناڕازیبوون و به‌رگری دێت و له‌ زمانی عه‌ڕه‌بیدا ئه‌م چه‌مكه‌ سێ مانا له‌ خۆده‌گرێت و هه‌ریه‌كێك له‌و مانایانه‌ش بریتین له‌(پێشبڕكێ و ململانێ ، ناڕه‌زایی و ڕێگریكردن و ڕووبه‌ڕوونه‌وه‌ له‌نێوان دووشت یان كۆمه‌ڵه‌ شتێك، كه‌ جیاوازی له‌ نێوانیاندا هه‌بێت)(باسیره‌، 2019: 117-118)

له‌لایه‌كی تره‌وه‌: هه‌ریه‌كێك له‌ بیرمه‌ندانی سه‌ده‌ی هه‌ژده‌می‌ ئه‌وڕوپا له‌وانه‌( مۆنتیسكۆ و بێنتهام و ئیمانوێل كانت) باوه‌ڕیان وابوو، كه‌ حكومه‌ت و ئۆپۆزسیۆن له‌ ڕوانگه‌ی ئه‌خلاقیشه‌وه‌ له‌یه‌كتر جوداده‌كرێنه‌وه‌، چونكه‌ تێوه‌گلان به‌ كاری گه‌نده‌ڵی زیاتر هه‌ڕه‌شه‌ له‌و گروپ و كه‌سانه‌ ده‌كات، كه‌ خاوه‌ن ده‌سه‌ڵاتن به‌ڵام ئۆپۆزسیۆن ئه‌م هێزه‌یه‌، كه‌ له‌گه‌ڵ ئه‌م مه‌ترسیه‌ به‌ره‌به‌ره‌كانی ده‌كات و ده‌كرێت له‌ ڕێگه‌ی پته‌وكردنی بنه‌ماكانی ئۆپۆزسیۆن، سروشتی گه‌نده‌ڵكاری له‌لایه‌ن فه‌رمانڕه‌واكانه‌وه‌ كۆنتڕۆڵ بكرێت(محی، 2008: 7).

**له‌ ڕووی سیاسی ئۆپۆزسیۆن به‌وه‌ پیناسه‌ كرا**وه‌ **كه‌** شێوازێكه‌ له‌ شێوازوكانی حكومڕانی و دابه‌ش ده‌بێت بۆ دوو لایه‌نی سه‌ره‌كی، لایه‌نێكیان حكومڕانی ده‌وڵه‌ته‌ به‌پێی بنه‌ما و پرانسیپه‌كانی حوكومڕانی، لایه‌نێكی تر له‌ ده‌ره‌وه‌ی ده‌سه‌ڵاتی حكومڕانیه‌ و كار به‌ پێوه‌ر و بنه‌ما تایبه‌تیه‌كانی خۆیان ده‌كه‌ن و له‌ هه‌ندێك خالدا هاوبه‌شن له‌ گه‌ڵ ده‌سه‌ڵات و له‌ هه‌ندێك بڕیار دژی كاره‌كانی ده‌سه‌ڵات كار ده‌كه‌ن ئه‌گه‌ر هاتوو پێشێلی بنه‌مای ده‌ستووری وڵات بكات(توفیق، 1989: 20).

ئۆپۆزسیۆن ئه‌و هێزه‌ سیاسییه‌یه‌ كه‌ ئاره‌زوو ده‌كات به‌ شێوه‌یه‌كی جیاواز یاخود به‌ شێوه‌یه‌كی گشتی یاخود سنوردار حكوم بكات، هه‌رچه‌نده‌ ئه‌و پارته‌ سیاسییه‌یه‌ به‌ به‌شێك له‌ پرۆسه‌ی سیاسی داده‌نرێت كه‌ ڕه‌زامه‌ندی هاوڵاتی به‌ده‌ستهێناوه‌ له‌ میانه‌ی پڕۆسه‌ی دیموكراسیدا بۆ پارته‌كه‌ی، كه‌چی به‌شێك نییه‌ له‌ حكومڕانی وڵاتدا(عزیز، 2020: 139).

ئۆپۆزسیۆن، لایه‌نێكی سیاسییه‌ كه‌ له‌ سایه‌ی سیسته‌می دیموكراسیدا هه‌یه‌، هه‌وڵی گه‌یشتنه‌ ده‌ستی ‌ده‌سه‌ڵات ده‌دات وله‌ ڕێگه‌ی ‌ به‌رنامه‌و پڕۆژه‌ی خۆی‌ هه‌وڵی به‌ده‌ستهێنانی ڕه‌زامه‌ندی هاوڵاتیان ده‌دات، له‌هه‌مان كاتدا به‌دوای دۆزینه‌وه‌ی كه‌موكورتیی كاری فه‌رمانڕه‌وایانه‌ و دواتر ئاشكرا كردنی بۆ ڕای گشتی و وورژاندنییه‌تی له‌ دژی ده‌سه‌ڵاتدا(صادق و كۆمه‌ڵێك نووسه‌ر، 2014: 86).

ده‌توانین پێناسه‌ی ئۆپۆزسۆن به‌مشێوه‌یه‌ بكه‌ین، بریتیه‌ له‌ كۆمه‌ڵێك ئه‌ندام تایبه‌ت به‌ لایه‌نێك یاخود چه‌ند لایه‌نێكی سیاسی له‌ ڕێگه‌ی ئه‌نجامدانی پرۆسه‌ی هه‌ڵبژاردن له‌لایه‌ن به‌شێك له‌ هاووڵاتیانه‌وه‌ متمانه‌یان پێدراوه‌ و به‌پێی به‌رنامه‌ پرۆگرامی تایبه‌ت به‌ خۆیان له‌ چوارچێوه‌ی په‌رله‌مان كارده‌كه‌ن و فشار ده‌خه‌نه‌ سه‌ر ده‌سته‌ی حكومرانی و هه‌وڵده‌ده‌ن به‌ڕێگه‌ی یاسایی پرۆژه‌ یاسا و بڕیاره‌ نه‌رێنیه‌كان هه‌مواربكه‌نه‌وه‌، یاخود له‌ ڕێگه‌ی په‌یڕه‌وه‌ی په‌رله‌مان لێپرسینه‌وه‌ی له‌گه‌ڵ هه‌ر ئه‌ندامێكی حكومه‌ت بكه‌ن، به‌ ئامانجی په‌رپێدان و گه‌شه‌سه‌ندنی كۆمه‌ڵگا و باشتركردنی باری گوزه‌رانی هاووڵاتیان.

**به‌شی دووه‌م: توێژینه‌وه‌كانی پیشوترو تاوتوێكردنیان**

**باسی یه‌كه‌م: توێژینه‌وه‌كانی پیشووتر :**

**یه‌كه‌م: توێژینه‌وه‌ كوردستانیه‌كان**

**دووه‌م: توێژینه‌وه‌ عه‌ره‌بیه‌كان**

**سێیه‌م توێژینه‌وه‌ بیانیه‌كان**

**باسی دووه‌م: تاوتوێكردنی توێژینه‌وه‌كانی پیشووتر**

**یه‌كه‌م: توێژینه‌وه‌ كوردییه‌كان**

1. توێژینه‌وه‌یك به‌ ناونیشانی (ڕۆڵی په‌رله‌مانی كوردستان له‌ چاره‌سه‌ركردنی كێشه‌كانی كۆمه‌ڵگای كوردی - توێژینه‌وه‌یه‌كی كۆمه‌ڵایه‌تی مه‌یدانییه‌ له‌ هه‌رێمی كوردستان كه‌ له‌لایه‌ن اسكندر غریب سلێمان كه‌ له‌ ساڵی (2015) پیشكه‌شی به‌شی (كۆمه‌ڵناسی) كۆلیژی (ئه‌ده‌بیات) زانكۆی (سه‌لاحه‌دین) كراوه‌ وه‌ك به‌شێك بۆ به‌ده‌ستهێنانی بروانامه‌ی (ماسته‌ر)

پرسی سه‌ره‌كی توێژینه‌وه‌كه‌ بریتی بووه‌ له‌وه‌ی هه‌وڵی تێگه‌یشتنی ئه‌وه‌ی تا چ ڕاده‌یه‌ك په‌رله‌مان توانیویه‌تی به‌شداری بكات له‌ چاره‌سه‌ركردنی كێشه‌كۆمه‌ڵایه‌تییه‌كانی هاووڵاتیانی هه‌رێمی كوردستان؟ هه‌روه‌ها ده‌رخستنی هۆكاره‌كانی سه‌ركه‌وتن و شكستی په‌رله‌مان له‌ چاره‌سه‌ركردنی كێشه‌ كۆمه‌ڵایه‌تیه‌كان.

گرنگترین ئامانجه‌كانی بریتین له‌ دیاریكردنی ئه‌رك و بنیاد و ده‌سه‌ڵاته‌كانی په‌رله‌مان و ئامانج له‌ دروستكردنی لێژنه‌كان و گرنگی په‌رله‌مان له‌ كۆمه‌ڵگای مه‌ده‌نی و په‌یوه‌ندی له‌گه‌ڵ هاووڵاتیان له‌ دروستكردنی ئازادی و سه‌روه‌ری یاسا و دیاركردنی كێشه‌ كۆمه‌ڵایه‌تییه‌ زه‌قه‌كانی ناو كۆمه‌ڵگای كوردی به‌ شێوه‌یه‌ك كه‌ مه‌ترسیداربن و ژماره‌یه‌كی زۆری خه‌ڵك و چینه‌كانی كۆمه‌ڵگا به‌ ده‌ستییه‌وه‌ بناڵێنن، له‌گه‌ڵ خستنه‌ڕووی مه‌رج و پێوه‌ره‌كانی ده‌ستنیشان كردنی كێشه‌ كۆمه‌ڵایه‌تییه‌كان و باس كردنی هۆكاره‌ جیاوازه‌كانی دروستبوونی كێشه‌ كۆمه‌ڵایه‌تییه‌كان له‌ كۆمه‌ڵگای كوردی و لێژنه‌ په‌یوه‌نداره‌كانی په‌رله‌مان له‌ ڕێگه‌ گرتن له‌م هۆكارانه‌ و دیاریكردنی توانایی په‌رله‌مان له‌ چاره‌سه‌ركردنی كێشه‌ كۆمه‌ڵایه‌تییه‌كان به‌ تایبه‌تی كێشه‌ی چینی(ئافره‌تان و لاوان) به‌ دانانی پڕۆژه‌ یاسای پێویست له‌ مێژووی دامه‌زراندنی له‌م چوار خوله‌ی هه‌ڵبژاردن و گرنگی پێدان و دیدی خه‌ڵك بۆ یاساكانی په‌رله‌مان له‌ كۆمه‌ڵگای كوردی و په‌نابردنیان بۆ په‌رله‌مان له‌ كاتی هه‌بوونی كێشه‌ی كۆمه‌ڵایه‌تی.

له‌ میتۆدی توێژینه‌وه‌كه‌ی توێژه‌ر پشتی به‌ دوو شێواز به‌ستووه‌، یه‌كێكیان شێوازی چه‌ندایه‌تییه‌ له‌به‌ر ئه‌وه‌ی نموونه‌ی له‌ كۆمه‌ڵگای توێژینه‌وه‌ وه‌رگرتووه‌، ئه‌ویتریان شێوازی چۆنایه‌تییه‌ چونكه‌ به‌ڕێگه‌ی چاوپێكه‌وتن هه‌ستاوه‌ به‌ كۆكردنه‌وه‌ی زانیاری وه‌سف و شیكردنه‌وه‌ی زانیارییه‌ مه‌یدانییه‌كان. كۆمه‌ڵگای توێژینه‌وه‌كه‌ی بریتیه‌ له‌ هه‌رێمی كوردستان واتا هه‌موو تاكه‌كانی خه‌ڵكی كوردستان، نموونه‌ی توێژینه‌وه‌كه‌ش هه‌ڕه‌مه‌كییه‌ و قه‌باره‌ی نموونه‌كه‌ش بریتیه‌ له‌ (160) یه‌كه‌. ئامرازه‌كانی توێژینه‌وه‌ش بریتی بوون له‌ هه‌ریه‌ك( پرسیارنامه‌ ، چاوپێكه‌وتن، سه‌رنجدان).

گرنگترین ئه‌نجامه‌كانی ئه‌م توێژینه‌وه‌یه‌، یاساكانی په‌رله‌مان ئه‌وانه‌ی بۆ چاره‌سه‌ری كێشه‌كۆمه‌ڵایه‌تییه‌كان په‌سندكراون، به‌شێوه‌یه‌كی باش و كاریگه‌ر نه‌یانتوانیوه‌ كێشه‌ كۆمه‌ڵایه‌تییه‌كان چاره‌سه‌ربكه‌ن. نه‌بوونی سه‌روه‌ری یاسا، ده‌ست تێوه‌ردانی حیزبی و په‌رله‌مان نه‌بوویته‌ هۆكاری دروست بوونی كۆمه‌ڵگایه‌كی پێشكه‌وتوو و دیموكراسی، زۆربه‌ی ئه‌و یاسایانه‌ی كه‌ بۆ چاره‌سه‌ركردنی كێشه‌ كۆمه‌ڵایه‌تییه‌كان وه‌ك (یاسای پێشینه‌ی هاوسه‌رگیری، قه‌رزی بچوكی لاوان، سولفه‌ی ئه‌قار ..هتد) له‌ خولی سێیه‌می په‌رله‌مان په‌سند كراون ،كه‌ به‌ هه‌بوونی ئۆپۆزسیۆن به‌ناوبانگ بووه‌.

1. توێژینه‌وه‌یك به‌ ناونیشانی (ڕاگه‌یاندن و ئاسایشی كۆمه‌ڵایه‌تی-توێژینه‌وه‌یه‌كی مه‌یدانییه‌ له‌شاری هه‌ولێر كه‌ له‌ لایه‌ن هیمن ئه‌مین شوانی له‌ ساڵی (2020) پیشكه‌شی به‌شی (كۆمه‌ڵناسی) كۆلیژی (ئاداب) زانكۆی (سه‌لاحه‌دین) كراوه‌ وه‌ك به‌شێك بۆ به‌ده‌ستهێنانی بروانامه‌ی (ماسته‌ر).

گرفتی توێژینه‌وه‌كه‌ برتی بووه‌ له‌وه‌ی ‌ ئایا به‌كارهێنانی تۆڕی كۆمه‌ڵایه‌تی فه‌یسبووك، وه‌ك ئامرازێكی نوێی ڕاگه‌یاندن مه‌ترسی له‌سه‌ر زیادبوونی گرفته‌كانی ئاسایشی كۆمه‌ڵایه‌تی له‌ شاری هه‌ولێر دروستكردووه‌؟

گرنگترین ئامانجه‌كانی بریتین له‌ ده‌ستنیشانكردنی مه‌ترسیه‌كانی مامه‌ڵه‌ی به‌كارهێنه‌رانی تۆڕی كۆمه‌ڵایه‌تی فه‌یسبووك وه‌ك ئامرازێكی نوێی ڕاگه‌یاندن به‌و بابه‌تانه‌ی په‌یوه‌ندییان به‌ ئاسایشی كۆمه‌ڵایه‌تی هه‌یه‌ و ئاشنابوون به‌و بابه‌ت و كێشه‌و گرفتانه‌ی، بڵاوكرنه‌وه‌یان له‌ تۆڕی كۆمه‌ڵایه‌تی فه‌یسبووك، مه‌ترسی و هه‌ڕه‌شه‌ له‌سه‌ر كۆله‌گه‌كانی ئاسایشی كۆمه‌ڵایه‌تی دروست ده‌كه‌ن و چۆنییه‌تی مامه‌ڵه‌ی په‌ڕه‌ی(په‌یج)ی فه‌رمی كه‌ناڵه‌ ئاسمانییه‌ كوردییه‌كان له‌ تۆڕی كۆمه‌ڵایه‌تی فه‌یسبووك له‌گه‌ڵ بابه‌ته‌كانی ئاسایشی كۆمه‌ڵایه‌تی و زانینی مامه‌ڵه‌ی ڕاگه‌یاندنی ئاسایشی(پۆلیس و ئاسایش) له‌ تۆڕی كۆمه‌ڵایه‌تی فه‌یسبووك له‌گه‌ڵ بابه‌ته‌كانی ئاسایشی كۆمه‌ڵایه‌تی و ئاشكراكردنی مه‌ترسیه‌كانی شێوازی مامه‌ڵه‌كردن له‌گه‌ڵ هه‌واڵ و ڕووداوه‌كانی په‌یوه‌ست به‌ ڤایرۆسی كۆرۆنا له‌ فه‌یسبووك و ڕه‌نگدانه‌وه‌ی له‌سه‌ر ئاسایشی كۆمه‌ڵایه‌تی.

میتۆده‌كانی توێژینه‌وه‌كه‌ بریتین له‌ به‌كارهێنانی میتۆدی( وه‌سفی- ڕووپێوی كۆمه‌ڵایه‌تی). كۆمه‌ڵگای توێژینه‌وه‌كه‌ی بریتییه‌ له‌ سه‌رجه‌م ئه‌و تاكانه‌ی تۆڕی كۆمه‌ڵایه‌تی فه‌یسبووك به‌كارده‌هێنن و له‌ سنوری ناوه‌ندی شاری هه‌ولێر نیشته‌جێن. وه‌هه‌روه‌ها قه‌باره‌ی نموونه‌ی توێژینه‌وه‌كه‌ بریتییه‌ له‌ (387) تاك له‌ به‌كارهێنه‌رانی تۆڕی كۆمه‌ڵایه‌تی فه‌یسبووك له‌ شاری هه‌ولێر، ئامرازه‌كانی كۆكردنه‌وه‌ی زانیاری، توێژینه‌وه‌كه‌ پشتی به‌ستووه‌ به‌(پێوه‌ری توێژینه‌وه‌، چاوپێكه‌وتن، تێبینی)، هه‌روه‌ها ئامرازه‌ ئامارییه‌كانی(هاوكۆلكه‌ی كرنوباخ ئه‌لفا، تاقیكردنه‌وه‌ی كۆلمۆگۆرۆڤ سمینرۆڤ، هاوكێشه‌ی په‌یوه‌ستی سپێرمان براون، تاقیكردنه‌وه‌ی(t) بۆ یه‌ك نموونه‌، تاقیكردنه‌وه‌ی(t) به‌به‌كارهێنانی هاوكێشه‌ی ، هاوكێشه‌ی(f) ئه‌نۆڤا، بۆ شیكردنه‌وه‌ی زانیارییه‌ به‌ده‌ستهاتووه‌كان ‌ هه‌ریه‌ك له‌ ڕێژه‌ی سه‌دی ناوه‌ندی ژمێریی و لادانی پێوه‌ری، هاوكۆلكه‌ی جیاوازی، ناوه‌ندی سه‌نگكراو) به‌كارهێناوه.

ئه‌م توێژینه‌وه‌یه‌ له‌ كۆتایدا به‌و ئه‌نجامانه‌ گه‌یشتووه‌ كه‌ له‌‌ توێژینه‌وه‌كه‌دا ده‌ركه‌وتووه‌ فه‌یسبووك بۆته‌ مایه‌ی مه‌ترسی له‌سه‌ر بابه‌ت و كۆڵه‌گه‌كانی ئاسایشی كۆمه‌ڵایه‌تی، له‌ ڕووهی ده‌روونییه‌وه‌، فه‌یسبووك بۆته‌ هۆكارێك بۆ بڵاوبوونه‌وه‌ی ترس و دڵه‌ڕاوكێ و دروستبوونی فشاری ده‌روونی و بێتاقه‌تی و بێزاری و نائارامی ده‌روونی، له‌ڕووی كۆمه‌ڵایه‌تیه‌وه‌، فه‌یسبووك بۆته‌ هۆكارێك بۆ زیادبوونی گرفته‌ كۆمه‌ڵایه‌تیه‌كان.

1. (توێژینه‌وه‌یك به‌ ناونیشانی (په‌یوه‌ندی كه‌ناڵه‌ ئاسمانییه‌ كوردییه‌كان به‌ ئاسایشی كۆمه‌ڵایه‌تی- شیكردنه‌وه‌ی ناوه‌ڕۆكی به‌رنامه‌ سیاسییه‌كانی هه‌ندێ له‌ كه‌ناڵه‌ ئاسمانییه‌ كوردییه‌كان له‌لایه‌ن نیاز عه‌لی ئه‌حمه‌د پێشكه‌شكراوه‌ له‌ ساڵی (2015) پیشكه‌شی به‌شی (كۆمه‌ڵناسی) كۆلیژی (ئه‌ده‌بیات) زانكۆی (سه‌لاحه‌دین) كراوه‌ وه‌ك به‌شێك بۆ به‌ده‌ستهێنانیبروانامه‌ی (ماسته‌ر).

گرفتی توێژینه‌وه‌كه‌ بریتی بووه‌ له‌: ئایا كه‌ناڵه‌ ئاسمانییه‌ كوردییه‌كان، به‌ شێوازی كارو په‌یامیان توانیویانه‌ ئاسایشی كۆمه‌ڵایه‌تی بپارێزن و ئایا ئه‌م كه‌ناڵانه‌ بونه‌ته‌ هۆی پته‌وبوونی بنه‌ماكانی ئاسایشی كۆمه‌ڵایه‌تی؟

ئامانجه‌كانی ئه‌م توێژینه‌وه‌یه‌ بریتین له‌ ده‌رخستنی سروشتی ده‌سته‌(الفئة) ئه‌رێنی و نه‌رێنییه‌كانی به‌رنامه‌ سیاسیه‌كانی نموونه‌ی توێژینه‌وه‌ و پێوانه‌كردنی ڕۆڵی كه‌ناڵه‌ ئاسمانییه‌كان له‌ دروستكردنی هاوبوندی یه‌كانگیری كۆمه‌ڵایه‌تی و ئایا كه‌ناڵه‌ ئاسمانییه‌ كوردییه‌كان له‌ به‌هێزكردنی بنه‌ماكانی ئاسایشی كۆمه‌ڵایه‌تی له‌ هه‌رێمی كوردستان ڕۆڵیان گێڕاوه‌ و ئایا كه‌ناڵه‌ ئاسمانییه‌ كوردییه‌كان سه‌باره‌ت به‌ كاریگه‌ری ڕاگه‌یاندن له‌ به‌دیهێنانی ئاسایشی كۆمه‌ڵایه‌تی هۆشیارن.

میتۆدی توێژینه‌وه‌كه‌ی برتییه‌ له‌ میتۆده‌كانی(مێژوویی، شیكردنه‌وه‌ی ناوه‌ڕۆك و وه‌سفی به‌ڕێبازی ڕووپێوی كۆمه‌ڵایه‌تی به‌ نموونه‌) ، كۆمه‌ڵگه‌ی توێژینه‌وه‌كه‌ی برتیه‌ له‌ ده‌سته‌بژێری ڕۆشنیر و سیاسی و پیشه‌یی و ڕاگه‌یاندنكار. قه‌باره‌ی نموونه‌كه‌ی له‌ ( 200) تاك پێكهاتووه‌، كه‌ به‌ ڕێگه‌ی نموونه‌ی هه‌ڕه‌مه‌كی هه‌ڵبژێردروان. له‌ ئامرازه‌كانی كۆكردنه‌وه‌ی زانیاری، توێژینه‌وه‌كه‌ پشتی به‌ستووه‌ به‌ تێبینی، چاوپێكه‌وتن و فۆڕمی پێوه‌ره‌كانی توێژینه‌وه‌(شیكردنه‌وه‌ی ناوه‌ڕۆك و ڕاپرسی). هه‌روه‌ها ئامرازه‌ ئامارییه‌كانی (ناوه‌ندی ژمێره‌یی، ناوه‌ند، منوال، لادانی پێوه‌ری، چه‌ماوه‌، هاوكێشه‌ی په‌یوه‌ستی سپێرمان، هاوكێشه‌ی(ت) بۆ یه‌ك نموونه‌، هاوكێشه‌ی جیاكاری، تاقیكردنه‌وه‌ی ئه‌نۆڤاو تاقكیردنه‌وه‌ی ده‌نكن) ی به‌كارهێناوه‌.

گرنگترین ئه‌نجامه‌كانی ئه‌م توێژینه‌وه‌یه‌، له‌ هه‌رێمی كوردستاندا زه‌مینه‌ی ده‌ركه‌وتنی خاوه‌نداریه‌تی تایبه‌تی ده‌زگاكانی ڕاگه‌یاندن كه‌ به‌ڕێژه‌یه‌كی كه‌م هیچ كام له‌ ناڵه‌ ئاسمانیه‌كان له‌ په‌یام و به‌رنامه‌كانیان هانی سه‌قامگیری ئاسایشی كۆمه‌ڵایه‌تی ناده‌ن، له‌به‌رامبه‌ردا هیچ كام له‌ كه‌ناڵه‌ ئاسمانییه‌كان نه‌بونه‌ته‌ هۆی شێواندنی سه‌قامگیری كۆمه‌ڵگه‌. له‌لایه‌كی تره‌وه‌ توێژینه‌وه‌كه‌ گه‌یشتۆته‌ ئه‌و ئه‌نجامه‌ی كه‌ به‌شێكی زۆرله‌ نموونه‌ی توێژینه‌وه‌كه‌ پێیان وایه‌ ڕاگه‌یاندن ڕۆڵی له‌ هێنانه‌دی ئاسایش و سه‌قامگیری هه‌یه‌، پێشیانوایه‌ كه‌ناڵه‌ ئاسمانییه‌ ئه‌هلیه‌كان زیاتر له‌ كه‌ناڵی پارته‌ سیاسیه‌كان كاریان بۆ سه‌قامگیری و پاراستنی ئاسایشی كۆمه‌ڵایه‌تی كردووه‌. هه‌روه‌ها توێژینه‌وه‌كه‌ گه‌یشتۆته‌ ئه‌و ئه‌نجامه‌ش، كه‌ كه‌ناڵه‌ ئاسمانییه‌ كوردییه‌كان به‌ ئه‌ركی خۆیان هه‌ڵنه‌ستاون و نه‌بوونه‌ته‌ ئامرازێكی ته‌ندروست بۆ پێگه‌یاندنی سیاسی و یاسایی و سه‌قامگیری كۆمه‌ڵگا.

**دووه‌م: توێژینه‌وه‌ عه‌ڕه‌بیه‌كان**

1. توێژینه‌وه‌یك به‌ ناونیشانی ڕۆڵی زانكۆ له‌ چه‌سپاندنی ئاسایشی كۆمه‌ڵایه‌تی بۆ گه‌نجان، توێژینه‌وه‌یه‌كی مه‌یدانییه‌ له‌ ناو زانكۆكانی هه‌رێمی كوردستان له‌لایه‌ن نجاة محمد فرج رحیم كه‌ له‌ ساڵی (2008) پیشكه‌شی به‌شی (كۆمه‌ڵناسی) كۆلیژی (زانسته‌ مرۆڤایه‌تییه‌كان) زانكۆی (سلێمانی) كراوه‌ وه‌ك به‌شێك له‌ به‌ده‌ستهێنانی بروانامه‌ی (دكتۆرا).

گرفتی توێژینه‌وه‌كه‌ بریتیه‌ له‌ ئاسایشی كۆمه‌ڵایه‌تی به‌ یه‌كێك له‌ پێداویستییه‌ سه‌ره‌كییه‌كانی تاك و كۆمه‌ڵگا و مافه‌ كۆمه‌ڵایه‌تییه‌كانی مرۆڤ داده‌نرێت و نه‌بوونی ئاسایشی كۆمه‌ڵایه‌تیش هۆكاره‌ بۆ بوونی ترس و دڵه‌ڕاوكێ و لادان.

ئامانجی توێژینه‌وه‌كه‌ برییتین له‌ پێوانه‌كردنی ئاسایشی كۆمه‌ڵایه‌تی لای قوتابیانی زانكۆكانی هه‌رێمی كوردستان و زانینی ڕۆڵی زانكۆ له‌ چه‌سپاندنی ئاسایشی كۆمه‌ڵایه‌تی لای قوتابیان و زانینی ئاستی ئاسایشی كۆمه‌ڵایه‌تی لای قوتابیانی زانكۆ به‌پێی گۆڕاوی ‌ ڕه‌گه‌زی پسپۆڕی و پێگه‌ی كۆمه‌ڵایه‌تی و ئابووری.

توێژه‌ر له‌م توێژینه‌وه‌یه‌دا، میتۆده‌كانی( مێژوویی، به‌راووردكاری و ڕووپێوی كۆمه‌ڵایه‌تی) به‌كارهێناوه‌، نموونه‌كه‌ی به‌شێوه‌یه‌كى‌ هه‌ڕه‌مه‌كی هه‌ڵبژاردوه‌ ، كه‌ ژماره‌یان(500)تاك بووه‌ له‌ هه‌ردوو ڕه‌گه‌ز پێكهاتووه‌ له‌ زانكۆكانی( هه‌ولێر، سلێمانی ، دهۆك ، كۆیه‌)، توێژه‌ر بۆ كۆكردنه‌وه‌ی زانیاری پشتی به‌ستووه‌ به‌ چاوپێكه‌وتن و فۆڕمی ڕاپرسی و هه‌روه‌ها چه‌ندین ئامرازی ئاماری تری به‌كارهێناوه‌ بۆ شیكردنه‌وه‌ی زانیارییه‌كان ‌ له‌وانه‌ ( ئامرازی تاقیكردنه‌وه‌ی t-test، هاوكێشه‌ی په‌یوه‌ستی پێرسۆن، هاوكێشه‌ی ئه‌لفا كرونباخ و تاقیكردنه‌وه‌ی شیفیه‌).

گرنگترین ئه‌نجامه‌كانی ئه‌م توێژینه‌وه‌یه‌ بریتی بوو له‌ ئاستی ئاسایشی كۆمه‌ڵایه‌تی قوتابیانی زانكۆكانی هه‌رێمی كوردستان لاوازه‌. زانكۆكانی هه‌رێمی كوردستان له‌ پێناو ئاشكراكردن و ده‌رخستنی توانا و ئاماده‌باشی ئاراسته‌كردنی به‌هره‌و داخوازییه‌كانی قوتابیان ژینگه‌یه‌كی ئارام و ته‌ندروست بسازێنن. هیچ جیاوازییه‌ك له‌ نێوان خوێندكارانی ڕه‌گه‌زی كچ و كوڕ نییه‌ له‌ ڕووی ئاستی ئاسایشی كۆمه‌ڵایه‌تی.

1. توێژینه‌وه‌یك به‌ ناونیشانی ( ئاسایشی ده‌روونی په‌یوه‌ندی به‌ ئه‌دای پیشه‌-توێژینه‌وه‌یه‌كی ڕوپێویه‌ له‌سه‌ر فه‌مانبه‌رانی ئه‌نجومه‌نی شورای سعودیه‌ له‌لایه‌ن ماجد اللميع حمود السهلي كه‌ له‌ ساڵی (2007) پیشكه‌شی به‌شی (كۆمه‌ڵناسی) كۆلیژی (زانسته‌ ئه‌منییه‌كان) زانكۆی (نایف) كراوه‌ وه‌ك به‌شێك بۆ به‌ده‌ستهێنانی بروانامه‌ی (ماسته‌ر).

گرنگترين ئامانجه‌كانى بريتين له‌ زانينى ئاستى ئاسايشى ده‌رونى فه‌رمانبه‌رانى ئه‌نجومه‌نى شوراى سعوديه‌ و زانينى ئاستى تواناى پيشه‌يى فه‌رمانبه‌رانى ئه‌نجومه‌نى شوراى سعوديه‌ و ئاشنابوون به‌ سروشتى په‌يوه‌ندى له‌ نێوان ئاسايشى ده‌رونى فه‌رمانبه‌رانى ئه‌نجومه‌نى شوراى سعوديه‌ و ئاستى پسۆرى پيشه‌كه‌ى و زاینی ئاسایشی ده‌رونی و په‌یوه‌ندی به‌ توانای پیشه‌ی له‌ ڕووی به‌رهه‌مهێنانه‌وه‌.

كۆمه‌ڵگای توێژینه‌وه‌كه‌ی پێكهاتووه‌ له‌ سه‌رجه‌م فه‌مانبه‌رانی ئه‌نجومه‌نی شورا له‌ شاری ڕیاز له‌ وڵاتی سعودیه‌ كه‌ ڕێژه‌یان(685)فه‌رمانبه‌ره‌ و له‌(32)یه‌كه‌ی ئیداری كارده‌كه‌ن، له‌گه‌ڵ ئه‌مه‌ش نمونه‌ی توێژینه‌وه‌كه‌ به‌رێگه‌ی هه‌ره‌مه‌كی ساده‌ په‌یڕه‌وكراوه‌ له‌ ڕێگه‌ی ڕێزبه‌ندی تاكه‌كان و فه‌رمانگه‌ی به‌ڕێوه‌بردن به‌شێوه‌ی ڕێزبه‌ندی، هه‌روه‌ها میتۆدی به‌كارهاتووی توێژینه‌وه‌كه‌ بریتیه‌ له‌ (میتۆدی وه‌سفی ، میتۆدی ڕوپێوی كۆمه‌ڵایه‌تی)، بۆ كۆكردنه‌زوه‌ی زانیاری پشتی به‌ستووه‌ به‌ ئامرازی كۆكردنه‌وه‌ی زانیاری بریتین له‌(ڕێژه‌ی سه‌دی و ڕاپرسی ، چاوپێكه‌وتن، تێبینی كردن)، له‌گه‌ڵ ئه‌مه‌ش ئامرازه‌ ئاماریه‌كان بریتین له‌(ڕێژه‌ی دوباره‌بووه‌كان، هاوكۆلكه‌ی كه‌ڕونباخ ئه‌لفا، تاقیكردنه‌وه‌ی تی تێست"t"،one-way anova،scheffe).

گرنگترین ئه‌نجامه‌كانی توێژینه‌وه‌كه‌ بریتی بوون له‌ به‌پێی ئه‌نجامه‌كانی توێژینه‌وه‌كه‌ ده‌ركه‌وتووه‌ ڕێژه‌یه‌كی زۆری فه‌رمانبه‌رانی ده‌سته‌ی شورای سعودیه‌ هه‌ست به‌ به‌رقه‌راربوونی ئاسایشی ده‌روونی ده‌كه‌ن و ئاست و ئه‌دای پیشه‌یان به‌شێوه‌یه‌كی ڕێك وپێك به‌ڕێوه‌ ده‌چێت، له‌م ڕوانگه‌وه‌ بۆمان ده‌رده‌كه‌وێت لایه‌نی ئاسایشی ده‌روونی كاریگه‌ری ڕاسته‌خۆی هه‌یه‌ له‌سه‌ر به‌ڕێوه‌ژوونی كاری پیشه‌ی فه‌مانبه‌ران و فه‌مانبه‌ران هه‌موو تواناكانی خۆیان ده‌خه‌نه‌ گه‌ڕ له‌پێناو زیادكردنی توانا و ئاستی پێشكه‌شكردن و هه‌بوونی جۆرێك له‌ جیاوازی له‌باره‌ی توانایی و شایسته‌ی له‌ نێوان ئه‌وتانه‌ی هاوسه‌رگیریان كردووه‌ و كۆمه‌ڵێك ئه‌رك و ڕۆڵی جیاواز ده‌بینن به‌به‌راورد له‌گه‌ڵ سه‌ڵته‌كان كه‌ ڕۆڵیان كه‌متره‌.

1. توێژینه‌وه‌یك به‌ ناونیشانی (لێپرسینه‌وه له‌ سیسته‌می په‌رله‌مانی-توێژینه‌وه‌یه‌كی به‌راوردكاریه‌ له‌ نێوان فه‌ڵه‌ستین و میسر كه‌ له‌ لایه‌ن احمد نبيل احمد صوص له‌ ساڵی (2007) پیشكه‌شی به‌شی (یاسای گشتی) كۆلیژی (یاسا) زانكۆی (نجاحی نیشتیمانی نابلس) كراوه‌ وه‌ك به‌شێك بۆ به‌ده‌ستهێنانی بڕوانامه‌ی (ماسته‌ر).

گرفتی توێژینەوەکە بریتی بووه‌ له‌وه‌ی: لێپرسینەوە یەکێکە لە ئامرازەکانی چاودێری پەرلەمانی لەسەر حکومەت تەنانەت بە شێوەیەکی بەرچاو دەبێت لە لایەکەوە بارودۆخی هه‌مه‌چه‌شن چارەسەر بکرێت و لە لایەکی دیکەشەوە ئەو لێپرسینەوەیە بە هەموو وردەکارییەکانی لە دەستووری میسر و یاسای بنەڕەتی فەلەستیندا ڕوون نەکراوەتەوە، زۆرێک لە یاساکان گرنگی لێپرسینەوە نازانن و توانای ئەوەی هەیە حکومەت بە بەرپرسیار بزانێت و لێپرسینه‌وه‌ له‌گه‌ڵ وه‌زیره‌كانی كابیه‌كه‌دا بكات، بۆیه‌ كێشه‌ی توێژینه‌وه‌كه‌ بایه‌خدانه‌ به‌ ڕه‌وشی ناوه‌خۆی په‌رله‌مان و كاریگه‌ریه‌كان له‌سه‌ر باشتركردنی ئه‌دای وه‌زیره‌كان و تێگه‌یشتن له‌ به‌ڕێوه‌چوونی كاره‌كانیان.

ئه‌نجامه‌كانی توێژینه‌وه‌یه‌ خۆی ده‌بێنێته‌وه‌ له‌ زانینی پەیدابوون و پەرەسەندنی سیستمی پەرلەمانی و تێگه‌يشتن له‌ سیستەمی پەرلەمانی و زانینی توخمەکان و جۆرەکانی مافی پرسیارکردن و زانینی ئەنجامەکانی لێپێچینەوەکان و ڕێگاکانی کۆتایی پێهێنانی.

ميتۆدى به‌كارهاتووى توێژینه‌وه‌كه‌ بريتيه‌ له‌ په‌یڕه‌وكردنی (ميتۆدى وه‌سفى و ميتۆدى به‌راوردكارى)، له‌گه‌ڵ ئه‌مه‌شدا ئه‌م توێذينه‌وه‌ پشتى به‌ستوه‌ به‌ كۆمه‌ڵێك ده‌ستورى وڵاتانى عه‌ره‌بى وبيانى،هه‌روها كۆمه‌ڵگه‌ی توێژینه‌وه‌كه‌ی كۆمه‌ڵێك په‌رله‌مانتار له‌ هه‌ردوو كۆمه‌ڵگای ى فه‌ڵه‌ستینی و ميسرى له‌خۆوه‌ ده‌گرێت و له‌ توێژینه‌وه‌كه‌دا ئاماژه‌ به‌ ژماره‌يان نه‌كراوه‌،جگه‌ له‌مانه‌ش له‌م توێژینه‌وه‌یه‌دا كۆمه‌ڵێك سه‌رچاوه‌ی سه‌ره‌كی دانانی ده‌ستور به‌كارهاتووه‌و پشتی به‌ستوه‌ به‌ په‌یڕه‌وی ناوه‌خۆی په‌رله‌مانی وڵاتانی وه‌ك(كوێت، لوبنان، به‌حرێن، فه‌ڕه‌نسا، میسر).

توێژه‌ر ئه‌نجامه‌كانی توێژینه‌وه‌كه‌ی به‌م شێوه‌یه‌‌ ڕونكردۆته‌وه‌ كه‌ یه‌كێك له‌ ئه‌نجامه‌كانی توێژینه‌وه‌كه‌ ئه‌وه‌یه‌ كه‌ كه‌موكوڕی زۆر هه‌یه‌ به‌هۆی نه‌بوونی لێپرسینه‌وه‌، بۆیه‌ پێویسته‌ كاری لێپرسینه‌وه‌ په‌یڕه‌وبكرێت له‌ گشت كایه‌كانی حكومداری به‌بێ ڕه‌چاوكردنی پله‌و پێگه‌ و به‌هێزی كه‌سه‌كه‌ و په‌یڕه‌وكردنی به‌نده‌كانی ده‌ستور به‌ته‌واوه‌تی و له‌سه‌ر بنه‌مای دیموكراسی و ڕێزگرتن له‌ ماف و شكۆی مرۆڤ و دانانی كه‌سانی به‌تواناو پسپۆر له‌ بواره‌كه‌ی خۆی و جێگای ڕه‌زامه‌ندی بێت له‌لایه‌ن گه‌له‌كه‌یه‌وه‌ و لاوازى تواناى لێپرسينه‌وه‌ له‌ وه‌زيران و كارمه‌ندانى حكومه‌ت له‌ هه‌ردوو وڵاتى فه‌ڵه‌ستین و ميسر به‌ هۆكارى جۆراوجۆره‌وه‌ كه‌ په‌يوه‌سته‌ به‌ بارودۆخى گه‌له‌كانيه‌وه‌ ياخود لاوازى توناى ده‌سه‌ڵتدارانه‌وه‌، كه‌ ئه‌مه‌ش هۆكاری تێكدانی ئاسایشی كۆمه‌ڵایه‌تی و ده‌روونی تاكه‌كانه‌.

**به‌شی سێیه‌م/ كورته‌یه‌كی میژوویی په‌رله‌مان و سیسته‌می په‌رله‌مانی له‌ هه‌رێمی كوردستان**

**باسی یه‌كه‌م: كورته‌یه‌كی میژوویی په‌رله‌مان و سیسته‌می په‌رله‌مانی**

* **مێژووی دروستبوونی په‌ڕله‌مان له‌ جیهان**

**باسی دووه‌م: هه‌ڵبژرادن و سیسته‌می په‌رله‌مانی له‌ هه‌رێمی كوردستان**

**هه‌ڵبژاردنه‌كانی هه‌رێمی كوردستان**

**كورته‌یه‌كی میژوویی سیسته‌می په‌رله‌مانی و په‌رله‌مانی كوردستان**

**ئه‌ركه‌كانی په‌رله‌مانی كوردستان**

**باسی یه‌كه‌م: كورته‌یه‌كی میژوویی په‌رله‌مان و سیسته‌می په‌رله‌مانی**

**یه‌كه‌م: مێژووی دروستبوونی په‌ڕله‌مان له‌ جیهان**

مێژووی دروستبون و سه‌رهه‌ڵدانی په‌رله‌مان هه‌میشه‌ له‌لایه‌ن بیرمه‌ند و زانایانی سیاسی و كۆمه‌ڵناسی جێگه‌ی بایه‌خێكی گرنگ بووه‌، بۆیه‌ به‌گه‌ڕانه‌وه‌مان بۆ مێژوو ده‌توانین درك به‌وه‌ بكه‌ین كه‌ هه‌میشه‌ پێكدادانێكی فكری هه‌بووه‌ له‌ نێوانیادا كه‌ هه‌ریه‌كێك له‌ مێژوونووسان له‌لایه‌ك و بیرمه‌ند و فه‌یله‌سوفانی سیاسی له‌لایه‌كی تره‌وه‌ ده‌یگه‌ڕێنه‌وه‌ بۆ سه‌رده‌مه‌ جیاوازه‌كان و سه‌ڕه‌ڕای بوونی ململانێ له‌ نێوان خۆرئاواو و خۆرهه‌ڵاتیه‌كان كه‌ هه‌ریه‌كێكیان خۆیان به‌ دامه‌زرێنه‌ری په‌رله‌مان ده‌زانن.

مێژووی دروستبوونی ئه‌نجومه‌نی نوێنه‌ران یاخود (په‌رله‌مان) له‌ قۆناغی سه‌ره‌تایی بۆ سه‌ده‌كانی ناوه‌ڕاست ده‌گه‌ڕێته‌وه‌ به‌ دیاریكراویش بۆ ساڵی930ز، له‌و سه‌رده‌مه‌دا یه‌كه‌م كۆبونه‌وه‌ی فه‌رمی له‌ وڵاتی ئایسله‌ندا ئه‌نجام درا و بووه‌ له‌ دایكبوونی یه‌كه‌م فۆرمی په‌رله‌مانی فه‌رمی، هه‌روه‌ها له‌ ساڵی 1188ز(فۆنسۆی نۆیه‌م) پاشای لیۆن( ئیسپانیای ئێستا) یه‌كه‌م ئه‌نجومه‌نی دروستكرد به‌ناوی (ئه‌نجومه‌نی لیۆن)، ئه‌مه‌ش به‌ یه‌كه‌م په‌رله‌مان داده‌نرێت له‌ مێژووی ئه‌وروپا، دواتر ئه‌م فۆڕمه‌ تازه‌یه‌ی په‌رله‌مان گواسترایه‌وه‌ بۆ وڵاتانی هۆ‌ڵه‌ندا و به‌لجیكا له‌ میانه‌ی سه‌رهه‌ڵدانی شۆڕشی هۆڵه‌ندا ساڵی1581، له‌و كاته‌ی په‌رله‌مانی هۆڵه‌ندا دروستكرا و ده‌ستی گرت به‌سه‌ر ده‌سه‌ڵاته‌كانی سیاسی و یاسادان و جێبه‌جێكردن له‌ دوای ڕوخانی پاشا(فلیپی دووه‌م) پاشای ئیسپانیا. دوای ئه‌مه‌ش ده‌سته‌واژه‌ی تازه‌ی(په‌رله‌مان) له‌ شانشینی به‌ریتانیا و ساڵی 1688 ڕێچكه‌ی ته‌واوی گرت.( بدران، 1997: 361).

مێژووی وڵاتی به‌ریتانیایش به‌ لانكه‌ی له‌ دایكبوونی په‌رله‌مانی سه‌رده‌می تازه‌ داده‌نرێت و به‌ چه‌ندین قۆناغی جۆراجۆردا تێپه‌ڕیوه‌ هه‌تاكو ئه‌ركه‌كانی به‌ڕاده‌یه‌كی باش پێگه‌یشت(سرحال، 1980: 249) له‌ماوه‌ی سه‌ره‌تاكاندا ئه‌نجومه‌نی باڵای به‌ریتانیا پێكهاتبوو له‌ خانه‌دان و موڵكدار و پیاوانی ئایینی و كه‌ به‌ ده‌سه‌ڵاتی پاشایه‌تییه‌وه‌ پابه‌ند بوون، به‌م شێوه‌یه‌ بۆ یه‌كه‌مجار ناوی په‌رله‌مانیان لێنا له‌ ساڵی (1265) دواتر له‌لایه‌ن پاشا (ئیدواردی یه‌كه‌م) فراوان كرا و هه‌ندێك له‌ چینی بورژوازیش هاتنه‌ ناو په‌رله‌مان و دوای ماوه‌یك پیاوانی ئایینی و خانه‌دانه‌كان بوونی خۆیان له‌ناو ئه‌م‌ ئه‌نجومه‌نه‌ به‌كه‌م بزانن ئه‌نجومه‌نی (لۆردیان) دامه‌زراند و ئه‌نجومه‌نی پێشووتریش ناونرا به‌ ئه‌نجومه‌نی(عوام). (Perleman,2014: Online)

دوای ماوه‌یه‌ك له‌ به‌ڕیتانیا پاشا كاروباره‌كانی وڵاتی به‌ڕێوه‌ ده‌برد به‌ یاوه‌ری ئه‌نجومه‌نێك كه‌ له‌ چه‌ند كه‌سایه‌تیه‌ك پێكهاتبوو، جگه‌ له‌مه‌ش چه‌ند ئه‌نجومه‌نێك پێكهێنرابوو بۆ چاودێریكردن له‌سه‌ر به‌ڕێوه‌بردنی كاروباره‌كانی ده‌وڵه‌ت، دیاریترین ئه‌نجومه‌ن كه‌ یارمه‌تی پاشای ده‌دا پێی ده‌وترا (ئه‌نجومه‌نی تایبه‌ت)، به‌م شێوه‌یه‌ ئه‌م سیسته‌مه‌ بۆ چه‌ند سه‌ده‌یه‌ك به‌رده‌وام بوو ، به‌ڵام له‌ سه‌ده‌ی چوارده‌م له‌ سه‌رده‌می پاشا (هینری شه‌شه‌م 1421- 1417) ئه‌م ئه‌نجومه‌نه‌ بۆ دووبه‌ش دابه‌ش بوو، به‌شێكیان په‌یوه‌ست بوو به‌ كاروباری ئاسایی و به‌شه‌كه‌ی تریان ڕاسته‌وخۆ له‌لایه‌ن پاشاوه‌ سه‌رپه‌رشتی ده‌كرا، ئه‌مه‌ش له‌ پێناو پاراستنی به‌رژه‌وه‌ندیه‌كانی ده‌وڵه‌ت هاته‌ كایه‌وه‌، ئه‌نجومه‌نی تایبه‌تیش خۆی له‌ چه‌ند لێژنه‌ی تایبه‌ت ده‌بینییه‌وه‌ و گرنگترین لێژنه‌ش به‌ناوی(لێژنه‌ی ده‌وڵه‌ت) دواتر ئه‌م لێژنه‌یه‌ بووه‌ خاوه‌ن پشتگیرێكی زۆر له‌لایه‌ن ده‌سه‌ڵات و جه‌ماوه‌ره‌وه‌، به‌ تێپه‌ڕبوونی كات سیفه‌تێكی یاسایی به‌ زۆرینه‌ی ده‌نگی پێبه‌خشرا و سیفه‌تی (ڕاوێژكاری تاج) درایه‌ پاڵ ئه‌ندامانی ئه‌م ئه‌نجومه‌نه‌ كه‌ له‌لایه‌ن پاشاوه‌ ده‌سه‌ڵاتیان وه‌رگرتبوو به‌ویستی پاشا ئه‌ندامان دیاریده‌كران به‌ڵام ئه‌نجومه‌نی هه‌ڵبژێردراو ده‌سه‌ڵاتی به‌سه‌ر ئه‌و لێژنه‌یه‌ نه‌بوو تاوه‌كو چاودێریان بكات. دواتریش به‌ریتانیا پێشكه‌وتنی به‌رچاوی به‌خۆیه‌وه‌ بینی تا له‌ سه‌رده‌می پاشا(شارلی دووه‌م) زیاتر پێشكه‌وتوو ورده‌ ورده‌ په‌ره‌ی سه‌ند تا ئه‌و ئاسته‌ی له‌ سه‌رده‌می ئێستا تێدایه‌(عصفور، 2001: 254).

له‌كۆی ئه‌م زانیاریانه‌ بۆمان ده‌رده‌كه‌وێت، كه‌ هه‌رچه‌نده‌ به‌ڕیتانییه‌كان په‌رله‌مانیان دانه‌هێناوه‌ به‌ڵام به‌ هه‌مووشێوه‌كانه‌وه‌ په‌رله‌مانه‌كان وه‌رگیراون له‌ ئه‌زمونی په‌رله‌مانی به‌ڕیتانیاوه‌ كه‌ به‌یه‌كه‌مین ئه‌زموونی په‌رله‌مانی داده‌نرێت. تا گه‌یشتن به‌م فۆرمه‌ی ئێستا به‌ چه‌ندین قۆناغ تێپه‌ڕیوه‌ مێژووی سه‌ره‌تای دروستبوونیشی له‌ زۆربه‌ی وڵاته‌كاندا ده‌گه‌ڕێته‌وه‌ بۆ ده‌ستپێكی پێكهێنانی چه‌ند كۆبوونه‌وه‌یه‌ك‌ له‌ نێوان چین و توێژه‌كانی كۆمه‌ڵگاو به‌هاوبه‌شی له‌گه‌ڵ ده‌سه‌ڵاتی پاشایه‌تی سه‌رده‌مانی زوو كه‌ كاریان بۆ به‌شداریكردنی هاوڵاتی ده‌كرد، له‌ پێناو به‌ده‌ستهێنانی مافی گه‌ل له‌لایه‌ك و له‌لایه‌كی تره‌وه‌ سنوورداركردنی ده‌سه‌ڵاته‌كان، سه‌ڕه‌ڕای ئه‌مانه‌ش له‌ ئێستادا په‌رله‌مان بۆته‌ دامه‌زراوه‌یه‌كی گرنگی وڵاتان، كاروباره‌كانی په‌رله‌مانیش له‌لایه‌ن نوێنه‌ری هه‌ڵبژێردراوی گه‌ل به‌پێی ده‌ستوور به‌شێوه‌یه‌كی ڕوون و ئاشكرا جێ به‌جێده‌كرێت.

ده‌توانین له‌ درێژه‌ی مێژووی په‌رله‌مانی له‌ جیهان دا ئاماژه‌ به‌ مێژووی په‌رله‌مانی هه‌ریه‌كه‌ له‌ وڵاتانی (توركیا و عێڕاق)بكه‌ین به‌هۆی ئه‌وه‌ی كه‌ هه‌ریه‌كێك له‌م دوو ڵاته‌ كاریگه‌ری ڕاسته‌خۆی هه‌بووه‌ له‌سه‌ر مێژوو و بارگراونده‌ سیاسییه‌كه‌ی په‌رله‌مانی كوردستان.

1. **توركیا:** له‌ دوای ساڵانی 1860کان لە ئیمپراتۆریەتی عوسمانی ئه‌و نوێنەرایەتی و دیبەیتانه‌ی پەرلەمان کە دەستی پێكرد لە 23ی کانوونی یەکەمی 1876بەشێوه‌یه‌كی یاسایی ئاشکراکرا و پەرلەمانیان وەک یەکەم خولی شەرعیەت ناساند وتوانیان دەستوور ڕابگەیەن . لەم سه‌رده‌مه‌دا پەرلەمانی عوسمانی لە دوو باڵ پێکهاتبوو کە بریتی بوون لە پەرلەمان (ئه‌نجومه‌نی گشتی) ئومومی (Meclis-i Umumi): پەرلەمان- میبوسان(Mebusan) واته‌(ئه‌نجومه‌نی نێردراوان یاخود نوێنه‌ران) کە پەرلەمانتارەکان لە لایەن خەڵکەوە هەڵبژێردراون وپەرلەمانی-اعیان(Meclis-i Ayan) واته‌ ( ئه‌نجومه‌نی پیران) کە له‌و ئەندامانه‌ پێکهاتبوون کە لە لایەن سوڵتانەوە دەستنیشان کرابون.

لە 19ی ئازاری 1877 یەکەم ئەزموونی مێژووی پەرلەمانی تورکیا بە کردنەوەی پەرلەمان دەستیپێکرد. هەرچۆنێک بێت ئەم ئەزموونە زۆری نەبرد و بەهۆی شەڕی عوسمانی و ڕوسی 1876-1877 لە 14ی شوباتدا پەرلەمان لە ساڵی 1878دا لەلایەن سوڵتان عەبدولحەمید دووەمەوە به‌پێی پره‌نسیپه‌كانی یاساو له‌ ژێر فشاردا‌بۆ ماوه‌یه‌ی چه‌ندین ساڵ ڕاگیرا ، دوای 30 ساڵ له‌ داخستنی په‌رله‌مان دووباره‌ له‌ ساڵی 1908 له‌لایه‌ن سوڵتان عەبدولحەمیدی دووەمەوە كراوه‌، به‌ڵام دوای هێنانه‌ خواره‌وه‌ی ‌ سوڵتان عەبدولحەمید له‌ ده‌سه‌ڵات له‌لایه‌ن حزبی( Ittihat ve Terakki) كه‌ بووه‌ به‌هێزترین ده‌سه‌ڵاتی وڵات و په‌رله‌مان به‌ڵام دوای كۆتایهێنان به‌ شه‌ڕی یه‌كه‌می جیهان پارتی(ئیتیحاد و ته‌ره‌قی) (Ittihat ve Terakki) به‌دۆڕاندنی جه‌نگ خۆیان هه‌ڵوه‌شانده‌وه‌ و دوای پەرەسەندنەکانی جەنگ لەتورکیا دەرگای کردەوە بۆ کردنەوەی ئەنجومەنی نیشتمانی گەوره‌( 1056:2021 Erdem,).

یەکەم ئەنجومەنی نیشتمانی گەورەی تورکیاش له‌لایه‌ن ئەتاتورک لە ساڵی 1920 دامه‌زرا. یەکەم خولی یاسادانانی پەرلەمان 23ی نیسان لە ساڵی 1920 بە کردنەوەی کۆمەڵەی یەکەم دەستیپێکرد و تا 27ی ئایاری 1960 به‌بێ پچڕان به‌رده‌وام بوو، دواتر دەستووری ساڵی 1961 دوای دەستێوەردانی سەربازی پەرلەمانێکی دووانی دامه‌زرا و پێکهاتبوو لە پەرلەمان یاخود ئەنجومەنی نیشتمانی و ئەنجومەنی پیرانی کۆماری به‌م شێوه‌یه‌ خولی پێنجه‌م تا 12ی ئەیلوولی 1980 به‌رده‌وام بوو له‌ كاره‌كانی و لە کاتێکدا خولی پێنجەمی یاسادانان بەڕێوەدەچوو، کودەتایەکی سەربازی كرا كه‌ کودەتاکە دەستووری ساڵی 1961ی ڕاگرت و پەرلەمانی داخست، دواتر له‌ ساڵی 1982 دەستوورێکی نوێ دامەزرا، كه‌ ئه‌م دەستووره‌ش لەلایەن ئەنجومەنی دەستوورەوە ئامادەکرابوو لە ڕۆژنامه‌ی فەرمی له‌ 20ی تشرینی یەکەمی 1983دا بڵاوکرایەوە و هەڵبژاردنی پەرلەمانی لە ساڵی 1983 ئەنجامدرا و پارتی نیشتیمان سەرکەوتنی بەدەست هێناة به‌م شێوه‌یه‌ پەرلەمان و لە 24ی تشرینی دووەمی 1983 کرایەوە، دوای ئەوەی لە 6ی تشرینی دووەمدا هەڵبژاردنەکان ئەنجام درا و په‌رله‌مان لەو ماوەیەدا بەردەوام بووە و زنجیرەی ماوەی یاسادانان دووبارە دەستی پێکردەوە و (تورگوت ئۆزال) بوو بە سەرۆک وەزیران و پاشان لە ساڵی 1989 بوو به‌ سەرۆک کۆمار(Gazel, 2021:250-200)

له‌ ساڵی 1987(Refah Partisi) واته‌(پارتی خۆشگوزەرانی) دامه‌زرا، بزووتنەوەی ئیسلامی سه‌ریهه‌ڵداوه‌و (نەجمەدین ئەربەکان) لە هەڵبژاردنەکانی ساڵی 1996 سەرکەوتنی بەدەست هێنا و به‌ڵام ته‌نیا بۆ ماوەی یەک ساڵ بەردەوام بوو له‌سه‌ر حكوومدان، دواتر له‌ ساڵی 1998 قەدەغە کرا و داخرا و پارتی دادو گەشەپێدان لە ساڵی 2001 دامەزرا و لە ساڵی 2002 هەڵبژاردنی ئه‌نجومه‌نی نیشتیمانی گه‌وره‌ی بەدەستهێنا و لەهه‌ڵبژاردنی ساڵی2007 پارتەکە بە 59.4% دەنگ هەڵبژاردنی یاسادانانی بردەوەو توانی 327 كورسی په‌رله‌مانی له‌كۆی 550 كورسی به‌ده‌ستبهێنێت. دواتر هەڵبژاردنی 7ی حوزەیرانی 2015، حزبەکە بە زۆرینەی کورسییەکانی ئەنجومەنی نیشتمانی گەورەی بەدەستهێنا.

سیستمی سیاسی تورکیا سیستمێکی پەرلەمانییە کە تێیدا ئەندامانی پەرلەمان لەلایەن خەڵکەوە هەڵبژێردراون و سەرۆکی فراکسیۆنی زۆرینە ئەرکی پێکهێنانی حکومەتە، بەڵام لە ساڵی 2014دا ڕەجەب تەیب ئەردۆغان سەرۆکی تورکیا ڕاستەوخۆ هەڵبژێردرا و لە ئەنجامدا دەسەڵاتی جێبەجێکاری دوولایەنە لە نێوان سەرۆک کۆمار و سەرۆک وەزیراندا بوو و سەرەڕای هەموارکردنەوەی دەستووری ساڵی 1982دا، سیسته‌مەکە به‌ سیسته‌مێكی نوێنەری مایەوە و هەموارکردنەوەی دەستووری لەلایەن پارتی دادو گەشەپێدانەوە پێشکەشکرا و تورکیا توانى سیستمی حکومەت لەسیستمێکی پەرلەمانیدا بگۆڕێت بۆ سیستەمێکی سەرۆکایەتی کە نزیکەی 90 ساڵی خایاندوە ، سەرۆکی دەوڵەت ڕۆڵی هەبێت لەڕابەرایەتیکردنی وڵات لە ساڵی 2014دا پارتی داد و گەشەپێدانی رەجەب تەیب ئەردۆغان سەرکەوتوو بوو لە گۆڕینی سیستمی سیاسی بۆ ناو سیستمێکی نیمچە سەرۆکایەتی و بوو بە سەرۆک کۆمار، کە ڕاستەوخۆ لەلایەن خەڵکەوە هەڵبژێردراوە و ئاکەپە بە دوای گۆڕینی سیستمی سیاسیدا بوو بۆ سیستمی سەرۆکایەتی و لە مانگی نیسانی 2017دا لە ڕێگەی ڕیفراندۆمەوە سەرکەوتوو بوو، لە ساڵی 2019 هەموارکردنەوەی ئەو سیستمە جێبەجێ كرا و هەڵبژاردنی پەرلەمانیش له‌ 24 حوزه‌یرانی 2018 به‌ڕێوه‌چوو سەرۆک کۆمار سەرۆکی دەستەی جێبەجێکردنە بۆ ماوەی پێنج ساڵ‌، سیستەمی پەرلەمانی ئەم سیستەمەیه‌ كه‌ پشتیوانی لە سەقامگیری سیاسی دەکات(محمد, 2018: 1-5).

1. **عێڕاق:** ڕیشه‌ میژووییه‌كانی ژیانی په‌رله‌مانی له‌ عێراقدا بۆ سه‌رده‌می عوسمانی و پێش دروستبونی ده‌وڵه‌تی عیراق و پێش ساڵی (1921)ده‌گه‌ڕێته‌وه‌، كه‌ ئه‌م ماوه‌یه‌ جێ به‌جێكردنی یاسای(دوونوێنه‌ر)ی عوسمانییه‌كان بووه‌ و یه‌كه‌م یاسادانانی هه‌ڵبژاردن له‌ عێڕاقدا جێ به‌جێكرا ئه‌م یاسایه‌ش ده‌سه‌ڵاتی یاسادانان له‌ ده‌وڵه‌تی عوسمانی دا ڕێكخرا به‌هۆی داگیركردنی عێڕاق له‌لایه‌ن ده‌وڵه‌تی عوسمانی كه‌ (6) كورسی بۆ عێڕاق ته‌رخان كرا له‌ به‌رئه‌وه‌ی دابه‌شكرا بوو بۆ هه‌ریه‌كێك له‌ ویلایه‌ته‌كانی به‌غدا و به‌سرا و موسڵ، ئه‌وه‌ی گرنگه‌ ئاماژه‌ی پێبكه‌ین ئه‌وه‌یه‌ كه‌ ئه‌م ئه‌نجومه‌نه‌ تایبه‌تمه‌ندی یاسادانانی نه‌بوو، له‌م سه‌رده‌مه‌دا یاسادانان په‌یوه‌ست بوو به‌ ئه‌نجومه‌نی بریكاره‌كان كه به‌هه‌مانشێوه‌ی ئه‌نجومه‌نی وه‌زیران بوو ئه‌مه‌ش به‌ گوێره‌ی ویستی ده‌سه‌ڵاتی عوسمانی كاری ده‌كرد(ڕێكخراوی عێڕاقی بۆ هه‌ماهه‌نگیكردنی مافه‌كانی مرۆڤ، 2006: 4-5).

له‌2ی ئابی 1924به‌پێی ڕه‌شنوسی ده‌ستور یاسای هه‌ڵبژاردنی نوێنه‌ران جێگیر كرا، ئه‌ویش له‌ دوو قۆناغ خۆی ده‌بینێته‌وه‌، له‌ قۆناغی یه‌كه‌م هه‌ڵبژاردنی ئه‌ندامانی ناوه‌ندی به‌ڕێوه‌چوو، دواتر له‌لایه‌ن ئه‌و ئه‌ندامانه‌وه‌ ئه‌ندامانی نوێنه‌رانی په‌رله‌مان هه‌ڵبژێردران، ئه‌م بارودۆخه‌ درێژه‌ی كێشا تا سالی 1925یه‌كه‌م په‌رله‌مان به‌پێی بنه‌ماكانی ده‌ستور كاری بۆ كرا، كه‌ له‌ دوو ئه‌نجوومه‌ن پێكهاتبوون‌، له‌ هه‌ریه‌ك له‌ ئه‌نجومه‌نی نوێنەران و ئەنجومەنی پیران و كه‌ تێدا ئەنجومەنی نوێنەران لەسەر بنەمای مافی دەنگدان بۆ کەسانی شیاو هەڵدەبژێردرێت و ئەنجومەنی پیرانیش لەلایەن پاشاوە دەستنیشان ده‌كرێت(خدوري، 1974: 11-12).

له‌23/6/1925ئه‌نجامی هه‌ڵبژاردنه‌كان ئاشكرا كرا و 38 ئه‌ندام سه‌ركه‌وتنیان مسۆگه‌ر كرد، له‌ مانگی ته‌موزی 1925 ئه‌نجومه‌نی نوێنه‌ران یه‌كه‌م دانیشتنی خۆی ئه‌نجامداو له‌لایه‌ن پاشه‌وه‌ سه‌رۆكی (ئه‌نجومه‌نی ئه‌عیان) دیاریكرا، ئه‌م سیسته‌مه‌ به‌رده‌وامی كێشا له‌گه‌ڵ ئه‌وه‌ی بارودۆخی ناوخۆی عێڕاق به‌هۆی بوونی ئینگلیز چه‌ندین شۆڕشی جه‌ماوه‌ری و خۆپشاندانی به‌خۆیه‌وه‌ بینی، دواتر له‌ 18/ 9/ 1929 (ناجی سوێدی)وه‌ك سه‌رۆك وه‌زیرانی تازه‌ ده‌ستبه‌كاربوو، هه‌ستا به‌ ده‌ركردنی چه‌ندین بڕیار له‌وانه‌ش دانانی فه‌رمانبه‌رانی عێڕاقی له‌ شوێنی ئینگلیز، ئه‌م بڕیاره‌ش ناڕه‌زایی ئینگلیزی لێكه‌وته‌وه‌ و دواتر له‌ 8/ 9/ 1933پاشا فه‌یسه‌ڵی یه‌كه‌م به‌هۆی نه‌خۆشی كۆچی دوایكرد، دواتر پاشا غازی وه‌ك پاشای عێڕاق له‌ساڵی 1933ده‌ستبه‌كار بوو، دیسان به‌هۆی ناسه‌قامگیری بارودۆخی عێڕاق له‌ 29/10/1936له‌لایه‌ن (به‌كر سدقی) هه‌وڵی كوده‌تای سه‌ربازی درا به‌مه‌ستی گۆڕینی سیسته‌می پاشایه‌تی، به‌ڵام له‌ 4/4/1939 پاشا غازی به‌هۆی ڕوداوی ئۆتۆمبیل كۆچی دوایی كرد له‌م هه‌ڵومه‌رجه‌شدا ده‌ستپێكردنی جه‌نگی جیهانی دووه‌م له‌ سه‌ره‌تا‌كانی بوو هه‌رچه‌نده‌ بارودۆخی عێڕاق زیاتر شڵه‌ژا به‌هۆی كاریگه‌ریه‌كانی جه‌نگه‌وه‌ له‌لایه‌ك و بارودۆخی ناوخۆش له‌لایه‌كی تره‌وه‌ (ماڵپه‌ری جه‌زیره‌، Online)

له‌1/4/1940(ره‌شید گه‌یلانی) وه‌ك سه‌رۆك وه‌زیران دیاریكرا بۆ جاری سێیه‌م له‌ ژیانی و كابینه‌یه‌كی تازه‌ی حكومه‌تی پێكهێنا و تا ئه‌و كاته‌ به‌به‌هێزترین كابینه‌ی حكومه‌تی عێڕاق هه‌ژماركرا، له‌دوای مردنی پاشا غازی، فه‌یسه‌لی دووه‌م شوێنی گرته‌وه‌، به‌ڵام ته‌مه‌نی بچووك بوو، بۆیه‌ له‌م كاته‌دا(وه‌یسی عبدوئیلاه) ده‌ستنیشانكرا بۆ به‌ڕێوه‌بردنی كاروباری وڵات، تا ساڵی 1953 به‌ پاشای سێیه‌می عێڕاق ده‌ستنیشانكرا(عز الدين، 2002: 5)

په‌رله‌مانی عێڕاق له‌ 17ی كانوونی دووه‌می ساڵی 1953 دوای هه‌ڵبژاردنی په‌رله‌مانی ده‌ستی به‌ دانیشتنه‌كانی كرده‌وه‌، كه‌ زۆربه‌ی ئه‌ندامه‌كانی ڕازی نه‌بوون عێڕاق په‌یوه‌ندی به‌ په‌یمانی به‌غدا بكات بۆیه‌ په‌رله‌مانی عێڕاق له‌لایه‌ن نوری سه‌عید هه‌ڵوه‌شێندراوه‌، دواتر له‌ ساڵی 1954 هه‌ڵبژاردنێكی تر ئه‌نجامدراوه‌ ‌ به‌ڵام نوری سه‌عید ڕێگر بوو له‌به‌رده‌م به‌شداریكردنی ڕكابه‌ره‌كانی و دواتر دوای كوده‌تاكه‌ی به‌عس و( عیبدولكریم قاسم) له‌ ساڵی1958په‌رله‌مان هه‌ڵوه‌شێندراوه‌و سیسته‌می پاشایه‌تی نه‌ما بووه‌ به‌ سیسته‌می كۆماری و به‌م شێوه‌یه‌ هه‌ڵبژاردن له‌ عێڕاق تا ساڵی 1980 نه‌كراوه، ئه‌م هه‌ڵبژاردنه‌ی ساڵی (1980) به‌ هه‌ڵبژاردنێكی‌ ڕواڵه‌تی هه‌ژمار ده‌كرێت چونكه‌ كۆی ئه‌ندامه‌كانی پێكهاتبوون له‌ ئه‌ندامانی پارتی به‌عس و هیچ ده‌سه‌ڵاتێكی بڕیاردانیان نه‌بوو هه‌ڵبژاردنه‌كه‌ ته‌نیا هه‌ڵبژاردنێكی ڕواڵه‌تی بوو (حیجاب، 2010: 47).

له‌ دوای ڕوخانی ڕژێمی به‌عس له‌ ساڵی 2003 عێڕاق بووه‌ خاوه‌نی ده‌ستوور و 30/1/2005یه‌كه‌مین هه‌ڵبژاردنی ئازادی تێدا ئه‌نجامدراو بۆ ماوه‌ی یه‌ك ساڵ (كۆمه‌ڵه‌ی نیشتیمانی) هه‌ڵژێردراو و دواتر یه‌كه‌م خولی ئه‌نجومه‌نی نوێنه‌رانی عێڕاق له‌ 2006 هه‌ڵبژێردراو(رۆستایی، 2017: 211) ڕۆژی 7/3/2010 هه‌ڵبژاردنی گشتی بۆ ئه‌نجومه‌نی نوێنه‌رانی عێڕاق كرا كه‌ تێدا(164)قه‌واره‌ له‌ چوارچێوه‌ی (12)هاوپه‌یمانیدا كۆببونه‌وه‌ كه‌ له‌ ئه‌نجامدا 6 هاوپه‌یمانی توانیان سه‌ركه‌وتووبن و كورسی په‌رله‌مانی به‌ده‌ستبهێنن له‌گه‌ڵ( 3) پارتی سیاسیدا كه‌ هه‌رسێكیان له‌ هه‌رێمی كوردستان بوون(صادق و كۆمه‌ڵێك نووسه‌ر، 2014: 144).

له‌ ساڵی 2014 خولی سێیه‌می هه‌ڵبژاردن له‌ عێڕاق به‌ڕێوه‌چوو، ئه‌مه‌ش یه‌كه‌م هه‌ڵبژاردن بوو له‌دوای كشانه‌وه‌ی هێزه‌كانی ئه‌مریكا و كه‌ تێدا 277 پارتی سیاسی له‌ پێشبڕكێ دابوون له‌سه‌ر 328 كورسی و ئه‌م هه‌ڵبژاردنه‌ش له‌ رێكه‌وتی 30/ 4/ 2014 له‌ عێڕاقدا به‌ڕێوه‌چوو كه‌ تێدا ڕێژه‌ی به‌شداربووان به‌ڕێژه‌ی 44.52% بوو كه‌ ده‌وڵه‌تی یاسا به‌سه‌رۆكایه‌تی (نوری مالكی) توانی ڕێژه‌ی زۆرینه‌ی ده‌نگه‌كان به‌ده‌ستبهێنێت (الركابي، 2017: 316). له‌ 12/5/2018هه‌ڵبژاردنی خولی چواره‌می ئه‌نجومه‌نی نوێنه‌رانی عێڕاق له‌دوای چوار ساڵ جارێكی ترله‌ 18پارێزگای عێڕاق به‌ڕێوه‌چوو كه‌ 87 پارتی سیاسی و هاوپه‌یمانی تێدا به‌شداربوون و پێشبڕكێیان له‌سه‌ر 320 كورسی ده‌كرد و سه‌ڕه‌ڕای 9 كورسی بۆ كه‌مینه‌كان، دواتر له‌دوای چه‌ندین كۆبوونه‌وه‌ ڕێكه‌وتنی لایه‌نه‌كان له‌ 2/9/2018یه‌كه‌مین دانیشتنی په‌رله‌مان به‌ڕێوه‌چوو) حسين، 2018: Online).

له‌دوای ساڵێك له‌ پێكهێنانی حكومه‌ت و به‌دیاریكراوی له‌ 1/10/ 2019 خۆپیشاندان له‌ به‌غداو چه‌ند شارێكی ناوه‌ڕاست و باشوری عێڕاق له‌ دژی خراپی ئه‌دای حكومه‌ت و خراپی باری ئابوری و كۆمه‌ڵایه‌تی ده‌ستیپێكرد، داواكاری خۆپیشانده‌ران ئه‌وه‌بوو كه‌ حكومه‌ت ده‌ست له‌كار بكێشێته‌وه‌ و هه‌ڵبژاردنی پێشوه‌خته‌ ئه‌نجامبدرێت و حكومه‌تێكی تازه‌ پێكبهێنرێت هه‌ر له‌ژێر ئه‌م فشارانه‌دا سه‌رۆك وه‌زیرانی ئه‌وكاته‌ ده‌ستی له‌كار كێشاوه‌و بۆ ماوه‌ی پێنج مانگ عێڕاق بێ سه‌رۆك وه‌زیران بوو، دواتر له‌ ساڵی 2020 ئه‌نجومه‌نی نوێنه‌ران متمانه‌ی به‌ (مسته‌فا كاظمى) به‌خشی وه‌ك‌ سه‌رۆك وه‌زیرانی نوێی عێڕاق و دوای ده‌ستبه‌كاربوونیشی كاظمی بڕیاریدا هه‌ڵبژاردنی پێشوه‌خته‌بكرێت له‌ ئه‌نجامدا 10/10/2021 وه‌ ڕێكه‌وتی هه‌ڵبژاردنی پێشوه‌خته‌ له‌ عێڕاق دا ده‌ستنیشانكرا. له‌10/10/2021 هه‌ڵبژاردنی پێشوه‌خته‌ ئه‌نجامدرا به‌ڵام ئه‌وه‌ی ئه‌م هه‌ڵبژاردنه‌ی جیاكرده‌وه‌ له‌ هه‌ڵبژاردنه‌كانی پێشووتر ئه‌وه‌ بوو كه‌ سیسته‌می فره‌بازنه‌ی په‌یڕه‌وكرا كه‌ خۆی له‌83 بازنه‌دا بینیه‌وه‌و تاڕاده‌یه‌كی باشیش سه‌ركه‌وتووبوو، پێشبڕكێ له‌سه‌ر 329 كورسی كرا كه‌تێدا كوتله‌ی سه‌در توانی زۆرینه‌ی كورسیه‌كان كه‌ 73كورسی بوو به‌ده‌ست بهێنێت ببێت به‌ براوه‌ی یه‌كه‌م، دواتر له‌ 9/1/2022 په‌رله‌مانی عیڕاق یه‌كه‌مین دانیشتنی خۆی ئه‌نجامدا(ویكیبدییا، 2022: Online).

تاوه‌كو نوسینی ئه‌م بابه‌ته‌ عێراق له‌ پێنجه‌مین خولی هه‌ڵبژاردنی نوێنه‌رانی ئازاده‌و په‌رله‌مانیش له‌ عێڕاقدا له‌ ئێستادا به‌ناوی( مجلس النواب العراقي) واتا ئه‌نجومه‌نی نوێنه‌رانی عێراقه‌و كۆی گشتی ژماره‌ی كورسی له‌ په‌رله‌مانی عیراق له‌م خوله‌دا بریتییه‌ له‌ (329)كورسی، سیسته‌می په‌رله‌مانی سیسته‌می كۆمارییه‌، به‌ڵام به‌هۆی ململانێی سیاسی و ناوه‌خۆی ده‌ستێوه‌ردانی وڵاتانی هه‌رێمی و جیهانی سه‌رۆك كۆمار و سه‌رۆك وه‌زیران هه‌ڵنه‌بژێردراوه‌ و لایه‌نه‌ سیاسییه‌كان به‌هۆی بوونی ناكۆكی و ململانێی سیاسی و تایفه‌گه‌ری نه‌گه‌یشتوونه‌ته‌ ڕێكه‌وتن و حكومه‌تی كابینه‌ی پێشووتر كاره‌كانی حكومه‌ت به‌ڕێوه‌ ده‌بات.

**باسی دووه‌م: هه‌ڵبژاردن و سیسته‌می په‌رله‌مانی له‌ هه‌رێمی كوردستان**

**یه‌كه‌م: هه‌ڵبژاردنه‌كانی هه‌رێمی كوردستان**

هه‌ڵبژاردن له‌ رووی زمانه‌وانییه‌وه‌ واتا لێبژاردن، لێگرتن، ورژاندن، لێژماردن، دیاریكردن، هه‌ڵبژاردن له‌ ڕووی زاراوه‌یشه‌وه‌ هه‌ڵبژاردن ڕێگه‌یه‌كه‌ له‌ ڕێگاكانی گرتنه‌ ده‌ستی ده‌سه‌ڵات له‌ ڕێگه‌ی هه‌ڵبژاردنی كه‌سی كاندیدكراو له‌لایه‌ن ده‌نگده‌رانه‌وه‌ یان له‌لایه‌ن گه‌له‌وه‌(حه‌سه‌ن، 2014: 8).

مێژووی هه‌ڵبژاردن به‌نده‌ به‌ مێژووی دیموكراسی به‌گشتی و مێژووی دیموكراسی نوێنه‌ران به‌تایبه‌تی، هه‌ڵبژاردن یه‌كێكه‌ له‌ بنه‌ماو بنه‌چه‌ سه‌ره‌كیه‌كانی سیسته‌می دیموكراسی، هه‌روه‌ها بوونی دیموكراسی بێ هه‌ڵبژاردن بوونێكی مه‌حاڵه‌و نابێت(حه‌سه‌ن، 2014: 8) بۆ وه‌رگرتنی ده‌سه‌ڵات هه‌ڵبژاردن به‌ تاكه‌ ڕێگه‌یه‌كی دیموكراتانه‌ داده‌نرێت بۆ وه‌رگرتنی ده‌سه‌ڵات، جا له‌بواری دیاری كردن و هه‌ڵبژاردنی نوێنه‌رانی په‌رله‌مان بێت یان هه‌ڵبژاردنی سه‌رۆكی وڵات بێت له‌ سیسته‌می سه‌رۆكایه‌تیدا(حه‌سه‌ن، 2007: 5).

له‌ سه‌رده‌می ئه‌مڕۆماندا له‌ گشت كۆمه‌ڵگا دیموكراسیه‌كان و هه‌روه‌ها له‌ به‌شێك له‌ كۆمه‌ڵگا تازه‌ پێگه‌یشتووه‌كان سه‌رۆك و سه‌ركرده‌كان و ئه‌ندامانی په‌رله‌مان و هه‌ندێك پله‌و پایه‌ی تر له‌ هه‌رێم و ناوچه‌كانی تر له‌لایه‌ن هاوڵاتیانه‌وه‌ له‌ ڕێگای ده‌نگدان هه‌ڵده‌بژێردرێن(گیدنز، 2003: 341). له‌ ڕێگه‌ی سیسته‌مێكه‌وه‌ كه‌ ئه‌ویش سیسته‌می هه‌ڵبژاردنه‌ و سیسته‌می هه‌ڵبژاردنیش، سیسته‌مێكه‌ ئه‌و ڕێگایه‌ دیاری ده‌كات، كه‌ به‌هۆیه‌وه‌ ده‌نگه‌كان ده‌گۆڕێت بۆ كورسی په‌ڕله‌مانی له‌ هه‌ڵبژاردندا به‌ مه‌به‌ستی كاركردن له‌ پۆستێكی دیاریكراودا(شمسة‌، 2011: 463). سيسته‌مه‌كانی هه‌ڵبژاردنیش ده‌كرێ به‌شێوه‌یه‌كی دیاریكراو بنیات بنرێ بۆ مامه‌ڵه‌كردن له‌گه‌ڵ پێداویستییه‌ تایبه‌ته‌كانی كۆمه‌ڵگاكه‌دا(2004:39OSCE-ODIHR,). چونكه‌ سیسته‌می‌ هه‌ڵبژاردن به‌ته‌نیا كاریگه‌ری له‌سه‌ر هه‌ڵسوكه‌وتوو بۆ چوونی پارته‌كان نییه‌‌، به‌ڵكو كاریگه‌ری ده‌روونی له‌سه‌ر هه‌ڵسوكه‌ووتی ده‌نگده‌ران تاراده‌یه‌كی دیار ده‌بێت(تۆفیق، 2003: 63).

یەکەم تاقیکردنەوەی هەڵبژاردنی دیموکراتی لە کوردستانی عێراق لە 19ی ئایاری 1992 بەپێی یاسای ژمارە (1)ی بەرەی کوردستانی بە سەرپەرشتی نوێنەرانی چەندین ڕێکخراوی بیانی لەبوارەکانی مافی مرۆڤ و دێموکراسی و ئەندام پەرلەمانەکانی وڵاتانی ئەوروپا و ڕۆژنامەنووسان(967229 ) ده‌نگده‌ره‌ به‌شداریان كرد و ئه‌و لیستانه‌ی كه‌ له‌ هه‌ڵبژاردنه‌كاندا به‌شداربوون بریتین له‌: (پارتی دیموکراتی کوردستان، یەکێتی نەتەوەیی کوردستان و حزبی زەحمەتکێشانی کوردستان، یەکگرتن (پارتی سۆسیالیست و پارتی سەربەستیی کوردستان، یەکێتی دیموکراتی کوردستان، حزبی شیوعی و سەربەخۆکان، لیستی ئیسلامییەکان، لیستی پارتی دیموکراتی کوردستان، لیستی دیموکراتە سەربەخۆکان). بەپێی ئەنجامی ئەو هەڵبژاردنانەی کە لەلایەن دەستەی باڵای چاودێریی هەڵبژاردنەکانی ئەنجومەنی نیشتمانی کوردستانەوە ڕاگەیەنراوە، کە بەپێی سیستمی نوێنەرایەتیی ڕێژەیی بەڕێوەچوو، کورسییەکانی پەرلەمان بە لیستی (پارتی دیموکراتی کوردستان) و لیستی هاوبەشی (یەکێتی و پارتی زەحمەتکێشان) سه‌د كورسیان له‌ كۆی (105)كورسیه‌كه‌ به‌ ده‌ستهینا و بۆ هه‌ر یه‌كێكان په‌نجا كورسی بەپێی بڕیارێکی سەرکردایەتی سیاسی بەرەی کوردستانی کە بەرواری 8ی نیسانی 1992 بوو پێنج کورسی بۆ مەسیحییەکانی کوردستان تەرخانکرا کە چوار کورسیان بۆ لیستی بزووتنەوەی دیموکراتی ئاشووری و کورسییەکیان بۆ لیستی یەکێتی مەسیحی بوو. به‌ڵام بەهۆی شەڕکردن لە 2ی ئایاری 1994 نەتوانرا خولی دووەم بەڕێوەبچێت، پەرلەمان بۆ ماوەیەکی زۆر بوو بەقوربانی شەڕەنگێزی و ئیفلیج و نەیتوانی ڕۆڵی خۆی جێبەجێ بکات و ئەرکەکانی جێبەجێ بکات)برلمان كوردستان-العراق، 2022، Online).

هه‌ڵبژاردنی خولی دووه‌می په‌رله‌مانی كوردستان، به‌پێی یاسای ژماره‌ (47) ڕۆژی 21/11/2004ی ئه‌نجومه‌نی نیشتیمانی كوردستان، كه‌ هه‌مواركراوی یاسای ژماره‌(1)ی ساڵی 1992ی هه‌ڵبژاردنی ئه‌نجومه‌نی نیشتیمانی كوردستانی عیراقه، كه‌ به‌پێی ماده‌ی(1) یاسا هه‌مواركراو كه‌ ‌(ئه‌نجومه‌نی نیشتیمانی كوردستان له‌ (111)ئه‌ندام پێكدێت، كه‌ له‌ یاسای ژماره‌ یه‌كی 1992دا له‌ 105 ئه‌ندام پێكهاتووه‌، سێنزده‌ ساڵ دوای تێپه‌ڕبوون به‌سه‌ر یه‌كه‌مین هه‌لبژاردنه‌ مێژوویه‌كه‌ی په‌رلمانی كوردستان له‌(1992)، هه‌ڵبژاردنی خولی دووه‌م له‌(2005) ئه‌نجامدرا له‌گه‌ڵ هه‌ڵبژاردنه‌كانی عێڕاق دا، ئه‌مه‌ش به‌ ڕووداوێكی گرنگ و پێویست داده‌نرێت بۆ هه‌رێمی كوردستان، به‌پێی ئه‌وه‌ی ته‌مه‌نی ئه‌نجوومه‌نی نیشتیمامی یه‌كه‌م كۆتایی هاتبوو هه‌رچه‌نده‌ پێویست بوو هه‌ڵبژاردن له‌ماوه‌ی (4)ساڵ جارێك ئه‌نجام بدرێت، به‌ڵام به‌هۆكاری سه‌رهه‌ڵدانی شه‌ڕی ناوه‌خۆ نه‌توانرا ئه‌نجامبدرێت ئه‌مه‌ش له‌ میانه‌ی بوونی ناكۆكی سیاسی له‌ نێوان هه‌ردوو پارتی ده‌سه‌ڵاتدار(پارتی دیموكراتی كوردستان و یه‌كێتی نیشتیمانی كوردستان) كه‌ بووه‌هۆی لێكترازانی په‌یوه‌ندی نێوانیان كه‌ دواجار شوێنه‌وارێكی زۆر خراپی به‌دوای خۆیدا جێهێشت له‌سه‌ر ئه‌زموونی دیموكراسی نوێ له‌ هه‌رێمدا(ره‌ئوف، 2018: 115-116).

له‌م هه‌ڵبژاردنه‌دا (13)لیستی جیاواز كێبركێیان ده‌كرد كه‌ به‌شێوه‌ی (سیسته‌می نوێنه‌رایه‌تی ڕێژه‌یی)به‌ڕێوه‌چوو. تێیدا(1،753،919)ده‌نگده‌ر هه‌رچه‌نده‌‌ له‌م هه‌ڵبژاردنه‌دا ده‌نگده‌رانی ناوچه‌ كوردستانیه‌كانی ده‌ره‌وه‌ی هه‌رێم كه‌ پێكهاتبه‌ه‌ن له‌ هه‌رسێ پارێزگای(كه‌ركوك، نه‌ینه‌وا، دیالی)ڕێگه‌یان پێنه‌درا ده‌نگ بۆ په‌رله‌مانی كوردستان بده‌ن، به‌هۆی ئه‌وه‌ی چاره‌نووسیان بۆ سه‌ر هه‌رێم یه‌كلایه‌ نه‌كرابویه‌وه‌(خورماڵی، 2020: 41)

سێیه‌م خولی هه‌ڵبژاردنی په‌رله‌مانی كوردستان دوای تێپه‌ڕبوونی نزیكه‌ی چوار ساڵ و حه‌وت مانگ، خولێكی تری هه‌ڵبژاردنی په‌رله‌مانی له‌ سنوری فه‌رمانڕوایی حكومه‌تی هه‌رێمی كوردستان له‌لایه‌ن كۆمسیۆنی باڵای سه‌ربه‌خۆی هه‌ڵبژاردنه‌كانی عێڕاق دا ئه‌نجامدرا(الجموهریة العراق، 2009) له‌ به‌رواری 25/7/2009 له‌كه‌شێكی ئارام به‌ئاماده‌بوونی چه‌ندین چاودێری نێوده‌وله‌تی و بیانی و عه‌ره‌بی و ناوخۆیی سه‌ركه‌وتووانه‌ به‌رێوه‌چوو، كه‌تێدا ژماره‌ی ده‌نگده‌ران (1944555)بووه‌ ( 24) لیست به‌شداری هه‌لبژاردنیان كرد، بۆ كێبركێ له‌سه‌ر 111 كورسی و تیایدا 11 لیست توانیان رێژه‌ی یاسایی  به‌ده‌ست بێنن و بێنه‌ ناو په‌رله‌مان (په‌رله‌مانی كوردستان- عێڕاق، 2022: Online).

هه‌ڵبژاردنی خولی چواره‌می په‌رله‌مانی كوردستان. له‌ به‌رواری 21/9/ 2013 له‌ دوای ساڵی 1992و خولی یه‌كه‌می په‌رله‌مانی كوردستانه‌وه‌، یه‌كه‌م خول بوو كه‌ ته‌واوی هێزه‌ سیاسیه‌كان هه‌ریه‌كه‌و به‌ لیستی سه‌ربه‌خۆ و جیا به‌شداری هه‌ڵبژاردنه‌كانیان كردبێت، بۆ یه‌كه‌مجار سیسته‌می نیمچه‌كراوه‌ پیاده‌كرا، واته‌ ده‌نگده‌ر جگه‌ له‌ لیستی خوازراو پاڵێوراوێكی ناو لیسته‌كه‌ هه‌ڵده‌بژارد، كه‌ تێدا(31) لیست له‌ پرۆسه‌كه‌دا به‌شداریان كردوه‌ (17) لیستیش توانیان سه‌ركه‌وتن به‌ده‌ستبهێنن و ژماره‌ی ده‌نگده‌ر (1931934)بووه‌ (ره‌ئوف، 2018: 175).

یه‌كه‌مین دانیشتنی خولی چواره‌می په‌رله‌مانی كوردستان له‌ 6/11/2013به‌ڕێوه‌چوو، كه‌وایه‌ به‌پێی یاسا پێش6/11/2017هه‌ڵبژاردنی خولی پێنجه‌م به‌ڕێوه‌ بچێت. به‌ڵام به‌هۆی ڕاپرسی سه‌ربه‌خۆیی كوردستان له‌ 25/9/2017ڕووداوه‌كانی دواتر نه‌توانرا هه‌ڵبژاردن له‌ كاتی خۆیدا ئه‌نجام بدرێت، بۆیه‌ په‌رله‌مانی كوردستان بۆماوه‌ی دوو وه‌رزی یاسادانان ته‌مه‌نی خۆی درێژكرده‌وه‌(خورماڵی، 2020: 44). دواتر له‌ 30 ئه‌یله‌لی 2018 هه‌ڵبژاردنه‌كانی خولی پێنجه‌می هه‌رێمی كوردستان به‌ڕێوه‌چوو كه‌تێدا (18455979) هاوڵاتی به‌شداری پرۆسه‌ی ده‌نگدانیان كردووه‌ و 29 لیست به‌شداربوون له‌ ئه‌نجامدا 16 لیست توانیان كورسی په‌رله‌مان به‌ده‌ست بهێنن(په‌رله‌مانی كوردستان-عراق، 2022: Online).

**دووه‌م: كورته‌یه‌كی میژوویی سیسته‌می په‌رله‌مانی و په‌رله‌مانی كوردستان**

1. **كورته‌یه‌كی میژوویی سیسته‌می په‌رله‌مانی**

سیسته‌می په‌رله‌مانی له‌سه‌ر بنه‌مای پره‌نسیپی لێكجیاكردنه‌وه‌ی نه‌رمی ده‌سه‌ڵاتاكان بونیاد نراوه‌؟ كه‌ كاریگه‌ریی هاوباش له‌ نێوان ده‌سه‌ڵاته‌كان بونیاد نراوه‌، ئه‌م‌ كاریگه‌ریه‌ش به‌ هاوبه‌شی له‌ نێوان ده‌سه‌ڵات هه‌یه‌، ده‌سه‌ڵاتی یاسادانان بۆی هه‌یه‌ متمانه‌ له‌ ده‌سه‌ڵاتی جێبه‌جێكردن بسه‌نێته‌وه‌، له‌ به‌رامبه‌ردا حكومه‌ت بۆی هه‌یه‌ داوای هه‌ڵوه‌شاندنه‌وه‌ی په‌رله‌مان بكات(عبداڵله‌، 2018: 30).

هه‌ر چه‌نده‌ سیستەمی پەرلەمانی لەسەر بنەمایەکی ئایدیۆلۆجی دیاریکراو یان لەسەر بنەمای تیۆرێکی دیاریکراو دروست نەبووە کە بە یەک پێشکەوتن دروست ببێت، بەڵکو به‌ چه‌ندین قۆناغی یه‌ك له‌دوای یه‌ك بە چەند پێشکەوتنێکی مێژووییەوە سەرچاوەی گرتووە، بەتایبەتی لە ئینگلتەرا کە لانکەی سیستەمی پەرلەمانیە(سرحال، 1980: 249). به‌شێوه‌یه‌ك له‌وێ بنكه‌ و پایه‌كانی سه‌ری هه‌ڵداو، له‌وێشه‌وه‌ گوازرایه‌وه‌ بۆ وڵاتانی تر له‌گه‌ڵ جیاوازی له‌ په‌یڕه‌وكردنی به‌ڵام كڕۆكی سیسته‌می په‌رله‌مانی وه‌ك خۆی ده‌مینێته‌وه ‌هه‌رچه‌نده‌ بۆچوونه‌كان زۆربن له‌ په‌یڕه‌وكردنی و كڕۆكی ئه‌م سیسته‌مه‌(خالد، 2021: 149-150). چونكه‌ سیستمێکە لەسەر بنەمای هاوسەنگی و هەماهەنگی لەلایەن لقەکانی یاسادانان و جێبەجێکردنەوە دروست بووە واتە سەرەتا دەبێت هەماهەنگی ڕاستەقینە لەنێوان هەردوو دەسەڵاتدا هەبێت نەک لێکترازانی توند لەنێوانیاندا( الطبطبائي, 2009: 475).

له‌ سیسته‌می په‌رله‌مانیدا گه‌ل به‌شێوه‌ی ده‌نگدانی ڕاسته‌وخۆ په‌رله‌مان هه‌ڵده‌بژ‌ێرن به‌ ته‌نها و دواتر به‌ گوێره‌ی ئیستحاقاقی هه‌ڵبژاردنه‌كان سه‌رۆك و حكومه‌تیش هه‌ڵده‌بژێردرێت له‌م ده‌سته‌ هه‌ڵبژێردراوه‌دا، لێره‌دا په‌رله‌مان پشكی شێری له‌ وه‌رگرتنی ده‌سه‌ڵاتدا به‌ڵام سه‌راری ئه‌مه‌ش هه‌ماهه‌نگی و یه‌كسانی له‌ نێوان په‌رله‌مان و ده‌سه‌ڵاتی به‌كاربووندا(حكومه‌ت) هه‌یه‌ و به‌گوێره‌ی په‌ره‌سه‌ندنی ئه‌م سیسته‌مه‌ گۆرانكاری به‌سه‌ردا هاتووه‌و دێت چونكه‌ بابه‌تێكی ڕێژه‌ییه‌(زه‌نگه‌نه‌، 2015: 131) ئه‌م سیسته‌مه‌ به‌ڕوونی پره‌نسیپی هاوكاری و هاوسه‌نگی له‌ نێوان ده‌سه‌ڵاتی یاسادانان و جێبه‌جێكردندایه‌ و بنه‌ماكانیشی بریتیین له‌( هاریكاری و هاوسه‌نگی نێوان ده‌سه‌ڵاتی جێبه‌جێكردن و یاسادانان و لێك جیاكردنه‌وه‌ی نه‌رمی ده‌سه‌ڵاته‌كان ، دووانه‌ی ده‌سه‌ڵاتی جێبه‌جێكردن ، حكومه‌تێكی به‌رپرس له‌به‌رامبه‌ر په‌رله‌مان)(سۆفی،2015: 32).

لۆبۆن سیسته‌می په‌رله‌مانی به‌ نموونه‌ی باڵا وه‌سفكردوه‌ له‌ به‌ڕێوه‌بردنی گه‌لانی سه‌رده‌می شارستانیه‌تی تازه‌ و پێیوایه‌ بڕیاردانی جه‌ماوه‌رێكی به‌رفراوان له‌ كه‌مینه‌یه‌كی ڕه‌ها زۆر زیاتر قبوڵتره‌ و له‌لای گه‌له‌كانیه‌وه‌ په‌سند ده‌كرێت، له‌ ده‌ركردنی بڕیاری تازه‌و ته‌ندروست كه‌ له‌ گه‌ڵ شێوازی ژیانی سه‌رده‌م گونجاو بێت و نابێت نوێنه‌رانی په‌رله‌مان مه‌یلیان بۆ هیچ حیزبێك هه‌بێت، به‌ڵام ئه‌گه‌ر پێچه‌وانه‌ بوو كێشه‌ی كۆمه‌ڵایه‌تی و كۆڕه‌فتاری نه‌رێنی و شه‌ڕانگێزی كاری تێكده‌ری دێته‌ ئاراوه‌ و تاك و چینه‌كانی كۆمه‌ڵگا زه‌ره‌رمه‌ند ده‌بێت و په‌شێوی و نائارامی دروست ده‌بێت، بۆ ئه‌م مه‌به‌سته‌ش لۆبۆن جه‌ختی له‌سه‌ر جێگیری و به‌هێزی ئه‌ندامانی په‌رله‌مان كردۆته‌وه‌ و پێیوایه‌ نابێت له‌ ژێر هه‌ر فشار و بارودۆخێكدا ده‌نگی خۆی بگۆڕێت بۆ به‌رژه‌وه‌ندی و ده‌ستكه‌وتنی ماددی و ئیمتیازی كه‌سی(لۆبۆن، 1991: 83-84).

له‌ هه‌ر وڵاتێك په‌رله‌مان هه‌بێت مانای ئه‌وه‌ نییه‌ كه‌ خاوه‌نی سیسته‌می په‌رله‌مانییه‌، چونكه‌ هه‌بوونی سیسته‌می په‌رله‌مانی به‌رپرسیاره‌تی وه‌زیره‌كانه‌ له‌ به‌رامبه‌ر په‌رله‌مان له‌گه‌ڵ سیسته‌می سه‌رۆكایه‌تی له‌م روویه‌وه‌ جیاوازه‌، چونكه‌ له‌ سیسته‌می سه‌رۆكایه‌تیدا سه‌رۆكی وڵات و هه‌م سه‌رۆكی ئه‌نجومه‌نی وه‌زیران و هیچ به‌پرسیاره‌تییه‌كیان نییه‌ له‌ به‌رامبه‌ر به‌ هێزی یاسادانان یان په‌رله‌مان(سیف زاده‌، 2004: 140).

سیسته‌می په‌رله‌مانی چه‌ندین تایبه‌تمه‌ندی و خه‌سڵه‌ت له‌خۆ ده‌گرێت، كه‌ لێره‌دا تیشك ده‌خه‌ینه‌ سه‌ر گرنگترینیان.

**بڕگه‌ی یه‌كه‌م: تایبه‌تمه‌ندییه‌كانی سیسته‌می په‌رله‌مانی:**

له‌ سیسته‌می په‌رله‌مانیدا ده‌سه‌ڵاته‌كان له‌ نێوان سێ ده‌سته‌دا دابه‌ش بوون، كه‌ هاریكاری و به‌شداری له‌ پیاده‌كردنی هه‌ندێ له‌ ده‌سه‌ڵاته‌كاندا له‌ نێوانیادا هه‌یه‌، هه‌ریه‌كێكیان له‌گه‌ڵ ئه‌وی تر كاریگه‌ری و هاوبه‌شی دوو سه‌ره‌ له‌ نێوانیاندا هه‌یه‌، له‌گه‌ڵ پاراستنی پرنسیپی یه‌كسانی و هاوكاری نێوانیان، به‌تایبه‌ت له‌ نێوان هه‌ردوو ده‌سه‌ڵاتی یاسادانان و ڕاپه‌ڕاندن، به‌م شێوه‌یه‌ له‌ سیسته‌می په‌رله‌مانیدا هاوسه‌نگی له‌ نێوان هه‌ردوو ده‌سه‌ڵاتدا دیته‌ كایه‌وه‌ و یه‌كسانی له‌ نێوانیاندا دروست ده‌بێت له‌لایه‌كی تره‌وه‌، هاوسه‌نگی له‌ نێوان ده‌سه‌ڵاته‌كاندا له‌ سیسته‌می په‌رله‌مانیدا ته‌نها له‌ ده‌رئه‌نجامی یه‌كسانی نێوان ده‌سه‌ڵاته‌كاندا نییه‌ له‌ ڕووی لایه‌نی پسپۆڕییه‌وه‌، به‌ڵكو به‌هۆی بوونی ئه‌و ده‌ستێوه‌ردان و كارلێكه‌ی كه‌ به‌هه‌مان پله‌وه‌ له‌ نێوان هه‌ردوو ده‌سه‌ڵاتدا هه‌یه‌‌(وه‌یسی، 2015: 16-17).

**بڕگه‌ی دووه‌م: خه‌سڵه‌ته‌كانی سیسته‌می په‌رله‌مان**

یه‌كێك له‌ خەسڵەتەکانی سیستمی پەرلەمانی ئه‌وه‌یه‌ كه‌، هیچ سیستمێکی پەرلەمانی تاک لەوڵاتانی جیهانی ئێمەدا نییە بەڵکو چەندین سیستەمی پەرلەمانی یان خێزانێکی پەرلەمانی هەیە کە تایبەتمەندی هاوبەشیان هەیە(الشرقاوي، 2002: 139). خه‌سڵه‌ته‌كانی سیسته‌می په‌رله‌مانی له‌مانه‌ی خواره‌وه‌ پێكدێت:

1. په‌رله‌مانێكی هه‌ڵبژێردراو له‌لایه‌ن گه‌له‌وه‌: بۆ هێنانه‌ كایه‌ی سیسته‌می نوێنه‌رایه‌تی، بوونی په‌رله‌مانێكی هه‌ڵبژێردراو به‌ته‌نیا به‌س نییه‌، به‌ڵكو پێویسته‌ ئه‌م په‌رله‌مانه‌ ده‌سه‌ڵاتێكی ڕاسته‌قینه‌و به‌شدارێكی كرده‌وه‌یی هه‌بێت له‌ به‌ڕێوه‌بردنی كاروباری ده‌وڵه‌تدا واته‌ سیسته‌می په‌رله‌مانی ده‌بێت به‌هێزبێت.
2. پێویسته‌ ماوه‌ی نوێنه‌رایه‌تی كاتی بێت(دیاریكراو بێت به‌ماوه‌یه‌كی دیاریكراو): په‌رله‌مان تاوه‌كو بتوانێت به‌شێوه‌یه‌كی به‌رده‌وام له‌وماوه‌ی ده‌ستور بۆی دیاریكردووه‌ خۆی نوێ بكاته‌وه‌.
3. پێویسته‌ هه‌ڵبژاردنی په‌رله‌مانتاران بۆ ماوه‌یه‌كی دیاریكراو و كاتی بێت، چونكه‌ دیاریكردنی ماوه‌ی نوێنه‌رایه‌تی ئامرازێكه‌ له‌ ئامرازه‌كانی چاودێری گه‌ل له‌سه‌ر ئه‌ندام په‌رله‌مان.
4. نوێنه‌ر نوێنه‌رایه‌تی هه‌موو گه‌ل ده‌كات: نوێنه‌ر ته‌نها نوێنه‌رایه‌تی بازنه‌ی هه‌ڵبژاردنی خۆی ناكات به‌ڵكو نوێنه‌رایه‌تی هه‌موو گه‌ل ده‌كات، بۆیه‌ به‌رده‌وام ده‌بێت ڕه‌چاوی به‌رژه‌وه‌ندی گشتی بكات نه‌وه‌ك به‌رژه‌وه‌ندی ئه‌و بازنه‌ی تێدا هه‌ڵبژێردراوه‌ (رشید و عبدالله‌، 2012: 58-60)
5. **كورته‌یه‌كی مێژوویی له‌باره‌ی په‌رله‌مانی كوردستان**

وه‌كو له‌ پێناسه‌ی سیسته‌می به‌رێوه‌بردنی هه‌رێمدا هاتووه ‌كوردستانی-عیراق هه‌رێمێكه‌ له‌ نێو ده‌وڵه‌تی عراقی فیدراڵدا، سیسته‌مه‌ سیاسیه‌كه‌ی په‌رله‌مانی، كۆماری و دیموكراتیه‌ و پشت به‌ فره‌لایه‌نی سیاسی و بنه‌مای لێكجیاكردنه‌وه‌ی ده‌سه‌ڵاته‌كان و ده‌ستاو ده‌ستكردنی ئاشتیخوازانه‌ی ده‌سه‌ڵات له‌ ڕێگای هه‌ڵبژاردنی گشتی راسته‌وخۆی نهێنی و ده‌وریه‌وه‌ ده‌به‌ستێ(وه‌یسی، 2015: 330)) ژیانی په‌رله‌مانی و ته‌مه‌نی ده‌سه‌ڵاتی خۆجیی له‌ كۆمه‌ڵگای كوردیدا میژووییه‌كی دوودرێژی نیه‌، ئه‌گه‌ر چی له‌ میژوودا میرنشینه‌كانی كورد تا راده‌یه‌ك ده‌سه‌ڵاتی سه‌ربه‌خۆییان هه‌بوو له‌ سنوری قه‌له‌مره‌‌و‌ی خۆیاندا به‌ڵام به‌ شێوه‌ی سیستماتیك و یاساو دامه‌زراوه‌یی كورد مێژوویه‌كی زۆری نیه‌، بۆ یه‌كه‌مجار له‌ سالی 1922 له‌ سه‌رده‌می شیخ مه‌محود و دوواتر له‌ سالی 1945 سه‌رده‌می كۆماری كوردستان له‌ مه‌هاباد ئه‌و هه‌له‌ی بۆ هه‌ڵكه‌وت جۆریك له‌ ژیانی په‌رله‌مانی ده‌ست پێ بكات به‌ڵام ئه‌و ئه‌زمونانه‌ی سه‌ركه‌وتو نه‌بوون، تا سالی 1992 كه‌ بۆیه‌كه‌مجار په‌رله‌مانی كوردستانی-عێڕاق دامه‌زرا.

گه‌لی كورد له‌ ژێر ده‌ستی حكومه‌ته‌ یه‌ك له‌ دوایه‌كه‌كانی عێڕاقدا زۆر ئازار و سته‌م و چه‌وسانه‌وه‌ی چێشت، پارته‌ سیاسییه‌كانی به‌ره‌ی كوردستانیش دروشمی دیموكراتیان به‌رز كرده‌وه‌ وه‌كو ریگا چاره‌یه‌ك بۆ كێشه‌ی كورد، به‌ڵام كاتێك داموده‌زگا كارگێڕییه‌كانی خۆی حكومه‌تی عێڕاق له‌ 26/10/1991‌ له‌ هه‌رێمی كوردستان كشانده‌وه‌، ئه‌مه‌ش بوو هۆی دروستبوونی بۆشایه‌كی كارگێڕی به‌رچاوی له‌ هه‌رێمی كوردستان به‌م پێیه‌ی به‌ره‌ی كوردستانی ده‌سه‌ڵاتی دیفاكتۆیه‌ بۆ به‌ره‌نگاربوونه‌وه‌ی ئه‌م ڕووبه‌ڕووبوونه‌وه‌یه‌ و پڕكردنه‌وه‌ی ئه‌و بۆشایه‌ خۆی ته‌یار كرد، بۆ به‌ڕێوه‌بردنی هه‌رێم و دانانی ده‌سه‌ڵاتی كارگێڕی بیری له‌ ده‌سه‌ڵاتێكی په‌رله‌مانی كرده‌وه‌ له‌ هه‌رێمی كوردستاندا(عبداڵله‌ و ئه‌وانی تر، (بێ ساڵ) :56).

په‌رله‌مانی كوردستان‌ نوێنه‌رایه‌تی خه‌ڵكی هه‌رێمی كوردستان ده‌كات كه‌ به‌ فه‌رمی نوێنه‌ره‌كانی له‌ هه‌ڵبژاردنێكی ئازادانه‌ی دیموكراسیدا هه‌ڵده‌بژێردرێن، له‌ ساڵی 1992 به‌ره‌ی كوردستانی بڕیاریدا هه‌ڵبژاردنی گشتی له‌ كوردستان بكه‌ن، هه‌ڵبژاردن له‌ 19/5/1992 ئه‌نجامدرا له‌ 4/6/1992 په‌رله‌مانی كوردستان پێكهێنرا و له‌ 4/7/1992 حكومه‌ت پێكهێنرا و له‌ ڕۆژی 4/10/1992 په‌رله‌مانی كوردستان بڕیاری فیدڕاڵیه‌تی بۆ كوردستان ده‌ركرد(علی، 2018: 194-204).

ئه‌نجامه‌كانی یه‌كه‌م هه‌ڵبژاردن تاڕاده‌یه‌ك له‌یه‌ك نزیك بوون و پارتی 45.4% و یه‌كێتی 43.61% ده‌نگه‌كانی هێنا و به‌ڵام دواتر له‌به‌ر به‌ربڵاوی دیاریده‌ی ته‌زویر، ڕاستی ڕێژه‌كان ڕوون نه‌بوون و یه‌كێتی نیشتیمانی ئه‌و ئه‌نجامه‌ی قه‌بوڵ نه‌بوو، به‌ڵام دواتر به‌ ناوبیژوانیكردن له‌لایه‌ن دیپلۆمات و هێزه‌ ده‌ره‌كیه‌كانه‌وه‌، پارتی و یه‌كێتی ڕازی بوون به‌وه‌ی كه‌ ڕێژه‌كانیان به‌ یه‌كسان له‌ قه‌ڵه‌م بدرێت و ده‌نگه‌كان به‌شێوازی نیوه‌ به‌ نیوه‌ بۆ هه‌ردوو لایه‌ن هه‌ژمار كرا(عه‌لائه‌ددین،2013: 61).

دوای سه‌رنه‌كه‌وتنی ئه‌زموونی نیوه‌ به‌ نیوه‌ی به‌ڕێوه‌بردنی كاروباری حكومه‌تی هه‌رێم له‌ ساڵی 1994 و له‌ نێوان (پارتی دیموكراتی كوردستان و یه‌كێتی نیشتیمانی كوردستان)، شه‌ڕی ناوه‌خۆ ( برا كوژی) له‌ نێوان هه‌ردوو پارتی سیاسی هه‌رێمی كوردستان ده‌ستی پێكرد، په‌رله‌مانی كوردستان له‌ ساڵی (1998) پاش شه‌رو كوشتن و خوێن ڕێشتنێكی زۆر و دووله‌ت بون وبووه‌ هۆی په‌ككه‌وتنی په‌رله‌مان. دوواجار له‌ ساڵی 1998، به‌هۆی ڕێكه‌وتننامه‌ی واشنتۆن به‌ ئاماده‌بوونی هه‌ریه‌ك له‌ وه‌زیری ده‌ره‌وه‌ی ئه‌مریكا(مادلین ئۆلبرایت) و (جه‌لال تاڵه‌بانی و مه‌سعود بارزانی) ئیمزا كراو په‌رله‌مانی كوردستان یه‌كی گرته‌وه‌ كه‌ ماوه‌ی سه‌رۆكایه‌تی ئه‌م خوله‌ی په‌رله‌مان(3) مانگ بۆ پارتی دیموكراتی كوردستان به‌ سه‌رۆكایه‌تی(ڕۆژ نوری شاوێس) و (3) مانگ بۆ یه‌كێتی نیشتیمانی كوردستان به‌ سه‌رۆكایه‌تی( كمال فؤاد) بوو، كه‌ ئه‌مه‌ش درێژه‌ پێده‌ری خولی یه‌كه‌می هه‌ڵبژاردنه‌كانی ساڵی(1992) بوو(جانباز و پیرداود، 2008: 5).

له‌سه‌ره‌تادا ناوی (په‌رله‌مانی كوردستان) ئه‌نجومه‌نی نیشتمانی كوردستان بوو، به‌ڵام دواتر گۆڕا به‌پێی بڕگه‌ی یه‌ك له‌ ماده‌ی(1) یاسای ژماره‌ (2) ساڵی2009 له‌ هه‌رێمدا هاتووه‌ "(په‌رله‌مانی كوردستان-عیراق) شوێنی (ئه‌نجومه‌نی نیشتمانی كوردستان-عیراق) ، ده‌گرێته‌وه‌ كه‌ له‌ یاسا ژماره‌(2)ی ساڵی 1992ی هه‌مواركراو له‌ یاسا كارپێكراوه‌كان هه‌رێمدا هاتووه‌".(ماده‌ی(1)یاسای ژماره‌ (2)ی ساڵی 2009)

به‌م شێوه‌یه‌ تا ئاماده‌كردنی ئه‌م توێژینه‌وه‌یه‌ په‌رله‌مانی هه‌رێمی كوردستان له‌ خولی پێنجه‌می په‌رله‌مانی دایه‌ سه‌ڕه‌ڕای دیاریكردنی یه‌كی تشرینی یه‌كه‌می 2022 وه‌ك ڕۆژی هه‌ڵبژاردنی خولی په‌رله‌مانی داهاتوو له‌لایه‌ن سه‌رۆكی هه‌رێمی كوردستان، به‌ڵام لایه‌نه‌ سیاسییه‌كان ناكۆكن له‌سه‌ر یاسای هه‌ڵبژاردن و داوای هه‌مواری یاسای هه‌ڵبژاردنه‌كان ده‌كه‌ن.

**چواره‌م: ئه‌ركه‌كانی په‌رله‌مانی كوردستان**

‌ به‌ شێوه‌یه‌كی گشتی په‌رله‌مان له‌ هه‌ر وڵاتێكدا چه‌ند ئه‌ركێكی دیاریكراوی هه‌یه‌، په‌رله‌مانی هه‌رێمی كوردستانیش وه‌كو ته‌واوی په‌رله‌مانه‌كانی جیهان ئه‌و ئه‌ركانه‌ی هه‌یه‌ كه‌ بریتین له‌مانی خواره‌وه‌ :

**یاسادانان:**

یاسادانان له‌ پێشه‌وه‌ی ئه‌و ئه‌ركه‌ گرنگانه‌ی په‌رله‌مان دێت كه‌ ده‌نگده‌ران به‌ په‌رۆشه‌وه‌ له‌ چاوه‌ڕوانی جێبه‌جێكردنیان داده‌بن، بۆیه‌ وڵاتی پێشكه‌وتوو له یاساكانییه‌وه‌ ده‌ناسرێت و چونكه‌ یاسا ‌ كۆڵه‌گه‌ی ڕێكخستن و پێشكه‌وتنی كۆمه‌ڵگه‌یه‌ له‌ كاتێكدا بێت و یاساكان چه‌ند له‌ به‌رژه‌وه‌ندی پێداویستییه‌كانی كۆمه‌ڵگه‌وه‌ بێت و یاساش له‌ وڵات سه‌روه‌ر بێت ئه‌وه‌نده‌ ده‌بێته‌ هۆی به‌رقه‌رار بوونی ئاسایش له‌ نێو كۆمه‌ڵگادا، به‌م پێیه‌ش په‌رله‌مان به‌ گرنگییه‌وه‌ پڕۆژه‌ یاساكان تاوتوێ ده‌كات. (هه‌مه‌وه‌ند،2011: 5).

ئه‌ركی یاسادانان یه‌كێكه‌ له‌ گرنگترین تایبه‌تمه‌ندییه‌كانی ده‌سه‌ڵاتی یاسادانان و ئه‌م ئه‌ركه‌ش خۆی ده‌بینێته‌وه‌ له‌ داڕشتنی یاساكان و پێشنیاركردنیان و بڕیارلێدانیان یاخود پێشنیار كردنی پڕۆژه‌ یاسا له‌لایه‌ن حكومه‌ت و ڕه‌زامه‌ندی ده‌ربڕینی په‌رله‌مان له‌سه‌ریان و ناردنیان بۆ سه‌رۆكی ده‌وڵه‌ت به‌مه‌به‌ستی په‌سندكردن و ده‌ركردنیان(سلێمان، 2019: 23)، شێوازی یاسا له‌ په‌رله‌مان له‌ هه‌ر وڵاتێكه‌وه‌ بۆ وڵاتێكی تر جیاوازه‌، هه‌رێمی كوردستان كه‌ تێدا شێوازی یه‌ك په‌رله‌مانییه‌ و یاسا له‌لایه‌ن ئه‌نجومه‌نی وه‌زیرانی هه‌رێم‌ پێشكه‌ش ده‌كرێت یاخود له‌ ڕێگه‌ی (10)له‌ ئه‌ندام په‌رله‌مان و یاخود له‌ڕێگه‌ی سه‌رۆكی هه‌رێمه‌وه‌(وه‌رتی، 2014: 14)

پڕۆسه‌ی یاسادانان: بریتیه‌ له‌ گفتوگۆ و په‌سندكردنی:

**یه‌كه‌م:** پڕۆژه‌ یاسا، یان پڕۆژه‌ بڕیار، كه‌ له‌لایه‌ن ده‌سه‌ڵاتی جێبه‌جێكردنه‌وه‌، پێشكه‌ش ده‌كرێن.

**دووه‌م:** پێشنیازی یاسا، یان بڕیاری كه‌ لانی كه‌م، له‌لایه‌ن(10)‌ ئه‌ندامه‌وه‌ پێشكه‌ش ده‌كرێن.

**سێیه‌م:** ئه‌و پڕۆژه‌ یاسا و بڕیارانه‌ی، له‌لایه‌ن ده‌سه‌ڵاتی دادوه‌ریه‌وه‌ پێشكه‌ش ده‌كرێن، له‌و بابه‌ته‌ی په‌یوه‌ندارن به‌خۆیان.

**چواره‌م:** پێشنیازی ئه‌و یاسا و بڕیارانه‌ی، له‌لایه‌ن دامه‌زراوه‌ فه‌رمییه‌كانه‌وه‌، به‌پێی یاسا كارپێكراوه‌كان، پێشكه‌ش ده‌كرێن).(په‌یڕه‌وی ناوه‌خۆی، په‌رله‌مانی كوردستان، 2018: 85)

له‌ هه‌رێمی كوردستاندا، یاساكان پشت به‌ ده‌ستوور نابه‌ستن كه‌ له‌ په‌رله‌مان ده‌رده‌كرێن، پشت ده‌به‌ستن به‌ یاسای ژماره‌(1)ی ساڵی(1991) هه‌رچه‌نده‌ ئه‌مه‌ به‌ حاڵه‌تێكی ته‌ندروست داناندرێت له ڕوانگه‌ی یاساییه‌وه‌ نابێت یاسا پشت ببه‌ستێت به‌ یاسایه‌كی هه‌مان شێوه‌ی خۆی‌ چونكه‌ گه‌ل ده‌بێت له‌ڕێگه‌ی ده‌ستووره‌وه‌ ده‌سه‌ڵاتی پێببه‌خشێت بۆ ئه‌وه‌ی یاسا ده‌ربكات(رۆستایی، 2019: 83-84) بوونی یاسا و به‌هێزی یاساكان وه‌ك ئامرازێك بۆ كۆنتڕۆڵكردنی تاكه‌كانی ناو كۆمه‌ڵگاو پاراستنی ئه‌من و ئاسایشی كۆمه‌ڵگاكان له‌ په‌شێوی ترس و دڵه‌ڕاوكێ گرنگی خۆی هه‌یه‌، به‌تایبه‌تیش كاتێك په‌رله‌مان هه‌ڵده‌ستێت به‌ ده‌ركردنی هه‌ر بڕیار و یاسایه‌ك ئه‌م كاریگه‌ریانه‌ش ده‌كرێ ڕاسته‌وخۆ یاخود ناڕاسته‌وخۆبن له‌سه‌ر هاوڵاتیان.

1. **چاودێریكردن:**

ئه‌ركی چاودێریكردن له‌ په‌رله‌ماندا گرنگترین لایه‌نی چالاكییه‌كانی پێكده‌هێنێت له‌ ده‌وڵه‌تی هاوچه‌رخدا، به‌ڵكو په‌رله‌مان له‌ ڕاستیدا به‌ر له‌ هه‌ر شتێك به‌ ده‌زگایه‌ك داده‌نرێت بۆ چاودێریكردنی كاره‌كانی ده‌سه‌ڵاتی جێ به‌جێكردن، چونكه‌ ئه‌ركی چاودێریكردن له‌ ده‌نگدان له‌سه‌ر یاساكان گرنگتره‌(سلێمان، 2019: 17) په‌رله‌مان چاودێری جێبه‌جێكردنی ئه‌و یاسایانه‌ ده‌كات كه‌ په‌سندیان ده‌كات **و** له‌هه‌مانكاتدا به‌دواداچوون بۆ شێوازی كاركردنی دامه‌زراوه‌ فه‌رمییه‌كان ده‌كات(البزاز‌، 2013: 44). به‌پێی ماده‌ی(56)ی یاسای هه‌ڵبژاردنی په‌رله‌مانی كوردستانی عێراق ژماره‌(1)ی ساڵی 1991 چاودێری حكومه‌ت ده‌كات و ده‌سه‌ڵاتی متمانه‌ پێدان و وه‌رگرتنه‌وه‌ی له‌ حكومه‌تی هه‌یه‌(صادق، 2014: 19)

چاودێریكردن و لێپرسینه‌وه‌ و به‌دواداچوونی بڕیاره‌كانی حكومه‌ت و دامه‌زراوه‌ جێ به‌جێكاره‌كان، به‌ یه‌كێك له‌ كۆله‌گه‌كانی سیسته‌می فه‌رمانڕه‌وایه‌تی دروست له‌ وڵاتانی خاوه‌ن دیموكراسی داده‌نرێت. په‌رله‌مانی هه‌رێمی كوردستان به‌ دامه‌زراوه‌یه‌كی دیموكراسی داده‌نرێت چونكه‌ له‌ میانه‌ی پڕۆسه‌ی هه‌ڵبژاردنه‌وه‌ ئه‌ندامه‌كانی هه‌ڵبژێردراون و شه‌رعیه‌تی به گه‌له‌وه‌ وه‌رگرتووه‌. تائێستا هیچ كام له‌ فه‌رمانڕه‌وا و سه‌ركرده‌ بڕیار له‌ ده‌سته‌كانی دامه‌زراوه‌كان ملكه‌چی لێپرسینه‌وه‌ی په‌رله‌مان نه‌بوونه‌، ئه‌مه‌ش بۆته‌ چاولێكه‌ری و ڕێخۆشكه‌ر بۆ به‌رپرسان و فه‌رمانڕوانی خوارتر بۆئه‌وه‌ی پشت له‌ پرۆسه‌ی چاودێری و لێپرسینه‌وه‌ بكه‌ن و به‌ گرنگیه‌وه‌ لێنه‌ڕوانن، ئه‌مه‌ش بۆته‌ هۆی ئه‌وه‌ی هه‌ندێك له‌ ئه‌ندام په‌رله‌مانان پۆسته‌كه‌یان بخه‌نه‌ خزمه‌ت به‌رژه‌وه‌ندی تایبه‌تی خۆیان به‌بێ ئه‌وه‌ی میكانزمه‌ ناوه‌كییه‌كانی په‌رله‌مان ڕێگه‌یان پێنه‌دات(عه‌لائه‌ددین، 2013: 229-231).

لاوازی ڕۆڵی چاودێركردن و ملكه‌چنه‌بوونی سه‌ركرده‌كان و لێپرسراوان، به‌كارهێنانی ده‌سه‌ڵات و فه‌رمانڕه‌وایه‌تی گشتی له‌پێناو به‌رژه‌وه‌ندی تایبه‌ت ده‌بێته‌ هۆی نه‌مانی متمانه لای هاوڵاتی به‌ په‌رله‌مان و دواتر لێپرسراوانی تری حكومی، ئه‌مه‌ش ڕێگه‌ خۆشكه‌ره‌ بۆ درووستبوونی ترس و دڵه‌ڕاوكێ و نه‌مانی یاخود لاوازبوونی سه‌قامگیری كۆمه‌ڵایه‌تی و ده‌روونی تاك له‌هه‌مبه‌ر په‌رله‌ماندا.

1. **جێبه‌جێكردن:**

هه‌ردوو ده‌سه‌ڵاتی یاسادانان و جێیبه‌جێكردن له‌ ژێر ده‌سه‌ڵاتی په‌رله‌ماندان، به‌پێی ئه‌وه‌ی په‌رله‌مان ئه‌ندامانی حكومه‌ت و سه‌رۆك كۆمار دیاریده‌كات و له‌ ژێر چاودێری ئه‌ودا كاری خۆیان ئه‌نجام ده‌ده‌ن، به‌ومانایه‌ی هیچ یه‌كێك له‌ ئه‌ندامانی ده‌سه‌ڵاتی جێبه‌جێكردن سه‌ربه‌خۆ نین له‌ ڕاپه‌ڕاندنی كاره‌كانیاندا، چونكه‌ په‌رله‌مان لێپرسینه‌وه‌ له‌ ئه‌ندامانی حكومه‌ت ده‌كات له‌سه‌ر ئه‌ركه‌كانیان و جێبه‌جێكردنی یاساكان و پابه‌ندبوونیان به‌ سیاسه‌تی گشتی په‌رله‌مانه‌وه‌ و له‌هه‌مانكاتدا په‌رله‌مان ده‌سه‌ڵاتی لابردنی وه‌زیره‌كانی هه‌یه‌ له‌ كاتی به‌رپرسیاربوونیان(ستووپه‌یی، 2019: 20-22). هه‌میشه لـه سیستمه په‌رله‌مانییه‌كاندا ده‌سـه‌ڵاتـی جێبه‌جێكردن ملكه‌چه بۆ ده‌سه‌ڵاتی یاسادانان، چونكه له بنه‌ڕه‌تدا سه‌رچاوه‌ی شه‌رعیه‌تی ده‌سه‌ڵاتی جێبه‌جێكردن له په‌رله‌مانه‌وه سه‌رچاوه ده‌گرێت وهه‌ر له‌به‌رده‌م ئه‌و دامـه‌زراوه‌شـدا به‌رپرسه( عه‌بدوڵڵا، 2020: 132).

جێ به‌جێكردنی یاساكان له‌ژێر ڕێنمای ده‌سه‌ڵاتی په‌رله‌مان و به‌پێی ئه‌و شه‌رعیه‌ته‌ی كه‌ له‌لایه‌ ده‌سه‌ڵاتی یاسادانانه‌وه‌ پێاندراوه كه‌ له‌ بنه‌ڕه‌تدا ئه‌ویش سه‌ربه‌خۆ نیه‌و له‌ژێر ده‌سه‌ڵاتی په‌رله‌ماندایه‌، ئه‌مه‌ش ده‌بێته‌ هۆی ئه‌وه‌ی ملكه‌چی سیاسه‌تی په‌رله‌مان بن، بۆیه‌ لێره‌دا بۆ هێنانه‌دی دادپه‌روه‌ری و‌ یه‌كسانی له‌ جێ به‌جێكردنی یاساكاندا په‌رله‌مان ڕۆڵی سه‌ره‌كی ده‌بینێت چونكه‌ تا چه‌ند په‌رله‌مان په‌رله‌مانێكی به‌هێز و سه‌ربه‌خۆ بێت ئه‌وه‌نده‌ ئاسایش و سه‌قامگیری و كۆمه‌ڵایه‌تی و ده‌روونی هاوڵاتیان جێگیر و بێ كێشه‌ ده‌بێت، به‌ڵام به‌ پێچه‌وانه‌وه‌ تا چه‌ند په‌رله‌مان ڕۆڵێكی لاواز بگێڕێت ده‌بێته‌ هۆی دروستبوونی ناسه‌قامگیری و ترس و دڵه‌ڕاوكێ لای هاوڵاتیان، له‌ ده‌رئه‌نجامدا ئاسایشی كۆمه‌ڵایه‌تی و ده‌روونی هاوڵاتیان ناجێگیر و نا ته‌ندروست ده‌بێت.

1. **په‌سندكردنی بودجه‌ی ساڵانه‌:**

چاودێركردنی پرۆسه‌ی به‌ده‌ستهێنانی داهاته‌ گشتی یه‌كان و خه‌رجكردنیان به‌ یه‌كێك له‌ ئه‌ركه‌ سه‌ركییه‌كانی په‌رله‌مان داده‌نرێت كه‌ به‌رده‌وام جێبه‌جێی ده‌كات، بۆ ئه‌وه‌ی هاوڵاتیان ئه‌و باجه‌ بده‌ن كه‌ حكومه‌ت به‌سه‌ریان ده‌سه‌پێنێت كه‌ ئه‌مه‌ش له‌ ڕێگه‌ی یه‌كێك له‌ ڕێسا نه‌گۆڕه‌كانه‌وه‌ ئه‌ویش برتییه‌ له‌ بوونی ڕه‌زامه‌ندی نوێنه‌ره‌ هه‌ڵبژێردراوه‌كانی گه‌ل(یه‌كێتی په‌رله‌مانتارانی نێوده‌وڵه‌تی، 2011: 215).

بوونی شه‌فافیه‌ت له‌ پاره‌و سامانی وڵاتدا و دانانی بودجه ‌و خه‌رجكردنی له‌ژێر ڕێنمای و چاودێریكردنی په‌رله‌مان، دوور له‌ ده‌ستێوه‌ردانی ده‌سه‌ڵاتی سیاسی ده‌ره‌وه‌ی سنووری په‌رله‌مان، ئه‌مه‌ش ده‌بێته‌ هۆی ئه‌وه‌ی هاوڵاتی متمانه‌ به‌ په‌رله‌مان بكات و ڕێز له‌ڕێساو یاساو بارودۆخه‌ له‌ ناكا و قه‌یرانه‌كان بگرێت، به‌ڵام به‌پێچه‌وانه‌وه‌ نه‌بوونی شه‌فافیه‌ت و به‌رچاووڕوونی له‌لایه‌ن هاوڵاتیانه‌وه‌ ده‌بێته‌ هۆی نه‌مانی متمانه‌ به‌ په‌رله‌مان و له‌گه‌ڵ بوونی هه‌ر قه‌یران و بارودۆخێكی له‌ناكاودا ئاسایشی كۆمه‌ڵایه‌تی و ده‌روونی تاك له‌ ناسه‌قامگیری و دابێت.

**به‌شی چواره‌م: باگراوندی تیۆری ئاسایشی كۆمه‌لایه‌تی و ده‌رونی:**

**باسی یه‌كه‌م/ ئاسایشی كۆمه‌ڵایه‌تی**

* **مێژووی سه‌رهه‌ڵدانی ئاسایشی كۆمه‌ڵایه‌تی و چۆنیه‌تی گه‌شه‌كردنی**
* **گرنكی ئاسایشی كۆمه‌ڵایه‌تی**
* **ئامرازه‌كانی هاتنه‌دی ئاسایشی كۆمه‌ڵایه‌تی**
* **ده‌رهاوێشته‌كانی ئاسایشی كۆمه‌ڵایه‌تی**
* **كایه‌كانی ئاسایشی كۆمه‌ڵایه‌تی**
* **مه‌ترسیه‌كانی نه‌بوونی ئاسایشی كۆمه‌ڵایه‌تی**
* **ڕه‌هه‌نده‌كانی ئاسایشی كۆمه‌ڵایه‌تی**
* **ئاسایشی كۆمه‌ڵایه‌تی له‌لای بیرمه‌ندانه‌وه‌**

**باسی دووه‌م/ ئاسایشی ده‌روونی**

* **مێژووی سه‌رهه‌ڵدانی ئاسایشی ده‌روونی**
* **تایبه‌تمه‌ندی ئاسایشی ده‌روونی**
* **گرنگی ئاسایشی ده‌روونی**
* **مه‌ترسییه‌كانی نه‌بوونی ئاسایشی ده‌روونی**
* **ئاسایشی ده‌روونی لای بیرمه‌ندانه‌وه**

**باسی یه‌كه‌م/ ئاسایشی كۆمه‌ڵایه‌تی**

پرسی ئاسایشی كۆمه‌ڵایه‌تی له‌ ئێستاو له‌ داهاتوودا یه‌كێكه‌ له‌ پرسه‌ بایه‌خداره‌كان كه‌ په‌یوه‌سته‌ به‌ ژیانی ڕاسته‌وخۆی سه‌رجه‌م گه‌لانی جیهان و له‌ هه‌موو هه‌ڵومه‌رجێكدا هه‌وڵی ته‌واوی بۆ دراوه‌ به‌مه‌به‌ستی هاتنه‌دی، به‌وپێیه‌ی ئامرازێكه‌ بۆ پاراستنی بوونی مرۆڤایه‌تی و به‌ره‌و پێشه‌وه‌ چوونی، بۆیه‌ هیچ گه‌لێك ناتوانی به‌ پته‌وی و جێگیری و گه‌شه‌سه‌ندویی بمێنێته‌وه‌ ئه‌گه‌ر ئاسایشی كۆمه‌ڵایه‌تی و نیشتیمانی به‌رقه‌رار نه‌بێت، بۆ ئه‌م مه‌به‌سته‌ش به‌هه‌ر شێوه‌یه‌ك بێت ده‌بێت ئاسایش بێته‌ كایه‌وه‌(العمري،2009: 32)بۆیه‌ لیرده‌دا له‌ چه‌ند ته‌وه‌ریكی جیاوازه‌وه‌ باسی ئاسایشی كۆمه‌لایه‌تی ده‌كه‌ین:

**یه‌كه‌م: مێژووی سه‌رهه‌ڵدانی ئاسایشی كۆمه‌ڵایه‌تی و چۆنیه‌تی گه‌شه‌كردنی**

له‌ هه‌ر سه‌رده‌م و كاتێكدا پرسی ئاسایشی كۆمه‌ڵایه‌تی له‌ پێشینه‌ی پرسه‌ سه‌ره‌كیه‌كانی مرۆڤ بووه‌له‌دوای خۆراك، ئاسایش وه‌ك بابه‌تێكی پێكه‌وه ‌لكێنراو به‌ مرۆڤه‌وه‌ به‌پێی قۆناغه‌ جۆربه‌جۆره‌كانی مرۆڤ بوونی هه‌بووه‌و په‌یتا په‌یتا گه‌شه‌سه‌ندنی به‌خۆوه‌ بینیوه‌و كۆمه‌ڵناسان و بیرمه‌ندانی كۆمه‌ڵایه‌تی و مرۆیی له‌ڕێگه‌ی توێژینه‌وه‌و نووسین و بۆچوونی تۆكمه‌ لێیانكۆڵیته‌وه‌، دیاریترینیان زانای به‌ناوبانگی‌ فه‌ڕه‌نسی (ئۆگست كۆنت)، له‌ ئاكامی سه‌رهه‌ڵدانی شۆڕشی فه‌ڕه‌نسا پێیوابوو له‌م شۆڕشه‌ ئاسه‌واری نه‌رێنی هه‌موو جومگوكانی كۆمه‌ڵایه‌تی لێده‌كه‌وێته‌وه‌ ئه‌گه‌ر ئاسایش و ئارامی كۆمه‌ڵگا سه‌قامگیر نه‌بێت، به‌هۆیه‌وه‌ جۆره‌ها بزاوتی توندڕه‌و و بۆچوون و ئایدۆلۆژیی جیاواز سه‌رهه‌ڵده‌ده‌ن له‌ ژێر هۆكاری سیاسی و ئابوری ده‌رهاوێشته‌ی كۆمه‌ڵایه‌تی، بۆ ئه‌م مه‌به‌سته‌ش بیریان له‌وه‌ كردۆته‌وه‌ سه‌رجه‌م هێز و ئاراسته‌ی هزری له‌ژێر چه‌ترێك كۆبكه‌نه‌وه‌ به‌مه‌به‌ستی دامركاندنه‌وه‌ی ململانێی ئه‌و بارودۆخه‌ی فه‌ڕه‌نسا به‌خۆی بینیبوو، له‌لایه‌كی تر (دۆركهایم) له‌ڕێگه‌ی چه‌مكی پێوه‌ری كۆمه‌ڵایه‌تی چه‌مكی (پێوه‌ری و ناپێوه‌ری) یاخود ئه‌نۆمی كه‌ ڕاسته‌وخۆ په‌یوه‌ندی به‌ ئاسایشه‌وه‌ هه‌یه‌ و ئاماده‌یه‌ بۆ ئاڵۆزی پێوه‌ری به‌یه‌كێك له‌ هۆكاره‌كانی نه‌مانی ئاسایشی كۆمه‌ڵایه‌تی داده‌نرێت و له‌ ڕێگه‌یه‌وه‌ به‌ربڵاوی لادانی كۆمه‌ڵایه‌تی سه‌رهه‌ڵده‌دات، ئه‌مه‌ش ده‌بێته‌ هۆی ڕوخانی تاكی ئه‌نجامده‌ر و دواتریش دارمانی كۆمه‌ڵایه‌تی، له‌دوای ئه‌م قۆناغه‌ هو به‌هۆی ڕودانی گۆڕانه‌ كۆمه‌ڵایه‌تییه‌كان ئاسایشی كۆمه‌ڵایه‌تی پێشكه‌وتنی به‌خۆیه‌وه‌ بینیوه‌(غیث،1979 : 23)

ئاسایشی كۆمه‌ڵاتی مێژوێكی دورودرێژی هه‌یه‌و هه‌ر له‌سه‌رده‌می بیرمه‌نده‌ یۆنانییه‌كانه‌وه‌ تا ده‌گاته‌ سه‌رده‌می مێژووی ئیسلامی و هه‌ریه‌كه‌و به‌ شێوازێك و ده‌سته‌واژه‌یه‌ك باسی لێوه‌ كردوه‌، به‌ڵام ئه‌وه‌ی جێگای سه‌رنجه‌ ئه‌م چه‌مكه‌ له‌ كه‌یه‌وه‌ سه‌ریهه‌ڵداوه‌ به‌ شێوه‌یه‌كی پراكتیكی، بۆ ئه‌م مه‌به‌سته‌ له‌دوای ته‌واوبوونی جه‌نگی جیهانی دووه‌م و به‌دیاریكراوی له‌ ساڵی 1945 پرۆژه‌ یاسایه‌ك پێشكه‌ش به‌ چه‌ند وڵاتێكی زلهێز كرا، له‌باره‌ی تاوتوێكردنی ئه‌ندامێتی وڵاته‌ زلهێزه‌كان كرا و‌ تێدا جه‌خت كرایه‌ سه‌ر پرۆژه‌ی ئاشتی و‌ ئاشته‌وایی و پارێزگاری كردن له‌ مافه‌كانی مرۆڤ له‌ نێوان گه‌لانی جیهاندا، ئه‌مه‌ش هه‌نگاوێكی گرنگ بوو له‌ هاتنه‌كایه‌ی سه‌قامگیری كۆمه‌ڵایه‌تی، دواتر له‌دوای دامه‌زراندنی نه‌ته‌وه‌ یه‌كگرتووه‌كان و بڵاوكردنه‌وه‌ی جارنامه‌ى مافه‌كانی مرۆڤ له‌ ساڵی دواتر له‌دوای دامه‌زراندنی نه‌ته‌وه‌ یه‌كگرتووه‌كان و دانانی جاڕنامه‌ی نێوده‌وله‌تی له‌ ساڵی 1948 ئه‌م جارنامه‌یه‌ چه‌سپا و خۆی له‌ كۆمه‌ڵێك خاڵی گرنگ بینیه‌وه‌ و هانده‌رێكی باش بوو بۆ به‌رقه‌راربوونی كۆمه‌ڵایه‌تی و له‌ دایكبوونی پێشخستنی ده‌سته‌واژه‌ی ئاسایشی كۆمه‌ڵایه‌تی. دواتر هه‌ر له‌م ساڵه‌دا مافه‌كانی مرۆڤ له‌ چوارچێوه‌ی نه‌ته‌وه‌ یه‌كگرتوه‌كان جێگیركرا، كه‌ بریتی بوو له‌ ڕیزگرتن له‌ مافه‌كانی مرۆڤ و ئازادیه‌كانی و تا ئه‌مڕۆ كار به‌م بنه‌مایه ده‌كرێت‌(الباشا، 2006: 17-19). له‌دوای ئه‌م هه‌نگاوه‌ گرنگه‌ كه‌ تێكڕای وڵاتانی جیهان له‌سه‌ری كۆك بوون په‌ره‌ به‌ كایه‌كانی دیموكراسی دراو له‌ نێویشیانه‌وه‌ چالاككردنی ڕۆڵی په‌رله‌مان، به‌وپێیه‌ی هێزێكی كارایه‌ و له‌نێو هه‌ناوی هه‌ڵقوڵاوه‌ و پارێگاری له‌سه‌رجه‌م نه‌ته‌وه‌كان ده‌كات و به‌تایبه‌تیش وڵاته‌ فره‌نه‌ته‌وه‌كان، به‌ ئامانجی هاتنه‌ كایه‌ی هاوسه‌نگی و سه‌قامگیری كۆمه‌ڵایه‌تی و پارێزگاری لێكردنی و هه‌ر جۆرێك له‌ توندره‌وه‌ی و پشێوی دابمركێنێته‌وه‌ له‌ ڕێگه‌ی په‌رله‌مانه‌وه‌ به‌ده‌ركردنی پڕۆژه‌ یاسای جۆراوجۆر له‌ به‌رژه‌وه‌ندی و ته‌واوی نه‌ته‌وه‌كانی ئه‌م وڵاته‌ و كاڵبونه‌وه‌ی سیسته‌می چینایه‌تی(نصر، 2000: Online).

**دووه‌م: گرنگی ئاسایشی كۆمه‌ڵایه‌تی**

ئاسایش به‌ گشتی و ئاسایشی كۆمه‌ڵایه‌تی یه‌كێكه‌ له‌ پێداویستیه‌ هه‌ره‌ سه‌ره‌كیه‌كانی كۆمه‌ڵگه‌ی مرۆیی و ئاماژه‌ده‌دات به‌ سه‌قامگیری و پێشكه‌وتنی كۆمه‌ڵگا و وڵات، هه‌ندێك له‌ بیرمه‌ندان و پسپۆڕانی ئه‌م بواره‌ پێیانوایه‌ سه‌قامگیری ئاسایشی كۆمه‌ڵایه‌تی تاكه‌كان و كۆمه‌ڵگا له‌ هه‌ر مه‌ترسیه‌كی ناوه‌كی و ده‌ره‌كی ده‌پارێزی، بۆ ئه‌م مه‌به‌سته‌ش گرنگیه‌كانی ئاسایش به‌م چه‌ند خاڵه‌ی خواره‌وه‌ ده‌خه‌ینه‌ڕوو:

* ئاسایشی كۆمه‌ڵایه‌تی پێداویستێكی بایه‌خداره‌ بۆ تاك و كۆمه‌ڵگا،
* بزوێنه‌ری تاكه‌ بۆ ئاراسته‌كردنی ئه‌نجامدانی ڕه‌فتاری ئه‌رێنی و په‌یوه‌ندێكی پته‌وی هه‌یه‌ به‌ سه‌قامگیری ده‌روونی و به‌رده‌وامبوون.
* ئاسایشی كۆمه‌ڵایه‌تی ئامرازێكی گرنگه‌ بۆ هاوسه‌نگی و هاتنه‌كایه‌ی ئاسایشی ده‌رونی و حۆگونجاندن له‌گه‌ڵ ئه‌وانی تردا.
* گرنگی ئاسایشی كۆمه‌ڵایه‌تی له‌وه‌دا خۆی ده‌بینێته‌وه‌ تاك هه‌ست ده‌كات له‌ ژینگه‌یه‌كی ئارام و سه‌قامگیر ژیان ده‌كات و هه‌ستی خۆشه‌ویستی و ڕێزی بۆ تاكه‌كانی تری كۆمه‌ڵگا ده‌بێت.
* ئاسایشی كۆمه‌ڵایه‌تی هه‌ستی گونجان و پێكه‌وه‌ ژیانی خێزانه‌كان فه‌راهه‌م ده‌كات.
* ئاسایشی كۆمه‌ڵایه‌تی ده‌بیته‌ هۆی هه‌ست كردنی تاكه‌كان به‌ ئاسایشی ده‌رونی و ته‌ندروستی و دارایی و دڵنیایی ته‌واو ده‌به‌خشێ له‌كاتی ڕودانی هه‌ر گرفتێك وه‌ك كاره‌ساته‌ سروشتییه‌كان.

بۆیه‌ فه‌راهه‌مكردنی ئاسایشی كۆمه‌ڵایه‌تی له‌ پێشینه‌ی هه‌موو پرسه‌كانی دیكه‌ كۆمه‌ڵایه‌تی دێت كه‌ لێیه‌وه‌ گه‌شه‌سه‌ندنی كۆمه‌ڵایه‌تی و ئابوری و سیاسی و ته‌ندروستی ....هت تێدا فه‌راهه‌م ده‌بێت و به‌م هۆیه‌وه‌ش خۆشگوزه‌رانی هه‌میشه‌ی لێ به‌رهه‌م دێت(خليل، 2010: 76).

ئامراز گه‌لێك هه‌ن بۆ هێنانه‌دی كایه‌كانی ئاسایشی كۆمه‌ڵایه‌تی ئه‌مانیش بریتین له‌:

1. **ئامرازی مه‌عنه‌وی:** ئه‌م لایه‌نه‌ پشت ده‌به‌ستێت به‌ ئاراسته‌ كردنێكی گشتی له‌ په‌روه‌رده‌ و فێركاری ته‌ندروست و هزرێكی فراوان و له‌به‌رچاوگرتنی به‌رژه‌وه‌ندیه‌كانی گه‌ل و چاندنی به‌های ئه‌خلاقی و ده‌ركردنی پڕۆژه‌ یاسای تازه‌ بتوانی مافه‌كانی تاك فه‌راهه‌م بكات.
2. **ئامرازی ماددی:** لایه‌نی ماددیله**‌** داموده‌زگا و ئه‌م وه‌زاره‌تانه‌ خۆی ده‌بینێته‌وه‌ كه‌ ده‌وڵه‌ت دایده‌مه‌زرێنێت و چاودێری ده‌كات، به‌مه‌به‌ستی پێشكه‌شكردنی خزمه‌تگوزاری په‌یوه‌ست به‌ پاراستنی ئاسایشی كۆمه‌ڵایه‌تی و ده‌رونی تاكه‌كان و كۆمه‌ڵگا به‌گشتی و به‌ره‌نگاربوونه‌وه‌ی ئه‌وانه‌ی له‌ بنه‌ماكانی یاسا لاده‌ده‌ن، ئاسایشی كۆمه‌ڵایه‌تیش به‌رقه‌رار نابێت ئه‌گه‌ر دامه‌زراوه‌ی تایبه‌ت به‌ لایه‌نی كۆمه‌ڵایه‌تی و په‌روه‌رده‌كردنی خێزان نێته‌كایه‌وه‌، چونگه‌ خێزان هێڵی تۆكمه‌ی به‌رگریه‌ له‌ به‌رقه‌راربوونی كۆمه‌ڵایه‌تی(زهران، 1989: 78)

**سێیه‌م: ده‌رهاوێشته‌كانی ئاسایشی كۆمه‌ڵایه‌تی:**

له‌ ڕابردوو ئێستاو داهاتوودا پرسی ئاسایشی كۆمه‌ڵایه‌تی و ئاسایش له‌ ڕوانگه‌ گشتیه‌كه‌یه‌وه‌ به‌ بایه‌خه‌وه‌ سه‌یرده‌كرێت ‌و كاری ته‌واوی بۆ كراوه‌ له‌ پێناو به‌دیهاتنی ئامانجه‌كانی و كه‌لێوه‌ كۆمه‌ڵگه‌ هه‌نگاوی په‌ره‌پێدان و پێشكه‌وتنی به‌رده‌وام به‌خۆیه‌وه‌ ده‌بینێ، گرنگترین ئه‌و ده‌رهاوێشتانه‌ی كه‌ له‌ ڕێگه‌ی سه‌قامگیری ئاسایشی كۆمه‌ڵایه‌تی ده‌توانرێ به‌ده‌ست بێن گرنگترینیان بریتین له‌مانه‌ی خواره‌وه‌:

* له‌ڕێگه‌ی سه‌قامگیری كۆمه‌ڵایه‌تی لایه‌نی ئابوری په‌ره‌پێدانی به‌رده‌وام به‌خۆیه‌وه‌ ده‌بینێ وله‌ڕێگه‌یه‌وه‌ سه‌رجه‌م پێداویستیه‌كانی تاك و كۆمه‌ڵگا مسۆگه‌ر ده‌كات.
* دووركه‌وتنه‌وه‌ له‌ كاری تاوانكاری لادان و ڕێڕه‌وكردن به‌روه‌ ڕێگایه‌كی ڕاست و دروست ببێته‌ مایه‌ی له‌به‌رچاوگرتنی، به‌رژه‌وه‌ندیه‌كانی گشت وپارێزگاری لێی.
* ڕێكخستنی ژیانی كۆمه‌ڵایه‌تی و دابه‌شكردنی ئه‌رك و ڕۆڵ كه‌، لێیه‌وه‌ په‌ره‌پێدانی به‌رده‌وام دێته‌ كایه‌وه‌.
* ده‌بێته‌ هۆی پته‌وی په‌یوه‌ندی و كارلێكی كۆمه‌ڵایه‌تی له‌سه‌ر بنه‌مای، متمانه‌ له‌ نێوان تاكه‌كانی كۆمه‌ڵگا.
* قوڵبونه‌وه‌ی ئینتیما و پابه‌ند بوون به‌ ڕۆحی نیشتیمان په‌روه‌ری و به‌رگریكردن لێی له‌ كاتی هه‌بوونی هه‌ر هه‌ڕه‌شه‌یه‌كی ده‌ره‌كی.
* ده‌بێته‌ هۆی بونیادنانی حكومه‌تێكی ڕاستگۆ و متمانه‌پێكراو، كاركردن له‌سه‌ر بنه‌مای یه‌كسانی و دادپه‌روه‌ری كۆمه‌ڵایه‌تی(الذهبي، 1985: 302)

**چواره‌م: كایه‌كانی ئاسایشی كۆمه‌ڵایه‌تی:**

به‌مه‌به‌ستی جێگیربوونی ئاسایشی كۆمه‌ڵایه‌تی له‌ كۆمه‌ڵگادا، بۆ كاری په‌رله‌مانی كۆمه‌ڵێك كایه‌ هه‌ن سوودیان لێوه‌رده‌گرێ، لێره‌دا به‌م شێوه‌ی خواره‌وه‌ پۆلۆنیان ده‌كه‌ین:

1. **چاودێریكردن له‌ جێ به‌جێكردنی یاسا**: یاسا له‌ كۆمه‌ڵێك بنه‌ماو پرانسیپی پێكهاتووه‌ و كاری سنورداركردن و ڕاگرتنی شێواز و جۆری ڕه‌فتاری تاكه‌كانه‌ له‌ چۆنیه‌تی مامه‌ڵه‌كردن و په‌یوه‌ندی كردنیان به‌یه‌كتری، له‌سه‌ر ئه‌و بنه‌مایه‌ په‌رله‌مان به‌ ئه‌ركه‌كاكانی یاسادانان هه‌لده‌ستێ، له‌ڕێگه‌ی چوارچێوه‌یه‌كی یاسایی و ده‌ستوری و زۆربه‌ی ئه‌ندامانی له‌سه‌ری كۆكن، بۆیه‌ له‌كاتی ده‌ركردنی هه‌ر پرۆژه‌ یاسایه‌ك له‌لایه‌ن په‌رله‌مانه‌وه‌، ده‌بێ له‌لایه‌ن لێژنه‌ی تایبته‌وه‌ كاری چاودێری بۆ بكرێت له‌مه‌ر جێ به‌جێكردنی وه‌ك خۆی، جا ئه‌گه‌ر ئه‌و یاسایه‌ به‌شێوه‌یه‌كی ئه‌رێنی كاریگه‌ری له‌سه‌ر ژیانی هاووڵاتیان هه‌بێت و ببێته‌ باشتر بوونی گوزه‌ری ژیانیان، لێره‌دا جۆرێك له‌ دڵنیایی بوون و سه‌قامگیری كۆمه‌ڵایه‌تی دروست ده‌بێت و ڕه‌نگدانه‌وه‌ی له‌سه‌ر ته‌واوی كۆمه‌ڵگا ده‌بێ.( مصطفى، 1965: 7)

له‌كاتی جێ به‌جێكردنی یاسا وه‌ك خۆی ده‌بێته‌ هۆی به‌رقه‌راربوونی ئاشتی و ئارامی هه‌ماهه‌نگی له‌ نێوان تاك و لایه‌ن و به‌رژه‌وه‌ندیه‌كان كه‌ بۆ به‌دیهێنانی یه‌كسانی و داپه‌روه‌ری كۆمه‌ڵایه‌تی، ئه‌مه‌ش ڕه‌نگدانه‌وه‌ی ده‌بێت له‌سه‌ر جێگیری ئاسایشی كۆمه‌ڵایه‌تی هاووڵاتیان له‌لایه‌ك و ئه‌داو كاری په‌رله‌مانی و ماندوبوون چالاكبوونی ئه‌ندامانی په‌رله‌مان له‌لایه‌كی تر، به‌م ئه‌نجامه‌ش په‌رله‌مان ده‌توانێ متمانه‌ی له‌لای هاووڵاتیان بۆ بگه‌ڕێته‌وه‌ له‌و كاته‌ی تاك و كۆمه‌ڵگا به‌گشتی هه‌ست به‌دڵنیایی و سه‌قاماگیری كۆمه‌ڵایه‌تی بكه‌ن(الفار، 2006: 11-12)

بۆیه‌ ده‌كرێ بڵێین یه‌كێك له‌ هه‌نگاوه‌ هه‌ره‌ گرنگه‌كانی كاری په‌رله‌مانی بۆ به‌دیهێنانتنی سه‌قامگیری ئاسایشی كۆمه‌ڵایه‌تی جێبه‌جێكردن و چاودێری كردنی یاسا ده‌رچووكانه‌ و به‌پێی هه‌ڵومه‌رج و قۆناغی پێشكه‌وتنی كۆمه‌ڵگا پێویسته‌ په‌ره‌ به‌ هه‌مواركردن و چالاككردنی یاساكان بكرێت له‌ پێناو باشتركردنی باری كۆمه‌ڵایه‌تی دانیشتووان.

1. **ڕۆڵی لێژنه‌كانی تایبه‌ت به‌ په‌رله‌مان بۆ سه‌رپه‌رشتیكردنی په‌روه‌رده‌و فێركردن**: په‌روه‌رد و فێركردن یه‌كێكه‌ له‌و لایه‌نه‌ گرنگانه‌ی به‌رده‌وام به‌ ژیانی هاوڵاتیان به‌ستراوه‌ته‌وه‌، له‌ چۆنیه‌تی په‌روه‌رده‌كردنی نه‌وه‌ یه‌ك له‌دوای یه‌كه‌كان و فێركردنیان به‌شێوه‌یه‌كی ڕاست و ته‌ندروست دروساكردنی تاكێكی به‌رهه‌مدار و سه‌قامگیر، جگه‌ له‌ وه‌زاره‌ت و داموده‌زگا فێركاریه‌كان كارێكی دیكه‌ ده‌كه‌وێته‌ ئه‌ستۆی په‌رله‌مان به‌مه‌به‌ستی به‌دواداچوون و دیاریكردنی كێشه‌و گرفته‌كان و دۆزینه‌وه‌ی هه‌نگاوی ئه‌رێنی بۆ چاره‌سه‌ركردنی ئه‌و كێشانه‌ی ڕووبه‌ڕووی خوێندكاران ده‌بێته‌وه‌ له‌كه‌می قوتابخانه‌و ئامرازه‌كانی فێركردن وه‌ تاقیگه‌ی تایبه‌ت و پێداویستی زانستی، بۆیه‌ كاری سه‌ره‌كی په‌رله‌مان له‌ ڕێگه‌ی لێژنه‌ زانستیه‌كان ئه‌وه‌یه‌ چاودێری وردی پرۆسه‌ی په‌روه‌رده‌ و فێركاری بكات هه‌ر له‌ قۆناغی سه‌ره‌تایه‌وه‌ تا ده‌گاته‌ قۆناغه‌كانی زانكۆ، چونكه‌ ڕاسته‌ ڕه‌وایی پڕۆسه‌ی په‌روه‌رده‌ و فێركاری به‌شێوه‌یه‌كی ته‌ندروست واده‌كات تاكێكی ده‌رون ته‌ندروست و كۆمه‌ڵگایه‌كی سه‌قامگیر درو ست ببێت و تا له‌ ڕێگه‌یانه‌وه‌ كۆمه‌ڵگا زیاتر به‌ره‌و پێشه‌وه‌ هه‌نگاو بنێت.
2. **یه‌كسانی كۆمه‌ڵایه‌تی:** بناغه‌ی ئارامی و ئاسایشی كۆمه‌ڵایه‌تی هه‌ر كۆمه‌ڵگایه‌ك له‌ په‌یڕه‌وكردنی یه‌كسانی و دادپه‌روه‌ری كۆمه‌ڵایه‌تی سه‌رچاوه‌ ده‌گرێت، كاری په‌رله‌مان ئه‌وه‌یه‌ چاودێری هه‌ڵومه‌رجی ناوه‌خۆی كۆمه‌ڵگای به‌چری بكات، به‌تایبه‌تی ئه‌و كۆمه‌ڵگایه‌ی له‌ فره‌ نه‌ته‌وه‌ و ئایین و مه‌زهه‌ب پێكدێت، لێره‌دا ئه‌ركی سه‌ركی په‌رله‌مانه‌ به‌دواداچوون و گفتوگۆی ورد له‌گه‌ڵ سه‌رجه‌م نه‌ته‌وه‌ و كه‌مینكان بكات له‌ ئه‌گه‌ری هه‌ر سه‌رپێچی و كاری نایایاسایی هه‌ر هێزێك له‌ هێزه‌كانی ده‌وڵه‌ت، كه‌ ببێته‌ مایه‌ی تێكدانی سه‌قامگیری و نانه‌وه‌ی په‌شێوی، چونكه‌ له‌ ئه‌گه‌ری ڕودانی هه‌ر پێكدادانێكی ئایینی یاخود نه‌ته‌وه‌یی...هتد، شڵه‌ژانی كۆمه‌ڵایه‌تی دروست ده‌بیت و ناسه‌قامگیری لێده‌كه‌وێته‌وه‌ بۆیه‌ ئه‌ركی په‌رله‌مانه‌ چاودێری وردی بارودۆخی ناوه‌خۆی كۆمه‌ڵگا و كه‌مه‌نه‌ته‌وه‌كان بكات له‌ ئه‌گه‌ری هه‌ر ده‌ستدرێژی و لایه‌نێكی نایاسایی(بشارة، 2001: 123)
3. **تێركردنی پێداویستیه‌ سه‌ره‌كیه‌كانی كۆمه‌ڵگا:** پێویسته‌ له‌ هه‌ر هه‌ڵومه‌رج و سه‌رده‌مێك دا ڕێز له‌ شكۆ و و بژێوی ژیانی هاووڵاتیان بگیرێت و هه‌موو پێداویستیه‌كانی ژیانیان بۆ فه‌راهه‌م بكرێت، ئه‌مه‌ جگه‌ له‌وه‌ی ئه‌ركی سه‌رشانی حكومه‌ته‌، له‌گه‌ڵ ئه‌وه‌ش كاری سه‌ره‌كی په‌رله‌مانه‌ له‌ هه‌ر كه‌مته‌رخه‌میه‌كی حكومه‌ت و كابینه‌كه‌ی سه‌باره‌ت به‌ باری ژیانی تاكه‌كانی كۆمه‌ڵگا، هه‌روه‌ك پێشوتر باسمان كرد په‌رله‌مان هه‌ڵقوڵاوی ده‌نگه‌كانی گه‌له‌و ده‌بێ ڕێز له‌و ده‌نگانه‌ بگیرێت و له‌ڕێگه‌ی ئه‌ندامانی په‌رله‌مانه‌وه‌ به‌رگری له‌ هاوڵاتیان بكات، هه‌وڵدان بۆ ده‌سته‌به‌ركردنی خۆشگوزه‌رانی گرفت و كێشه‌كان كه‌م ده‌كاته‌وه‌ و ده‌اتر ئارامی كۆمه‌ڵایه‌تی لێده‌كه‌وێته‌وه‌ و واده‌كات تاك شانازی به‌ خۆی و كۆمه‌ڵگاكه‌ی و تا ده‌گاته‌ ده‌وڵه‌ته‌كه‌ی بكات(بن خلدون، 1992: 417)جگه‌ له‌مانه‌ش كایه‌كانی كاری په‌رله‌مانی خۆی له‌ چه‌ندین بواری تری جۆراجۆر ده‌بینێته‌وه‌ و هه‌ر لایه‌نێك به‌ جۆرێك له‌ جۆره‌كان قورسایی له‌سه‌ر ئه‌دایی په‌رله‌مان دروست ده‌كات و كاریگه‌ری ڕاسته‌وخۆی له‌سه‌ر جێگیری كۆمه‌ڵایه‌تی ده‌بێت>
4. **سه‌روه‌ری یاسا:** له‌ڕێگه‌ی ده‌ركردنی یاسای تازه‌ و هه‌مواركردنه‌وه‌ی یاسا كۆنه‌كان كه‌ په‌رله‌مان لێی به‌پرسیاره‌ بۆ به‌دیهێنانی ئاسایشی كومه‌ڵایه‌تی و ده‌بێت ڕێگربێت له‌سه‌ر پێچی كردنه‌ سه‌ر سیسته‌م و دامه‌رزاوه‌كانی ده‌وڵه‌ت و ڕێنماییه‌كانی، له‌ پێناو دابینكردنی ئارامی و ئاسایشدا هاوكاری ئه‌و كه‌سانه‌بێت كه‌ پێویستیان به‌هاوكاری هه‌یه‌. ده‌بێت ڕێگه‌ش له‌ ده‌سه‌ڵاتدار و خاوه‌ن هێزه‌كان بگرێت بۆئه‌وه‌ی نه‌هێڵێت به‌هۆیی پێگه‌و هێزه‌كانیان خۆیان به‌سه‌ر خه‌ڵكی بێهێز و ئاسایی بسه‌پێنن و سه‌قامگیری ئاسایشی كۆمه‌ڵایه‌تی تێكبده‌ن(شوانی، 2021: 67) هه‌روه‌ها یاسا له‌ كۆمه‌ڵێك بنه‌ماو پرانسیپ پێكدێت و ڕه‌فتاره‌كانی تاك ده‌ستنیشان ده‌كات له‌ چۆنیه‌تی مامه‌ڵه‌كردن و په‌یوه‌ندی كردنی به‌ تاكه‌كانی دیكه‌و و جێبه‌جێ كردنی ئه‌ركه‌كانی له‌مه‌ر داموده‌زگاو دامه‌زراوه‌كانی ده‌وڵه‌ت، ئه‌مه‌ش وا له‌ تاك ده‌كات به‌پێی بنه‌ماكانی یاسا فه‌رمی و نافه‌رمییه‌كان بگونجێ و بیر له‌ لادان ناكاته‌وه‌ و تێدا ڕێگاكانی تاوان به‌ره‌و كه‌می و لاوازی ده‌ڕوات و ڕێگه‌ خۆشده‌بێت بۆ هاتنه‌دی ئاسایشی كۆمه‌ڵایه‌تی.
5. **مزگه‌وت و ڕۆڵی ئایین:** مزگه‌وت و دامه‌زراوه‌ ئایینیه‌كان به‌ گشتی ڕۆڵی گرنگیان هه‌یه‌ له‌ سه‌قامگیری و هاتنه‌دی ئاسایشی كۆمه‌ڵایه‌تی له‌ ڕوانگه‌ی بانگه‌شه‌ی ڕێگه‌ی ڕاست و دوركه‌وتنه‌وه‌ له‌ كاری خراپه‌كاری و كاری تاوانكاری و به‌ده‌ستهێنانی ڕه‌زامه‌ندی په‌روه‌ردگار و دواتریش كۆمه‌ڵگه‌ی مرۆیی، به‌مه‌ش ده‌كرێ ڕۆڵی پیاوانی ئایینی ڕۆڵێكی كارا ببینن له‌سه‌ر بنه‌مای گۆێڕایه‌ڵی و ماكه‌چی بۆ بنه‌ماكانی ئایین و له‌ نێویشیدا ئایینی پیرۆزی ئیسلام كه‌ ڕۆڵێكی به‌رچاوی هه‌یه‌ له‌ دابینكردنی ئاسایشی كۆمه‌ڵایه‌تی له‌ ڕێگه‌ی بنه‌ما شه‌رعی و ئاسمانیه‌كانه‌وه‌( الذهبي، 1985: 302)
6. **دادپه‌روه‌ری كۆمه‌ڵایه‌تی:** جیاوازی نه‌كردن له‌سه‌ر بنه‌مای ئایین و مه‌زهه‌ب و نه‌ته‌وه‌ و زمان، ڕه‌نگه‌ له‌ نێوان ڕه‌گه‌زه‌كانی كۆمه‌ڵگا به‌رقه‌راربوونی ئاسایشی كۆمه‌ڵایه‌تی لێده‌كه‌وێته‌وه‌ و ڕۆڵی سه‌ره‌كی هه‌یه‌ له‌ به‌رده‌وامبوونی یه‌كگرتوویی كۆمه‌ڵایه‌تی و نانه‌وه‌ی ئاسایشی ده‌وڵه‌ت.
7. **هاوته‌بایی و ئارامی سیاسی:** بارودۆخی سیاسی ڕه‌نگدانه‌وه‌ی ڕاسته‌وخۆی له‌سه‌ر جێگیری و ناجێگیری ئاسایشی كۆمه‌ڵایه‌تی هه‌یه‌، له‌ هه‌ر كاتێكدا لایه‌نی سیاسی و حیزبه‌ سیاسییه‌كان هاوته‌با و هاوكۆكبن و تواناكانیان له‌ پێناو به‌رژه‌وه‌ندی گشتی گه‌له‌وه‌ ته‌رخان بكه‌ن ڕه‌نگدانه‌وه‌ی ڕاسته‌وخۆی له‌سه‌ر سه‌قامگیری ئاسایشی گشتی و له‌ نێوانیشیدا ئاسایشی كۆمه‌ڵایه‌تی ده‌بێت.

**پێنجه‌م: مه‌ترسیه‌كانی نه‌بوونی ئاسایشی كۆمه‌ڵایه‌تی:**

به‌و پێیه‌ی له‌ سیسته‌می حكومڕانی سیسته‌می دیموكراسی ئه‌ندامانی په‌رله‌مان له‌ڕێگه‌ی گه‌له‌وه‌ هه‌ڵده‌بژێردرێت و په‌رله‌مان له‌ڕێگه‌ی ده‌ركردنی پڕۆژه‌ یاساكانیه‌وه‌ حكومه‌ت ده‌سه‌واڵا ده‌كات بۆ جێبه‌جێكردن، به‌رپرسیاره‌ له‌ دابینكردنی ئاسایشی كۆمه‌ڵایه‌تی، به‌ڵام له‌ كاتی سستی و جێبه‌جێكردنی یاساكان وه‌ك خۆی و له‌به‌رچاونه‌گرتنی به‌رژه‌وه‌ندی گشتی و هاوڵاتی به‌تایبه‌تی جۆرێك ناڕێكی كۆمه‌ڵایه‌تی دێته‌كایه‌وه‌ و كه‌ خۆی له‌ خۆیدا كارده‌كاته‌ سه‌ر ئه‌داو لاوازی له‌ جێبه‌جێكردنی، به‌مه‌ش له‌كاتی فه‌رامۆشكردن و نه‌بوونی ئاسایشی كۆمه‌ڵایه‌تی سه‌رهه‌ڵده‌دات و ده‌بێته‌ هۆی نانه‌وه‌ی مه‌ترسی دواكه‌وتنی كۆمه‌ڵگا و سه‌رئه‌نجامیش كۆمه‌ڵگا به‌ره‌و داڕمان ده‌بات(السيد، 2005: 273). ده‌كرێ به‌ چه‌ند خاڵێك ئاماژه‌ به‌ مه‌ترسیه‌كانی بكه‌ن:

1. نه‌مانی متمانه‌ له‌ نێوان هاوڵاتیان به‌هۆی ناسه‌قامگیری سیاسی و ئابوری.
2. سه‌رهه‌ڵدانی دیاریده‌كانی تاوان و كوشتن و لادانی كۆمه‌ڵایه‌تی.
3. دیاریده‌ی ته‌ڵاقدان، كه‌ هه‌ڕه‌شه‌یه‌كی ڕاسته‌وخۆیه‌ بۆ دارمانی خێزان و كۆمه‌ڵگا به‌گشتی.
4. به‌رزبوونه‌وه‌ی ڕێژه‌ی هه‌ژاری.
5. نه‌مان یاخود لاوازبوونی دادپه‌روه‌ری كۆمه‌ڵایه‌تی و باڵده‌ستی هێز و گرووپی هه‌مه‌چه‌شن.
6. دابه‌شبوونی كۆمه‌لگا بۆ چینی هه‌ژار و ده‌وڵه‌مه‌ند و چینی ناوه‌ند.

ئه‌مانه‌و كۆمه‌ڵێك گرفتی تری كۆمه‌ڵایه‌تی دێنه‌ كایه‌وه‌ و ئاكامه‌كه‌شی ده‌بێتی هۆی سڕبوونی كۆمه‌ڵگا دواده‌كه‌وێت له‌ پرۆسه‌كانی پێشكه‌وتنی وڵاتان، له‌لایه‌كی تره‌وه‌ گرۆپگه‌لێكی خاوه‌ن هێز به‌ زه‌بری هێز ده‌ستدرێژی ده‌كه‌نه‌ سه‌ر زه‌وی و سامانی وڵات بۆ به‌رژه‌وه‌ندی چه‌ند كه‌سێكی دیاریكراو(خليفة، 1999: 211).

**شه‌شه‌م: : ڕه‌هه‌نده‌كانی ئاسایشی كۆمه‌ڵایه‌تی:**

بۆ ئاسایشی كۆمه‌ڵایه‌تی ڕه‌هه‌ندگه‌لێك هه‌ن ڕاسته‌خۆ كاریگه‌ریان له‌سه‌ر كایه‌كانی ئاسایشی كۆمه‌ڵایه‌تی له‌ كۆمه‌ڵگادا هه‌یه‌، گرنگترینیان بریتین له‌مانه‌وه‌ی خواره‌وه‌:

1. **ڕه‌هه‌ندی سیاسی:** لایه‌نی سیاسی به‌گرنگترین لایه‌ن داده‌نرێت بۆ هێنانه‌كایه‌ی سه‌قامگیری كۆمه‌ڵایه‌تی، ئه‌ويش خۆی ده‌بینێته‌وه‌ له‌ پارێزگاری گیانی سیاسی ده‌وڵه‌ت و پارێزگاری كردنی له‌ به‌رژه‌وه‌ندیه‌ باڵاكان و ڕیزگرتن له‌ بنه‌ما چه‌سپاوه‌كانی كه‌ زۆرینه‌ی چین و توێژ و نه‌ته‌وه‌كان له‌ چوارچێوه‌یدا كۆبونه‌ته‌وه‌، پابه‌ند بوونی دانیشتوان به‌ یاساو بنه‌ماكانی ده‌وڵه‌ت و خۆ به‌دورگرتن له‌ په‌نابردن بۆ وڵاتانی ده‌ره‌كی ده‌بێته‌ هۆی به‌هێزی ناوه‌خۆی وڵات و ئاسایشی سیاسی و كۆمه‌ڵایه‌تی به‌ سه‌قامگیری ده‌مینێته‌وه‌.

بۆ ئه‌م مه‌به‌سته‌‌ش په‌رله‌مان ڕۆڵی سه‌ره‌كی ده‌بنێت له‌ كۆكردنه‌وه‌ی هێزه‌ سه‌ره‌كیه‌كانی ده‌وڵه‌ت و دامه‌زراندنی حكومه‌تێكی شیاوی چالاك، كه‌ بتوانێ لایه‌نه‌ سیاسیه‌كان به‌شێوه‌یه‌كی ته‌ندروست ئاراسته‌ بكات و ته‌نگێژه‌ سیاسیه‌كان له‌ چوارچێوه‌یه‌كی بچووكدا گه‌مارۆ بدات ململانێكان به‌ره‌و كه‌مبوونه‌وه‌ببات، به‌مه‌ش په‌رله‌مان ده‌توانێ هاوسه‌نگی له‌نێوان لایه‌نه‌ سیاسیه‌كان بپارێزێت و ئه‌مه‌ش واده‌كات كۆمه‌ڵگا كه‌شێكی سه‌قامگیرانه‌ به‌خۆیه‌وه‌ ببینێت و پارێزگاری له‌ بوونی خۆی بكات.

1. **ڕه‌هه‌ندی ئابوری:** ئابوری و سه‌رچاوه‌ی داهات له‌ هه‌ر كۆمه‌ڵگایه‌كدا به‌گرنگترین ئامراز ده‌ژمێردرێت به‌مه‌به‌ستی دابینكردنی ژیانێكی شه‌ڕه‌فمه‌ندانه و فه‌راهه‌مكردنی پێداویستیه‌كانی دانیشتووان و به‌رزكردنه‌وه‌ی ئاستی خزمه‌تگوزاریه‌كان و دابینكردنی هه‌لی كار، به‌له‌به‌رچاوگرتنی توانا و بواری پسپۆڕی و تاكه‌كان له‌ بواره‌ جۆراو جۆره‌كاندا و كردنه‌وه‌ی خولی ڕاهێنان و خۆ ئاماده‌كردن له‌ ڕێگه‌ی په‌ره‌پێدانی كۆمه‌ڵگا،

له‌ هه‌مان كاتدا ده‌رفه‌ت بۆ كه‌رتی تایبه‌ت بڕه‌خسێ شان به‌ شانی ده‌وڵه‌ت ئه‌ركه‌كان جێبه‌جێ بكات، به‌مه‌ش كۆمه‌ڵگا ده‌توانێت له‌ چوارچێوه‌ی ناوه‌خۆدا باری بژێوی ژیان فه‌راهه‌م بكات، بۆیه‌ لێره‌دا ڕۆڵی په‌رله‌مان ده‌بێت به‌هند وه‌ربگیرێت و سوودی لێ ببینرێت له‌ ڕێگه‌ی ئامرازگه‌لێكیكه‌وه‌ وه‌ك داموده‌زگاكانی كۆمه‌ڵگه‌ی مه‌ده‌نی و په‌ره‌ به‌ توانه‌كانی سه‌رچاوه‌ی مرۆیی یاخود ئه‌نجامدانی گرێبه‌ستی تایبه‌ت له‌ نێوان كۆمپانیا به‌ناوبانگه‌ جیهانیه‌كان، بۆیه‌ له‌و كاته‌دا ئه‌ركی كاری په‌رله‌مانه‌ بودجه‌ی تایبه‌ت له‌ رێگه‌ی بودجه‌ی ساڵانه‌ بۆ ئه‌م مه‌به‌سته‌ ته‌رخان بكات. له‌لایه‌كی دیكه‌ش وه‌رگرخستنی تواننا مرۆیه‌كان ده‌بێت جه‌ختی له‌سه‌ر بكریێته‌وه‌ به‌مه‌به‌ستی وه‌گه‌رخستنیان و باشتركردنی توانای دارایان، ئه‌مه‌ش ڕه‌نگدانه‌وه‌ی ڕاسته‌وخۆی ده‌بێت له‌سه‌ر ئاشتی و ئارامی له‌ كۆمه‌ڵگادا(السمالوطي، 1984: 42-43)

1. **ڕه‌هه‌ندی كۆمه‌ڵایه‌تی:** مه‌به‌ست لێی دابینكردنی ئاسایشه‌ بۆ دانیشتووان و ئه‌وه‌نده‌ش هه‌وڵی ئه‌وه‌ ده‌دات كار بۆ په‌ره‌پێدانی چاندنی هه‌ست و ئینتیمای نیشتیمانی بكات هه‌ر له‌ ڕێزگرتنی تا ده‌گاته‌ به‌پیرۆز ڕاگرتنی بنه‌ما نه‌ته‌وه‌یه‌كان له‌ ڕێگه‌ی یادكرنه‌وه‌ی یاده‌ نیشتیمانی و نه‌ته‌وه‌یه‌كان و به‌بیرهاتنه‌وه‌ی نه‌وه‌ تازه‌كان و به‌مه‌به‌ستی پاراستنیان و وون نه‌بوونیان له‌ داهاتودا، ئه‌مه‌ش خۆی له‌ خۆیدا هانده‌رێكی باشه‌ بۆ جێگیری ده‌رونی و هه‌بوونی سه‌قامگیری و ئاسایشی نیشتیمانی(الصمد، 2011 : 18).

له‌لایه‌كی تر ڕۆڵێكی باش ده‌بینێت له‌ په‌ره‌سه‌ندنی په‌یوه‌ندیه‌‌‌ كۆمه‌ڵایه‌تیه‌كان، بۆیه‌ ئه‌ركی سه‌ره‌كی حكومه‌ت و په‌رله‌مان به‌تایبه‌تی په‌ره‌پێدانی په‌یوه‌ندیه‌ كۆمه‌ڵایه‌تیه‌كان له‌ نێوان سه‌رجه‌م پێكهاته‌ و كه‌مینه‌كانی كۆمه‌ڵگا، پێویست ده‌كات كاری په‌رله‌مانی له‌ میانه‌ی چالاكیه‌كیان پرۆگرامو‌ پلانی پته‌و دابڕێژن بۆ به‌هاناوه‌چوونی باره‌ كۆمه‌ڵایه‌تیه‌كان له‌ كاتی ڕودانی كێشه‌ی كۆمه‌ڵایه‌تی له‌ناو هۆز و پێكهاته‌ كۆمه‌ڵایه‌تیه‌كانه‌وه‌، بۆئه‌وه‌ی بتوانرێ به‌ زوترین كات چاره‌سه‌ر بكرێت، جگه‌ له‌مه‌ش دروستكردنی گیانی ته‌بایی و برایه‌تی له‌ نێوان پێكهاته‌كان و به‌هانه‌وه‌چوونی یه‌كتر له‌كاتی پێویست، له‌و كاته‌دا كۆمه‌ڵگا سه‌قامگیر ده‌بێت و ده‌توانرێ كه‌شێكی ئارام بۆ تاكه‌كانی فه‌راهه‌م بكات، بۆ یه‌ پیویسته‌ په‌رله‌مان به‌ جیدی له‌ بابه‌ته‌ كۆمه‌ڵایه‌تیه‌كان بكۆڵیته‌وه‌، چونكه‌ هه‌ر چه‌ندی باری كۆمه‌ڵایه‌تی سه‌قامگیر بێت، ئه‌ه‌نده‌ش كۆمه‌ڵگا و ده‌وڵه‌ت سه‌قامگیر ده‌بێت.

1. **ڕه‌هه‌ندی نیشتیمانی**: ئاسایشی نیشتمانی له‌ هه‌موو وڵاتانی جیهان به‌بایه‌خێكی زۆره‌وه‌ سه‌یر ده‌كرێت، ئه‌م ڕه‌هه‌نده‌ش تایبه‌ته‌ به‌ پارێزگاریكردن و پاراستنی ئارامی و ئاسایشی ئه‌و وڵاته‌ و خاكه‌ی كه‌ مرۆڤه‌كان تێدا ده‌ژین و پاراستن و دابینكردنی ئاسایشی هاوڵاتیان له‌ ئه‌ستۆی وڵاته‌ كه‌ ڕێگه‌ نه‌دات ئاسایشی نیشتیمانی بكه‌وێته‌ به‌ر هه‌ڕه‌شه‌و مه‌ترسییه‌كان، جا مه‌ترسهی ناوه‌خۆی بێت یاخود ده‌ره‌كی، لێره‌دا كاری په‌رله‌مان ئه‌وه‌یه‌ بتوانێت به‌ناو ناخی تاك به‌تاكی كۆمه‌ڵگا بخولێته‌وه‌ ئه‌و هه‌سته‌ نیشتمانیه‌ له‌ ناخی یه‌كه‌ به‌ یه‌كه‌یان بچینێ، هه‌ر له‌ قۆناغه‌كانی سه‌ره‌تایی خوێندن به‌دانانی په‌یڕه‌و پرۆگرامی نه‌ته‌وه‌یی و مێژووی باو باپیران و له‌باره‌ی گیانفیدایی و خه‌باتكردنیان له‌سه‌ر ئه‌و خاكه‌، چونكه‌ له‌كاتی به‌هێزی هه‌ستی نیشتمانی و نه‌ته‌وه‌یی یه‌كگرتوویی و ته‌بایی دێته‌ كایه‌وه‌ و ئاسایشی كۆمه‌ڵایه‌تی سه‌قامگیر ده‌بێت، ئه‌م ڕه‌هه‌نده‌ش تایبه‌ته‌ به‌ پارێزگاریكردن و پاراستنی ئارامی و ئاسایشی ئه‌و وڵاته‌ و خاكه‌ی كه‌ ئه‌و هاوڵاتیانه‌ی تێدا ده‌ژین و پاراستن و دابینكردنی ئاسایشی هاوڵاتیان له‌ ئه‌ستۆی وڵاته‌ كه‌ ڕێگه‌ نه‌دات ئاسایشی نیشتیمانی بكه‌وێته‌ به‌ر هه‌ڕه‌شه‌و مه‌ترسییه‌كان گه‌ر‌ ناوه‌خۆی بێت یاخود ده‌ره‌كی(دری، 2019: 33-34).

**حه‌وته‌م: باگراوندی تیۆری ئاسایشی كۆمه‌لایه‌تی**

له‌سه‌ره‌تادا فه‌یله‌سوف و هزرڤانانی بواری زانسته‌ كۆمه‌ڵایه‌تییه‌كان له‌ ژێر ناوی جۆراو جۆردا به‌شێوه‌یه‌كی ناڕاسته‌وخۆ ئاماژه‌یان به‌ چه‌مكی ئاسایشی كۆمه‌ڵایه‌تی كردووه‌ هۆكاره‌كه‌شی ده‌گه‌ڕێته‌وه‌ بۆ گرنگی به‌های ئه‌م چه‌مكه‌ له‌ ژیانی كۆمه‌ڵایه‌تی دا، له‌ سه‌رده‌می ئه‌مڕۆماندا ئاسایش وه‌ك چه‌مك له‌ زانسته‌كانی كۆمه‌ڵناسی و ده‌روونناسی و زانسته‌ سیاسییه‌كان و په‌یوه‌ندییه‌ نێوده‌وڵه‌تییه‌كان گرنگی زۆری پێدراوه‌ به‌ هۆی ئه‌و گۆڕانكارییه‌ خێراییانه‌ی كه‌ دووچاری جیهانی مرۆیی بۆته‌وه‌، هه‌ر له‌به‌ر ئه‌مه‌‌ ئاسایشی كۆمه‌ڵایه‌تی به‌تایبه‌تی و جۆره‌كانی تری ئاسایش به‌شێوه‌یه‌كی گشتی به‌ پێداویستییه‌ هه‌ره‌ سه‌ره‌كیه‌كانی و كۆمه‌ڵگاكان هه‌ژمار ده‌كرێت. بۆیه‌ لێره‌دا ئاماژه‌ به‌‌ ڕاوبۆچوونی چه‌ند بیرمه‌ند ده‌ده‌ین.

سۆكرات ده‌سته‌به‌ر كردنی ئاسایشی گه‌ڕاندۆته‌وه‌ بۆ سیسته‌می سیاسییه‌كان و پێیوایه‌ جۆری سیسته‌می سیاسی كاریگه‌ری زۆری هه‌یه‌ له‌سه‌ر هه‌موو لایه‌نه‌كانی ژیانى كۆمه‌ڵگا و به‌باری ئاسایشه‌وه‌ له‌ ڕووی ئامانج و ڕێكخستن، موماره‌سه‌كردن و مه‌ودای فراوانی، سۆكرات ڕاسته‌وخۆ لێدوانی بۆ خه‌ڵك ده‌دا و بڕوای به‌كاره‌كانی ئه‌قڵ و كاری چاكه‌ بووه‌ و دوركه‌وتنه‌وه‌ی مرۆڤ له‌ كاری شه‌ڕانگێزی، له‌لایه‌كی تر سوكرات پێیوایه‌ یاسا ده‌ستكرده‌كانی مرۆڤ له‌ ده‌سه‌ڵاته‌كانی خواوه‌ند هه‌ڵقولاوه‌ ‌وله‌ڕێگه‌ی ئه‌و یاسایانه‌ خۆشگوزورانی به‌رهه‌م دێت و ئاشتی و ئارامی كۆمه‌ڵایه‌تی به‌رده‌وام ده‌بێت(غالب، 1989: 18-19).

ئه‌فلاتوون له‌ كتێبه‌كه‌ی به‌ناوی(كۆمار) نه‌خشه‌ی ده‌وڵه‌تی نموونه‌يى داڕشتووه و ده‌سته‌واژه‌ی (ده‌وڵه‌ت و یاسا) به‌شێوه‌یه‌كی به‌رچاو به‌كارهێناوه‌، ئه‌مه‌ش له‌ ژێر كاریگه‌ری په‌رته‌وازه‌بوونی كۆمه‌ڵایه‌تی و سیاسی سه‌رده‌می خۆی بۆ بونیادنانی سیسته‌مێكی كۆمه‌ڵایه‌تی نوێ له‌ هه‌وڵی به‌رهه‌مهێنانی بنه‌مایه‌كی نوێ بووه‌ كه‌ ده‌وڵه‌تی به‌و بنه‌مایه‌ نوێیه‌ زانیوه‌(جابر، 1989: 19). كه‌ له‌وێدا ئاده‌میزاد به‌ ئاسوده‌یی و به‌خته‌وه‌ری ده‌ژی و له‌ شه‌ڕو شۆڕ دوورده‌بێت و ئاڵای هه‌میشه‌ی دادپه‌روه‌ری به‌سه‌ردا ده‌شه‌كێته‌وه‌. بۆیه‌ ئه‌فلاتوون له‌و نه‌خشه‌یه‌دا سیسته‌مێكی په‌روه‌رده‌كردنی تایبه‌تی دانا بۆ ئه‌وه‌ی فه‌یله‌سووفی كارامه‌ پێ بگات و جڵه‌وی فه‌رمانڕه‌واییان بدرێته‌ ده‌ست له‌ ڕێگه‌یانه‌وه‌ یه‌كسانی په‌یڕه‌و ده‌كرێت كه‌ له‌وێوه‌ ئاسایشی هه‌میشه‌ی دێته‌ كایه‌وه‌ (عه‌زیز، 2008: 154-156).

ئه‌گه‌رچی "ئه‌رستۆ" به‌شێوه‌یه‌كی ڕاسته‌وخۆ باسی ده‌سته‌واژه‌ی ئاسایشی كۆمه‌ڵایه‌تی نه‌كردووه‌، به‌ڵام له‌ زۆر ڕووه‌وه‌ ئه‌و ده‌سته‌واژانه‌ی به‌كارهێناوه‌ كه‌ ڕاڤه‌ی بۆ كردووه‌ و سه‌قامگیری و ئارامی كۆمه‌ڵایه‌تی له‌ خۆوه‌ گرتووه‌، ئه‌رستۆ له‌ كتێبی(لۆژیك-المنطق)دا ده‌ڵێت: ژیان گوزه‌رانێكی چێژبه‌خشه‌، ئه‌م چێژ وه‌گرتنه‌ش له‌ ڕێگه‌ی به‌خته‌وه‌ری به‌رهه‌م دێت و به‌خته‌وه‌ریش به‌هۆی به‌كارهێنانی تواناكانی مرۆڤه‌وه‌ دێته‌ كایه‌وه‌ و ئه‌قڵی مرۆڤیش باشترین چاره‌سه‌ره‌ بۆ به‌دیهێنانی و لێیه‌وه‌‌ مرۆڤێكی ته‌واو بونیاد ده‌نرێت له‌ ڕێگه‌ی جێبه‌جێكردنی ئه‌رك و ڕۆڵه‌ دیاره‌كانی له‌ چوارچێوه‌ی كۆمه‌ڵگايه‌كى گه‌شه‌سه‌ندو، ئه‌رستۆ به‌كارهێنانی ئه‌قڵی مرۆڤ به‌سه‌رچاوه‌ی چاره‌سه‌ریه‌كانی كێشه‌كان زانیوه‌ و پێیوایه‌ مرۆڤ له‌ توانای دا هه‌یه‌ به‌هۆی ئه‌قڵه‌وه‌ به‌ر‌ه‌و پێشه‌وه‌ بچێت و په‌ره‌ به‌ تواناكانی بدات كه‌ به‌ هۆیه‌وه‌ سه‌رجه‌م كایه‌كانی ئاشتی و ئارامی و سه‌قامگیری كۆمه‌ڵایه‌تی جێگیر ده‌بێت، ئه‌رستۆ له‌ كتێبی (ئه‌خلاق)دا تێڕوانینه‌كانی پوخت كردۆته‌وه‌و پێیوایه‌ تیۆری ئه‌خلاق ته‌واوكه‌ری تیۆری سیاسه‌ته‌(177-151Thijssen and Bakker,2016: )

هه‌ر له‌مباره‌یه‌وه‌ ئیبن خلدون له‌ كتێبه‌ به‌ناوبانگه‌كه‌ی به‌ناوی (موقه‌دیمه‌)، تێدا باسی كۆمه‌ڵێك پرسی گرنگی كردووه‌ كه‌ به‌لای خه‌لدوون هه‌موو ئه‌و په‌ره‌سه‌ندنانه‌ی كه‌ ڕووده‌ده‌ن پێویستی به‌ یاسا و بنه‌مای تازه‌وه‌ هه‌یه‌ تاكو له‌ ڕێگه‌یه‌وه‌ ئه‌م چالاكیانه‌ ڕێكخستنی ته‌واوی بۆ بكرێت و ده‌وڵه‌ت كۆنتڕڵی بكات و پێوایه‌ ئارامی و سه‌قامگیری كۆمه‌ڵایه‌تی له‌ ڕێگه‌ی چه‌سپاندنی یاساوه‌ له‌ پێشینه‌ی سه‌رجه‌م كاره‌كانی ده‌وڵه‌ت و تاكو ئارامی كۆمه‌ڵایه‌تی به‌رقه‌رار ده‌بێت(دوفاني،2015: 142). خه‌لدوون پرسی ئاسایشی كۆمه‌ڵایه‌تی وه‌ك پێداویستێكی سه‌ره‌كی زانییوه‌ و پێیوایه‌ ئارامی كۆمه‌ڵایه‌تی بابه‌تێكی زانستیه‌ و به‌های مرۆیی و شارستانی له‌خۆوه‌ ده‌گرێت و ده‌بێت له‌ چوارچێوه‌ی ڕێكخستنی كۆمه‌ڵایه‌تی و بونیادی كۆمه‌ڵایه‌تیه‌وه‌ كاری بۆ بكرێت، تاكو كۆمه‌ڵگای مرۆیی كه‌ خلدوون به‌(ئاوه‌دانی مرۆیی) ناوی ده‌بات پێشكه‌وتن به‌خۆیه‌وه‌ ببینێت، بۆیه‌ به‌لای خلدون له‌ دوای دابینكردنی خۆراك و شوێنی حه‌وانه‌وه‌ پرسی ئارامی و ئاسایشی وه‌ك فاكته‌ره‌ هه‌ره‌ گرنگه‌كانن (حسين، 2018: 24-25).

هه‌روه‌ها تۆماس هۆبز لە کتێبی “له‌ بارەی سروشتی مرۆڤ“دا دوو قۆناغی سایکۆلۆژیی و مێژوویی لە ڕوانین بۆ مرۆڤدا لە یەکتری جیادەکاتەوە. یەکەمیان ئەو قۆناغەیە کە تیایدا مرۆڤ وەک ئاژەڵێک هەڵسوکەوت دەکات و پاڵنەری سەرەکیی هەڵسوکەوت و جوڵەکانی ”غەریزەی خۆپاراستنە“، بە مانای ڕێگەگرتن لەوەی بکوژرێت و لەناوببرێت لە لایەن ئەوانیترەوە کە لە خۆی بەهێزتر یان زۆرزانترن. قۆناغی دووەمیان قۆناغی تێپەڕاندنی غەریزە و قۆناغی ”لەدایکبوونی عەقڵە کە تیایدا مرۆڤ دەرک بەوە دەکات پێویستە لەگەڵ ئەوانیتردا ڕێکبکەوێت بۆ ئەوەی ژیانێکی هاوبەشی هێمن و بێ توندوتیژیی و مانادار دروستبکات. قۆناغی گه‌شه‌كردنی ئه‌قڵ به‌لای هۆبز قۆناغێكی بایه‌خدارو به‌رهه‌مداره‌ و مرۆڤ ده‌توانێت له‌ ڕێگه‌ی گه‌شه‌ی به‌ ژیانی ڕۆژانه‌ی بدات له‌ قۆناغێكه‌وه‌ بۆ قۆناغێكی باشتر، ئەم قۆناغە لای هۆبز قۆناغی لەدایکبوونی ”ڕێککەوتنی کۆمەڵایەتیی،، به‌پێی ئه‌م په‌یمانه‌ هاوڵاتیان كه‌سێك هه‌ڵده‌بژێرن له‌ نێوان خۆیاندا بۆ به‌ڕێوه‌بردنی كاروباری ڕۆژانه‌یان له‌ به‌رامبه‌ریشدا ئه‌م كه‌سه‌ ماف و سه‌لامه‌تیان بپارێزێت(غنيمة، 1986: 183)

به‌هه‌مان شێوه‌ ئۆگست كۆنت به‌ یه‌كه‌مین زانا داده‌نرێت ‌ له‌‌ باسی قۆناغه‌كانی گشه‌كردنی كۆمه‌لگادا قۆناغی زانستی به‌ گرنگترین قۆناغ داده‌نێت چونكه‌ پێی وایه‌ له‌م قۆناغه‌دا مرۆڤه‌كان له‌ ڕێگای به‌كارهینانی ئه‌قڵه‌‌وه‌ یاسا و ڕێسا داده‌نێن، واته‌ یاسا نیشانه‌ی‌ به‌كارهێنانی ئه‌قڵه‌و لای كۆنت قۆناغی زانستی كه‌تێیدا مرۆڤ پشتی به‌ كایه‌كانی ئه‌قڵه‌وه‌ به‌ستوه‌ به‌ دانانی یاسا و ڕێسا و ڕێكخستنی كۆمه‌ڵایه‌تی و چه‌سپاندنی یاسا و ڕێكاره‌كانی، ئه‌مه‌ش به‌لای كۆنت ده‌ستكه‌وتێكی مه‌زنی مرۆییه‌ بۆ سه‌قامگیری كۆمه‌ڵگا و پێیوایه‌ كۆمه‌ڵگای مرۆڤایه‌تی ده‌توانێ قۆناغ به‌ قۆناغ و له‌گه‌ڵ ڕودانی گۆڕانه‌ كۆمه‌ڵایه‌تیه‌كان له‌ ڕێگه‌ی ئه‌قڵ و مه‌عریفه‌ و زانسته‌وه‌ به‌رده‌وامی و سه‌قامگیری بۆ كۆمه‌ڵگای مرۆیی ده‌سته‌به‌ر بكات(شاهين، 2010: 687-689). تێڕوانینی كارل ماركس كه‌ له‌ تیۆره‌كه‌ی به‌ناوی(ململانێی كۆمه‌ڵایه‌تی)، جه‌ختی له‌وه‌ كردۆته‌وه‌ و پێیوایه‌ مرۆڤ له‌وكاته‌ی دێته‌ دونیاوه‌ چاكه‌ به‌خش و خۆنه‌ویسته‌، به‌ڵام بارودۆخی كۆمه‌ڵایه‌تی و هۆكاری ژینگه‌ی ده‌وروبه‌ر وایلێده‌كات كه‌سایه‌تی بگۆڕێت و له‌و چوارچێوه‌یه‌ ده‌ربچێت كه‌ له‌سه‌ره‌تاوه‌ به‌خۆیه‌وه‌ بینیوه‌، ماركس پێیوایه‌ سه‌رچاوه‌ی سه‌رهه‌ڵدانی ململانێی كۆمه‌ڵایه‌تی بۆ ئه‌وه‌ ده‌گه‌ڕێته‌وه‌ كه‌ مرۆڤ بۆ مانه‌وه‌ی خۆی په‌نای بۆ بردووه‌ له‌ میانه‌ی ئه‌و بارودۆخه‌ سه‌خته‌ی ژیان كه‌ ڕووبه‌ڕووی بۆته‌وه‌، هۆكاره‌كه‌شی ده‌گه‌ڕێته‌وه‌ بۆ ئه‌وه‌ی سه‌رچاوه‌ی ئابوری له‌ ده‌ست كه‌مینه‌یه‌كی كه‌می خاوه‌ن هێز و خاوه‌ن ئامرازه‌كانی به‌رهه‌مهینان كۆبۆته‌وه‌ و بۆته‌ هۆی سه‌رهه‌ڵدانی چینی ده‌وڵه‌مه‌ند و چینی هه‌ژار، ئه‌مه‌ش خۆی له‌ خۆیدا ناكۆكی و نائارامی كۆمه‌ڵایه‌تی لێده‌كه‌وێته‌وه‌، به‌ لای ماركسه‌وه‌ بنچینه‌ی ئاسایشی كۆمه‌ڵایه‌تی دادپه‌وه‌ری و نه‌هیشتنی جیاوازی چینایه‌تیه، ئه‌مه‌ش له‌ڕێگه‌ی به‌ گشتی كردنی ئامرازه‌كانی به‌رهه‌مهینان و به‌كارخستنی چینی كرێكاره‌ و دوركه‌وتنه‌وه‌ له‌ده‌ستبه‌سه‌رداگرتنی چینێكی دیاریكراوی كۆمه‌ڵگا یاخود كه‌مینه‌یه‌ك به‌سه‌ر هۆیه‌كانی به‌رهه‌مهێنان و سه‌رهه‌ڵدانی چینایه‌تی، ئه‌مه‌ش له‌ ڕێگای هاتنه‌كایه‌یه‌ی ئارامی كۆمه‌ڵایه‌تی به‌رهه‌م دێت پێویسته‌ دادپه‌روه‌ری كۆمه‌ڵایه‌تی و یه‌كسانی و دابه‌شكردنی سه‌رچاوه‌ی ئابوری له‌ ڕێگه‌ی ده‌سه‌ڵاتێكی دادپه‌روه‌ر په‌یڕه‌و بكرێت كه‌ به‌ده‌سه‌ڵاتی(شیوعیه‌ت) ناوی بردووه‌، له‌و كاته‌دا تاوان و جیاوازی چینایه‌تی و گرفتی كۆمه‌ڵایه‌تی به‌ره‌و سستبوون ده‌ڕوات و كۆمه‌ڵگه‌یه‌كی جێگیر و سه‌قامگیر و ئارام دێته‌ ئاراوه‌(الأزهر، 2016: 128-141).

باری بۆزان یه‌كێكه له‌ بیرمه‌نده‌ دیاره‌كانی قوتابخانه‌ی(كۆپنهاگن) كه‌ له‌گه‌ڵ چه‌ند هاوكارێكی له‌ قوتابخانه‌ی (كۆپنهاگن) پرسی ئاسایشی كۆمه‌ڵگه‌ییان خسته‌ڕوو، له‌ ڕوانگه‌ی ئه‌وانه‌وه‌ ئاسایشی كۆمه‌ڵگه‌یی بریتییه‌ له‌ توانای كۆمه‌ڵگه‌ بۆ پاراستنی تایبه‌تمه‌ندییه‌ بنه‌ڕتیییه‌كانی خۆی له‌ به‌رامبه‌ر مه‌ترسی و هه‌ڕه‌شه‌ ڕاسته‌قینه‌كان كه‌ ڕووبه‌ڕووی ده‌بێته‌وه‌ و ده‌بنه‌ هۆی باری ناسه‌قامگیری(قادر، 2020: 72). باری بۆزان، بۆ لێكۆڵینه‌وه‌ له‌ پرسه‌كانی ئاشتی و ئاسایشی كۆمه‌ڵایه‌تی و پێیواییه‌ ئاسایش واته‌ خۆڕزگاركردن له‌ هه‌ڕه‌شه‌كان، بۆیه‌ بۆ به‌رقه‌راربوونی ئاسایشی نه‌ته‌وه‌یی هه‌ندێكجار هه‌ماهه‌نگی و هاوكاری له‌ نێوان چه‌ند وڵاتێكدا ده‌كرێ، بۆ ئه‌م مه‌به‌سته‌ش وڵات كار ده‌كات بۆ به‌رقه‌راربوون له‌ ئاست هه‌ر هێرشێك بۆ مانه‌وه‌ی وه‌ك كاینێكی سه‌ربه‌خو، كه‌ جه‌خت له‌ جێگیری بنه‌ماگه‌لێكه ده‌كات كه‌ پێویسته‌ له‌ چوارچێوه‌ی ناوه‌خۆی كۆمه‌ڵگا بێته‌ ئاراوه‌، له‌گه‌ڵ ئه‌مه‌ش بۆ به‌رقه‌رار بوونی ئاسایشی نه‌ته‌وه‌یی و ئارامی ده‌بێ ده‌وڵه‌ت هه‌ماهه‌نگی بكات له‌گه‌ڵ وڵاتانی هه‌رێمی جیهانی بۆ پاراستنی گیانی سه‌ربه‌خۆو ده‌ستێوه‌رنه‌دان له‌كاروباری یه‌كتر، به‌مه‌ش ئاسایشی كۆمه‌ڵایه‌تی پارێزراو ده‌بێت. بۆزان ئاسایش دابه‌ش ده‌كات به‌سه‌ر پێنج كه‌رت وه‌ك: كه‌رته‌كانی(سه‌ربازی، ژینگه‌یی، ئابووری، سیاسی، كۆمه‌ڵایه‌تی)، هه‌ماهه‌نگی بكات له‌گه‌ڵ وڵاتانی هه‌رێمی جیهانی بۆ پاراستنی گیانی سه‌ربه‌خۆو ده‌ستێوه‌رنه‌دان له‌كاروباری یه‌كتر، به‌مه‌ش ئاسایشی كۆمه‌ڵایه‌تی پارێزراو ده‌بێت و ڕێگا خۆشكه‌ر ده‌بێت بۆ په‌ره‌پێدانی ئه‌قڵی مرۆڤ به‌ ئامانجی په‌ره‌پێدان و گه‌شه‌سه‌ندنی زیاترپێیوایه‌ به‌هێزی ئه‌و كه‌رتانه‌ ده‌بێته‌ هۆی به‌دیهێنانی سه‌قامگیری و ئاسایشی كۆمه‌ڵایه‌تی( بن عنتر، 2009: 13). كه‌ هه‌ر كه‌رتێك له‌م كه‌رتانه‌ش په‌یوه‌ندییه‌كی ڕاسته‌وخۆی هه‌یه‌ به‌ ئه‌ركه‌كانی په‌رله‌مان له‌ كۆمه‌ڵگادا به‌پێی ئه‌وه‌ی هه‌ر ئه‌ركێك له‌ ئه‌ركه‌كانی په‌رله‌مان ده‌سه‌ڵاتێكی گرنگی هه‌یه‌ بۆ هێنانه‌دی سه‌قامگیری و ئاسایشی كۆمه‌ڵایه‌تی، چونكه‌ په‌رله‌مان به‌ باڵاده‌سترین دامه‌زراوه‌ی یاسای داده‌نرێ له‌ كۆمه‌ڵگادا.

**باسی دووه‌م: ئاسایشی ده‌روونی**

سه‌رده‌می ئێستا به‌ سه‌رده‌می گۆڕانكاری خێراو پێشكه‌وتنی به‌رده‌وام داده‌نرێت ناوزه‌ند كراوه‌ له‌ سه‌رجه‌م بواره‌كانی ژیانی كۆمه‌ڵایه‌تیدا، ئه‌گه‌رچی پێشكه‌وتن به‌ لایه‌نێكی ئه‌رێنی و باش ئه‌ژمار ده‌كرێت، به‌ڵام له‌ دیوێكی تردا له‌گه‌ل ڕۆڵ و كاریگه‌ری ئه‌و پیشه‌كه‌وتنانه‌ له‌ سه‌ر ژیانی مرۆڤه‌كان هه‌ندێك ژیانی هه‌یه‌ به‌ تایبه‌تی له‌ رووی ده‌ورنییه‌وه‌ وه‌ك پێشكه‌وتنی ته‌كنه‌لۆژی به‌ دیاریكراویش توشبوون به‌ دڵه‌ڕاوكێ و گۆشه‌گیری وته‌نگه‌واژه‌ی ده‌روونی ...هتد ، بۆ زاڵبوون به‌سه‌ر ئه‌و دیاریدانه‌، پێویسته‌ مرۆڤ به‌ هه‌موو تواناكانى ژیان هه‌وڵی چاره‌سه‌ری بۆ بدات، زۆربه‌ی پسپۆڕانی بواری ده‌روونی جه‌ختیان كردۆته‌ سه‌ر لایه‌نی ده‌روونی مرۆڤ و پێیانوایه‌ نه‌بوونی ئاسایشی ده‌روونی له‌لای تاكه‌كانی كۆمه‌ڵگا ده‌بێته‌ هۆی كه‌ڵه‌كه‌بوونی ئاسه‌واری ده‌روونی له‌ناخی تاكه‌كاندا، به‌شێوه‌یه‌كی تایبه‌ت كاریگه‌ری ڕاسته‌وخۆی له‌سه‌ر كۆمه‌ڵگا ده‌بێت (العقيلي، 2004: 3).

**یه‌كه‌م: مێژووی سه‌رهه‌ڵدانی ئاسایشی ده‌روونی:**

هه‌ر له‌گه‌ڵ دروستبوونی مێژووی مرۆڤایه‌تی ئاسایش و ئارامی ده‌روونی له‌ پێشینه‌ی پرسه‌ گرنگه‌كان بووه‌ بایه‌خی زۆری پێدراوه‌ و ته‌نانه‌ت له‌ په‌رتوكه‌ ئاسمانیه‌كاندا وه‌ك پێداویستێكی سه‌ره‌كی تاك جێگای باس بووه‌. ئاسایشی دەروونی لە ڕێگەی ئایەتەکانی قورئانی پیرۆز و فه‌رمووده‌كانی پێغەمبەری ئیسلامه‌وه به‌شێوه‌یه‌كی ڕاسته‌وخۆ یاخود ناڕاسته‌وخۆ‌ باسكراوه‌، خودای گه‌وره‌ له‌م ئایه‌ته‌ پیرۆزه‌دا باس له‌ (ئارامی ده‌روون) ده‌كات و ده‌فه‌رمووێت: (وَمَا جَعَلَهُ اللَّهُ إِلَّا بُشْرَىٰ وَلِتَطْمَئِنَّ بِهِ قُلُوبُكُمْ ۚ وَمَا النَّصْرُ إِلَّا مِنْ عِندِ اللَّهِ ۚ إِنَّ اللَّهَ عَزِيزٌ حَكِيمٌ).(126)

واته‌: (خواش ناردنی ئه‌م فریشتانه‌ی بۆ هیچ شتێك نه‌بووه‌، ته‌نها بۆ مزگێنیدان نه‌بێت بۆ ئێوه‌و بۆ ئه‌وه‌ی دڵه‌كانتان پێی ئارام بگرێتو، هیچ سه‌ركه‌وتنێكیش نییه‌، ته‌نها له‌لایه‌ن خوای خاوه‌ن ده‌سه‌ڵات و كاردروسته‌وه‌ نه‌بێت)(عه‌لی، 2013: 162)

زانایانی بواری ده‌روونی پێیانوایه‌ زانای ده‌روونی(ماسلۆ) له‌ڕێگه‌ی توێژینه‌كانییه‌وه‌ توانی په‌ره‌ به‌و چه‌مكه‌ بدات و به‌ یه‌كه‌مین زانا داده‌نرێت كه‌ ده‌سته‌واژه‌ی ئاسایشی ده‌روونی به‌كارهێناوه‌ و ماسلۆ ئه‌م لایه‌نه‌ی به‌ بایه‌خه‌وه‌ سه‌یر كردووه‌ و به‌پێداویستێكی سه‌ره‌كی مرۆڤی داناوه‌ به‌مه‌به‌ستی تێركردنی ناخی مرۆڤ و دوربوون له‌ نه‌خۆشیه‌كانی ده‌روونی هه‌ست كردن به‌ نائارامی(عسران، 2001: 15) به‌پێی بۆچوونی ‌ ماسلۆ، ئاسایشی ده‌روونی هه‌ستكردنی تاكه‌ به‌وه‌ی لای ئه‌وانه‌وه‌ هه‌یه‌ و ئه‌و ژینگه‌ی له‌لای په‌سه‌ند و هه‌ست به‌ مه‌ترسی و نائومێدبوون ناكات، بۆیه‌ به‌پێی بۆچوونی زانایان و سه‌رچاوه‌ مێژوویه‌كان تایبه‌ت به‌لایه‌نی ده‌روونی و ده‌روونزانی (ماسلۆ) به‌داهێنه‌ری ئه‌م چه‌مكه‌ داده‌نێن و تاكو ئێستاش ئه‌م چه‌مكه‌ به‌رده‌وامی هه‌یه‌(محمود، 1989: 305-326). به‌مجۆره‌ چه‌مكی ئاسایشی ده‌روونی به‌پێی پێداویستی و قۆناغه‌ جۆراجۆره‌كان پێشكه‌وتن و لێكۆڵینه‌وه‌ی پێویستی بۆ كرا، به‌تایبه‌تیش له‌لایه‌ن زانایانی ده‌روونی و بواری كۆمه‌ڵایه‌تی و مرۆییه‌وه‌.

**دووه‌م: ده‌رهاوێشته‌و سووده‌كانی ئاسایشی ده‌روونی**

ئاسایشی ده‌روونی پرسێكی ته‌واوكاری كه‌ڵه‌كه‌بوو پێداویستێكی سه‌ره‌كی به‌رده‌وامی مرۆڤه‌، ئاسایشی ده‌روونیش وه‌ك هه‌ر لایه‌نێكی تری كۆمه‌ڵایه‌تی چه‌ندین تایبه‌تمه‌ندی هه‌یه‌ و گرنگترینیان بریتین له‌:

* هێزو ته‌وژم به‌ ناخی مرۆڤ ده‌به‌خشێت و له‌ نائومێدی بوون ده‌ربازى ده‌كات و ده‌يكات به‌ تاكێكی چالاك و وزه‌به‌خش.
* ده‌بێته‌ هۆی به‌ده‌ستهێنانی ده‌ستكه‌وتی كه‌سی و پێگه‌ی كۆمه‌ڵایه‌تی.
* دوربوون له‌ دوودڵی و دڵه‌ڕاوكێی و هه‌ستكردن به‌ نامۆیی و خۆ به‌كه‌م زانین.
* ئاسایشی ده‌روونی یارمه‌تیده‌ره‌ بۆ تاك به‌ هه‌ڵسه‌نگاندنی ئاینده‌ و كاركردن له‌ پێناوی.
* سه‌قامگیر بوونی ئاسایشی ده‌روونی هانده‌رێكی به‌هێزه‌ بۆ به‌ده‌ستهێنانی متمانه‌ و پته‌وبوونی په‌یوه‌ندیه‌ كۆمه‌ڵایه‌تیه‌كان.
* ئاسایشی ده‌روونی ناوه‌ستێته‌ سه‌ر ته‌مه‌نێكی دیاریكراوی مرۆڤ، به‌ڵكو سه‌رجه‌م چین و توێژ و ئاستی ته‌مه‌نه‌كان ده‌گرێته‌وه‌.

به‌پێی ئه‌م خاڵانه‌ بۆمان ڕوون ده‌بێته‌وه‌ كه‌ تایبه‌تمه‌ندیه‌كانی ئاسایشی ده‌رونی پرۆسه‌یه‌كی كه‌له‌كه‌بوو تێكه‌ڵاوی و به‌یه‌كه‌وه‌ به‌ستراوه‌ و سه‌رجه‌م قۆناغه‌كانی مرۆڤ ده‌گرێته‌وه‌ و پڕۆسه‌یه‌كی ده‌روونی ناوه‌وه‌ی مرۆڤه‌ و به‌له‌به‌رچاوگرتن و گرنگی پێدان به‌و پرۆسه‌یه‌ تاكێكی ته‌ندروست و كۆمه‌ڵگایه‌كی گه‌شه‌سه‌ندووه‌ به‌رهه‌م دێت(سعد، 1999: 9).

**سێیه‌م: گرنگی ئاسایشی ده‌روونی**

گرنگی ئاسایشی ده‌روونی له‌وه‌دایه‌ ئه‌گه‌ر به‌رده‌ست بوو بایه‌خی پێدرا و هاته‌ كایه‌وه‌ تاكه‌كان هه‌ست به‌ به‌خته‌وه‌ری ده‌كه‌ن و له‌ڕێگه‌یه‌وه‌ ئه‌دای كاره‌كانیان به‌شێوه‌یه‌كی ڕاست و دروست ڕايی ده‌كه‌ن، چونكه‌ كاتێك مرۆڤ هه‌ست به‌ سه‌قامگیری ده‌روونی بكات به‌خته‌وه‌ر ده‌بێت به‌مه‌ش ڕاده‌ی به‌رهه‌مهێنانی زیاد ده‌بێت و به‌شێوه‌یه‌كی ئه‌رێنی كارده‌كاته‌ سه‌ر ژینگه‌ی ده‌وروبه‌ری و ژیانی به‌ ڕێكوپێك و ئارامی به‌سه‌ر ده‌بات(محمود، 2006: 92).

بۆیه‌ به‌ بۆ چوونی هه‌ندێك له‌ زانایانی ده‌رونی ئاسته‌كانی ئاسایشی ده‌روونی بۆ هه‌ر یه‌ك له‌ تاك و كۆمه‌ڵگا و ده‌وڵه‌ت ده‌گرێته‌وه‌، له‌باره‌ی تاكه‌وه‌ مسۆگه‌ركردنی ئاسایشی ده‌روونی ده‌بێته‌ هۆی هه‌ستكردن به‌ به‌ده‌ستهێنانی ماف و ئازادیه‌كان و سه‌ربه‌خۆیی خود، كه‌ ئه‌مه‌ش ته‌وه‌رێكی گرنگه‌ له‌ په‌ره‌پێدانی كۆمه‌ڵگاوه‌ ده‌بێت، به‌ڵام له‌سه‌ر ئاستی كۆمه‌ڵگا ده‌بێته‌ هۆی ئه‌وه‌ی ئه‌و كۆمه‌ڵگایه‌ پارێزگاری له‌ سه‌قامگیری و پێشكه‌وتنه‌كانی بكات و لایه‌نی ئابوری و كۆمه‌ڵایه‌تی و ته‌ندروستی و ڕۆشنبیری به‌ڕوویدا زیاتر ته‌شه‌نه‌ بكات، به‌ڵام له‌سه‌ر ئاستی ده‌وڵه‌ت جێگیری ئاسایشی ده‌رونی ده‌بێته‌هۆی دروستببوونی ده‌وڵه‌تێكی به‌هێزی له‌سه‌رجه‌م بواره‌كانیدا و واده‌كات به‌ به‌رزی تواناكانی له‌سه‌رجه‌م بواره‌كانی پارێزگاری له‌ سه‌ربه‌خۆیی تاكه‌كانی بكات و دوربێت له‌ ئاژاوه‌ی سیاسی و كۆمه‌ڵایه‌تی و ئابوری، به‌مه‌ش له‌ توانای ده‌بێت خۆی به‌ڕێوه‌ببات(زهران، 2003: 84).

**چواره‌م: مه‌ترسییه‌كانی نه‌بوونی ئاسایشی ده‌روونی**

نه‌بوونی ئاسایشی ده‌روونی ده‌رهاوێشته‌ی زۆرى كۆمه‌ڵایه‌تی به‌دوای خۆی ده‌هێنێت هه‌ر له‌ گۆشه‌گیری و په‌راوێز خستن تا ده‌گاته‌ هه‌ست كردن به‌ ناموبوون و لێكه‌وته‌ی نه‌خۆشی ترسناك و ده‌بێته‌ هۆی تێكچوونی ژیانی و هه‌ست به‌ خۆشیه‌كانی ژیان نه‌كات و ده‌بێته‌ هۆی ئه‌وه‌ی تاك نه‌توانێت هه‌نگاوی به‌ره‌وپێشه‌وه‌ چوون بهاوێژێت ‌(زهران، 2003: 49).

بوونی گرفت و نه‌خۆشی و شڵه‌ژانی ده‌رونی حكومه‌ت له‌ به‌شێكی به‌رپرسیاره‌ و په‌رله‌مانیش به‌ده‌ر نیه‌ لێی، به‌هۆی هه‌ندێك بڕیاری چاره‌نوساز كه‌ گرێدراوه‌ به‌ ژیان و كۆی ئه‌م گرفت و نه‌خۆشی و شڵه‌ژانی ده‌رونی ده‌سه‌ڵاتی به‌ڕێوه‌بردنی وڵات و به‌دیاریكراویش له‌ په‌رله‌مان لێی به‌رپرسیاره‌ له‌مه‌ڕ ده‌ركردنی هه‌ندێك بڕیاری چاره‌نوساز كه‌ گرێدراوه‌ به‌ ژیان و گوزه‌رانی خه‌ڵك، بۆیه‌ هه‌ندێك له‌ بیرمه‌ندان پێیانوایه‌ په‌رله‌مان یان ئه‌نجومه‌نی نوێنه‌ران گوزارشت له‌ ڕای گه‌ل ناكه‌ن و به‌ڵكو به‌هۆی واڵابوونی بارودۆخی سیاسیه‌وه‌ كایه‌كانی په‌رله‌مان به‌پێی به‌رژه‌وه‌ندییه‌كانیان بڕیار و یاسا ده‌ركراوه‌كان په‌سه‌ند ده‌كه‌ن، به‌ ده‌نگی زۆرینه‌ی گه‌ل نیه‌ ئه‌و كه‌مینه‌یه‌ش خاوه‌ن نفوزێكی به‌هێزی ئابوری و هۆزێكی ده‌ستڕۆیشتووی زاڵن، بۆیه‌ ئه‌م یاسایانه‌ی كه‌ په‌رله‌مان په‌سند ده‌كرێت ناگاته‌ ڕای چاره‌گی ده‌نگی گه‌ل.

ژان ژاك ڕۆسۆ پێیوایه‌ شێوازی هه‌ڵبژاردنی ئه‌ندامانی په‌رله‌مان له‌گه‌ڵ ئازادیه‌كانی هه‌ڵبژارده‌ی گه‌ل ناگونجێت و بگره‌ پێچه‌وانه‌ی ئازادیه‌ و ڕازو بۆچوونی نوێنه‌ران یان ئه‌ندامانی په‌رله‌مان گوزارشت له‌ ڕای گه‌ل ناكات، چونكه‌ ڕۆسۆ پێیوایه‌ له‌ ده‌ركردنی هه‌ر پڕۆژه‌ یاسایه‌ك له‌ په‌رله‌مان ئه‌گه‌ر ته‌واوی گه‌ل ڕابۆچوونی خۆیانی له‌سه‌ر نه‌ده‌ن ئه‌و پڕۆژه‌ یاسایه‌ به‌تاڵ ده‌بێ له‌ شه‌رعیه‌ت و به‌یاسا دانانرێت، هه‌ر له‌به‌ر ئه‌م هۆكاره‌ له‌ هه‌ندێك وڵاتی نیمچه‌ دیموكراسی كاتێك یاساكان له‌لایه‌ن ئه‌ندام په‌رله‌مانه‌كانه‌وه‌ په‌سند ده‌كرێت دوره‌ له‌مه‌یل و ڕه‌زامه‌ندی گه‌ل و له‌ زۆربه‌ی كاته‌كاندا په‌شێوی خۆپیشاندان دروست ده‌بێت و ناسه‌قامگیری لێده‌كه‌وێته‌وه‌ و كارده‌كاته‌ سه‌ر لایه‌نی ده‌رونی زۆربه‌ی تاكه‌كانی كۆمه‌ڵگا و هه‌ندێكجار ئاسایشی نه‌ته‌وه‌یی ده‌كه‌وێته‌ مه‌ترسیه‌وه‌(متولي، 1953: 352).

**پێنجه‌م : باگراوندی تیۆری ئاسایشی ده‌رونى**

ئاسایشی ده‌روونی شوێنی گرنگی پێدانی زانایان و هزرڤانانی بواری ده‌روونی و كۆمه‌ڵایه‌تی بووه‌، هه‌ر له‌ سه‌رده‌مانی زووه‌وه‌ زانایان و بیرمه‌ندان و تیۆرڤانانی زانسته‌كانی بواری ده‌روونی كۆمه‌ڵایه‌تی و سیاسی باسیان له‌م چه‌مكه‌ كردووه، ‌ له‌ ڕێگه‌ی ئاماژه‌دان به‌ ووشه‌ی تر له‌وانه‌(ئارامی ده‌روونی یاخود سه‌قامگیری ده‌روونی).

هه‌ر له‌به‌ر گرنگی ئاسایشی ده‌رونی گۆستاڤ لۆبۆن له‌ كتێبی (سایكۆلۆژیای جه‌ماوه‌ر)له‌ژێر ڕۆشنایی دیاریكردنی هه‌ڵومه‌رجی دیموكراسی په‌رله‌مانی ده‌ستنیشانكرد، كه‌ جێگره‌وه‌ی ڕژێمی پاشایه‌تی و ڕه‌هاخوازى ته‌قلیدی بوو له‌ شه‌قامی شۆڕشی فه‌ڕه‌نسی، پێیوایه‌ ده‌رئه‌نجامی نه‌زانين و ده‌سه‌ڵاتی شكستخوازى سيسته‌مه‌كانى پێشوتربوو ده‌بێت چاكسازی له‌ سیسته‌می په‌ڕله‌مانی بكرێت و خۆگونجان له‌گه‌ڵ هه‌ڵومه‌رجه‌ نوێه‌كاندا بێته‌ ئاراوه‌ چونكه‌ بێ ئيراده‌یی و نه‌بوونی پلانی به‌ نه‌خۆشی بنچینه‌ی سیسته‌مه‌كه‌ی ده‌زانی وبه‌هێزی فه‌رمانڕه‌وایی تۆكمه‌یی له‌ حكومڕانێتی و ده‌بێته‌ هۆی سه‌قامگیری له‌ سیسته‌می كۆمه‌ڵایه‌تی وجێگیری ده‌روونی تاكی لێده‌كه‌وێته‌وه‌(لۆبۆن، 2006: 33-34).

ادلر له‌ میانه‌ی تیۆره‌كه‌ی به‌ناوی(تیۆری شیكاری ده‌رونی) پێیوایه‌ هه‌ستنه‌كردنی تاك به‌ ئارامی و دڵنیایی ده‌گه‌ڕێته‌وه‌ بۆ هه‌سنكردن به‌ ته‌نیاییی و ڕقلێبوونه‌وه‌ هه‌ر له‌سه‌ره‌تای له‌ دایكبوونیه‌وه‌ له‌ ئه‌نجامی هه‌بوونی درزی ئه‌ندامی و مه‌عنه‌وی، ئه‌مه‌ش ده‌بێته‌ پاڵنه‌رێك بۆ پڕكردنه‌وه‌ی ئه‌م درزه‌ یاخود ئه‌م كه‌موكوریه‌ به‌شێوه‌یه‌كی ئه‌رێنی له‌ پێناو به‌رژه‌وه‌ندی خۆی، بۆ ئه‌م مه‌به‌سته‌ش هه‌وڵه‌كانی چڕده‌كاته‌وه‌ گه‌یشتن به‌ به‌رزترین پێگه‌و ئاواته‌كانی جا به‌شێوه‌یه‌كی ئه‌رێنی بێت یاخود نه‌رێنی، هه‌ندێكجاریش ڕه‌فتاری نه‌رێنی وه‌ك ده‌مارگیری و توندڕه‌وی و پێچه‌وانه‌ی ڕه‌فتاره‌ كۆمه‌ڵایه‌تییه‌كان په‌یڕه‌و ده‌كات له‌ پێناو گه‌یشتن به‌و مه‌رامانه‌ی كه‌ نه‌خشه‌ی بۆ داڕشتووه‌، ئه‌م ڕه‌فتاره‌ نه‌رێنیانه‌ ده‌بنه‌ هۆی توشبوونی تاك به‌ جۆرێك له‌ دڵه‌ڕاوكێ و بیركردنه‌وه‌ی قوڵ و كارده‌كاته‌ سه‌ر كه‌سایه‌تی و ڕۆڵی له‌ كۆمه‌ڵگادا به‌شێوه‌یه‌كی نه‌رێنی، ادلر ئه‌م دیاریده‌ی ناوناوه‌ به‌(ته‌عویزكردنه‌وه‌ی ده‌روونی)، (حسن، 2010: 31)

ادلر له‌ ڕووی دڵنیایی ده‌روونی ڕه‌هه‌ندی كۆمه‌ڵایه‌تی تاك پێیوایه‌ مرۆڤ به‌ سروشتی خۆی بونه‌وه‌رێكی كۆمه‌ڵایه‌تیه‌و به‌رده‌وام هه‌وڵی ئه‌وه‌ده‌دات پێداویستیه‌ ده‌روونی و كۆمه‌ڵایه‌تیه‌كان بۆ خۆی فه‌راهه‌م بكات له‌ میانه‌ی په‌ره‌پێدانی بایه‌خه‌ كۆمه‌ڵایه‌تیه‌كانی و پێشخستنی شێوازی ژیانی به‌تایبه‌تی و به‌هه‌ماهه‌نگی له‌گه‌ڵ تاكه‌كانی تر، به‌مه‌ش له‌ توانای دا ده‌بێت پێداویستیه‌كانی ئاسایشی ده‌رونی و خۆشه‌ویستی و ئینتیمابوون بۆ خۆی دابین بكات و خۆی له‌ چوارچێوه‌ی ته‌نیایی و گۆشه‌گیری ده‌ربازبكات(ادلر، 1994: 78)

هه‌ر له‌م ڕوانگه‌وه‌ ادلر پێیوایه‌ هێزی كۆمه‌ڵایه‌تی كاریگه‌ری له‌سه‌ر تاك هه‌یه‌ له‌ ده‌ستنیشان كردنی ڕه‌فتار و هه‌ڵسوكه‌وتی كۆمه‌ڵایه‌تی و هه‌ر تاكێكیش هه‌ر له‌ كاتی له‌ دایكبوونیه‌وه‌ سیفه‌تگه‌لێكی تایبه‌تی هه‌یه‌ و ناویناوه‌(بایه‌خی كۆمه‌ڵایه‌تی) و به‌ ئاستی ئه‌و بایه‌خه‌ كۆمه‌ڵایه‌تیه‌ ده‌توانی له‌ خه‌ڵكانی تره‌وه‌ بڕوانی و مامه‌ڵه‌یان له‌گه‌ڵ بكات، به‌مه‌ش به‌رژه‌وه‌ندی كۆمه‌ڵایه‌تی زیاتر له‌به‌ر چاو ده‌گیرێت به‌به‌راورد له‌ به‌رژه‌وه‌ندی خود، له‌لایه‌كی تر ادلر پێیوایه‌ ناجێگیری و هه‌ڕه‌مه‌كی له‌ ئه‌نجامدانی ڕه‌فتاری تاك و ده‌مارگیری له‌ ئه‌نجامی ناشعوری و فشاری زۆره‌وه‌ دروست ده‌بێت و ده‌بێته‌ هۆی په‌راوێزی و دروستبوونی هه‌ستێكی ئه‌نانی و دوره‌په‌رێز، ئه‌مه‌ش خۆی له‌ خۆیدا تاك داده‌ماڵێت له‌ سه‌ركه‌وتن و به‌ره‌وپێشه‌وه‌چوون و پێگه‌به‌رزی، له‌گه‌ڵ ئه‌وه‌شدا ادلر ده‌ڵێت: مرۆڤ بونه‌وه‌ریكی چالاک و مەبەستدارە کە لە ڕێڕەوی ئەم ژیانەدا بەرەو پێشەوە دەڕوات کە تێیدا بە دوای تێرکردنی (غەریزە) و پێداویستییە جیاوازەکانی خۆیدایە، لەوانە: پێداویستییە جەستەیی و ئابووری و دەروونی و زه‌ینی و کۆمەڵایەتییەکانی(ادلر، 1996: 7-8). ادلر له‌و ڕوانگه‌وه‌ سه‌یری مرۆڤ ده‌كات كه‌ هه‌ر له‌ منداڵیه‌وه‌ به‌دوای تێركردنی غه‌ریزه‌كانیه‌وه‌تی چونكه‌ مرۆڤ ئامانجێكی هه‌یه‌و به‌ومه‌به‌سته‌ ده‌یه‌وێت به‌ره‌و پێشه‌وه‌ بڕوات بۆیه‌ مرۆڤێكی چالاكه‌ و پاڵنه‌ریێكی هه‌یه‌ كه‌ پاڵ به‌ ڕه‌فتارییه‌وه‌ ده‌نێت بۆگه‌یشت به‌و شوێنه‌ی كه‌ خۆی مه‌به‌ستیتی كه‌ له‌وباوه‌ڕه‌دایه‌ گه‌یشتن به‌و شوێنه‌ به‌خته‌وه‌ر و ده‌روون ئارامی ده‌كات، هه‌ر له‌ منداڵیه‌وه‌ به‌پێی ئه‌و بایه‌خه‌ كۆمه‌ڵایه‌تییه‌ی كه‌ وه‌ریگرتووه‌ له‌ كۆمه‌ڵگا ده‌ڕوانێت و به‌م پێیه‌ش به‌رژه‌وه‌ندی كۆمه‌ڵایه‌تی له‌به‌ر چاوده‌گرێت به‌ به‌راوورد به‌ به‌ژه‌وه‌ندی تاكه‌كه‌سی، هه‌ربۆیه‌ لێردا كاتێك په‌رله‌مان یاسا ده‌رده‌كات، ئه‌گه‌ر ئه‌م ‌یاسایه‌نه‌ش له‌ به‌رژه‌وه‌ندی كۆمه‌ڵگا نه‌بوون و ڕێگر بوون له‌به‌رده‌م ئامانجه‌كانی هاوڵاتی لێره‌دا ده‌بێته‌ هۆی دروستبوونی فشاری ده‌روونی و نائارمی و له‌سه‌ر هاوڵاتیان كه‌ ڕه‌نگه‌ ببێته‌ هۆی ئه‌نجامدانی ڕه‌فتاری ناڕێكخراو توندوتیژ له‌ پێناو فشارخستنه‌ سه‌ر ده‌سه‌ڵاتی په‌رله‌مانی و به‌ده‌سهێنانی ئامانجه‌كانیان.

بیرمه‌ندی ده‌روونناسی سیگمۆند فرۆید پێیوایه‌ بەها و داب ونەریت و یاسا باوەکانی ناو کۆمەڵگا هەموو ئەو هەڵسوكەوتانە لەخۆ دەگرێت، كەله‌لای مرۆڤ دروستدەبێت، له‌ ڕێگه‌ی پەروەردەی ناو ماڵ (محەمەد-بێ ساڵ)، ئه‌و ده‌ڵێ ڕێساو یاسا و به‌هاو دابونه‌ریته‌ كۆمه‌ڵاتیه‌كان كاریگه‌ری له‌سه‌ر كۆی ڕه‌فتاری كۆمه‌ڵاتی هه‌یه‌، هه‌ر ئه‌مه‌ش ڕه‌نگدانه‌وه‌ی له‌سه‌ر سیسته‌می حكومڕانی و كۆی پڕۆژه‌ یاسا و بڕیاره‌كان ده‌بێت به‌وه‌ی له‌ هه‌ندێك كۆمه‌ڵگا دابو‌نه‌ریت و خونه‌ریته‌ كۆمه‌ڵایه‌تیه‌كان زاڵن به‌سه‌ر هزر بۆچونه‌كانی مرۆڤ. و به‌م جۆره‌ بیركردنه‌وه‌ به‌شداری له‌ پڕۆسه‌یه‌كی گرنگی وه‌ك په‌رله‌مان ده‌كات و ده‌ركردنی كۆی بڕیاره‌كان كه‌ له‌ په‌رله‌مانه‌وه‌ ده‌رده‌چێت كاریگه‌ری ڕاسته‌وخۆی هه‌یه‌ بۆ لایه‌نی ئاسایشی ده‌رونی تاكه‌كانی كۆمه‌ڵگا جا ئه‌و بڕیارانه‌ له‌ ڕوانگه‌ی ئه‌رینیه‌وه‌ یاخود نه‌رێنی ڕه‌نگدانه‌وه‌ی ده‌بێت، به‌پێی بۆچوونه‌كانی فرۆید تاك هه‌ر له‌سه‌ر تای له‌ دایكبوونییه‌وه‌ خوێكی كۆمه‌ڵایه‌تی به‌سه‌ریدا زاڵه‌ كاریگه‌ری به‌رده‌می له‌ه‌سه‌ری ده‌بێت به‌پێی قۆناغه‌كانی ته‌مه‌ن له‌گه‌ڵیدا ده‌ڕوات.